IP/09/480 Strasbourg, 25 martie 2009Primăvara Europeană 2009: elevii sunt invitați să participe la un dialog privind viitorul EuropeiLansarea campaniei „Primăvara Europeană” de anul acesta, menită să încurajeze elevii să participe la activități de sensibilizare cu privire la problematicile europene, a avut loc la 25 martie, la Strasbourg. Vicepreședinta Comisiei Europene, Margot Wallström, și Katerina Batzeli, președinta Comitetului pentru cultură și educație al Parlamentului European, s-au întâlnit cu un grup de elevi aflați în vizită la Parlamentul European pentru a marca această ocazie. Evenimentul a avut loc în ajunul alegerilor parlamentare din luna iunie. „Primăvara Europeană” este un eveniment anual organizat de European Schoolnet, o rețea formată din 31 de ministere ale educației din Europa, fondată de Comisia Europeană. Motto-ul pentru anul acesta este: „Ideile pun în mișcare Europa”, iar evenimentul este legat de Anul creativității și inovării. Până la data de 30 iunie se organizează activități în școli din toate statele membre și din alte țări europene, inclusiv Norvegia, Bosnia și Herțegovina și Elveția. Printre aceste activități se numără discuții privind Europa cu vorbitorii invitați, discuții on-line cu comisari și cu alte figuri publice europene, dezbateri, concursuri și alte proiecte menite să stimuleze înțelegerea problematicilor europene. Tinerii sunt invitați să constituie rețele în cadrul unui dialog cu privire la viitorul democrației în Europa. „Este o oportunitate extraordinară de a sensibiliza tinerii cu privire la importanța UE și a Parlamentului European – ca viitori alegători, aceștia trebuie să își facă acum cunoscute opiniile cu privire la problemele care sunt importante pentru ei”, a declarat Margot Wallström. „A comunica Europa cetățenilor săi, mai mult, generațiilor celor mai tinere din Europa, elevilor, nu reprezintă doar o prioritate a UE, ci elementul fundamental al agendei pentru viitorul Europei”, a declarat Katerina Batzeli. „‹‹Primăvara Europeană›› reprezintă o modalitate de a informa societatea școlară, de a o implica și de a o dinamiza astfel încât să își poată exercita dreptul de a participa la viața democratică a Uniunii.” „Ne așteptăm ca tinerii să dea dovadă de mult spirit creator și inovator în modelarea viitorului Europei”, a declarat Ján Figel’, comisarul responsabil cu educația și formarea profesională. Acesta a participat deja la o discuție on-line cu școlile. „În fiecare an, zeci de mii de tineri europeni participă la programe europene concepute special pentru ei. Accesul la informații de calitate cu privire la Europa și oportunitățile de a discuta despre viitorul nostru constituie o formare esențială în ceea ce privește calitatea de cetățean.” Precedentele campanii „Primăvara Europeană” au avut ca teme dialogul intercultural, dezbateri referitoare la viitor și extinderea Uniunii Europene. Până în prezent, peste 4 000 de școli s-au înscris pentru a participa la diverse evenimente finanțate cu ajutorul resurselor puse la dispoziție prin intermediul site-ului web consacrat proiectului, disponibil în 23 de limbi la adresa: http://www.springday2009.net Vorbitorii care doresc să viziteze o școală, își pot exprima interesul în acest sens la adresa: http://www.springday2009.net/ww/en/pub/spring2009/misc/back_to_school_apps.cfm Lista vorbitorilor invitați cuprinde deja peste 30 de membri ai Parlamentului European, trei comisari europeni și o serie de reprezentanți ai autorităților naționale și regionale, precum și profesori universitari, experți și studenți, foști beneficiari ai burselor Erasmus.