IP/09/480 Strasbourg, 2009. március 25Európai tavasz 2009: miként látják Európa jövőjét a diákok?A diákoknak az európai ügyekkel kapcsolatos figyelemfelkeltő tevékenységekben való aktívabb szerepvállalását célzó „Európai tavasz” idei kampánya a március 25-i strasbourgi megnyitóval vette kezdetét. Margot Wallström, a Bizottság alelnöke és Katerina Batzeli, az Európai Parlament Kulturális és Oktatási Bizottságának elnöke találkozott az esemény alkalmából az Európai Parlamentbe látogató diákcsoporttal. Az eseményre a júniusi európai parlamenti választásokra való készülődés jegyében került sor. Az „Európai tavasz” rendezvényt a 31 európai oktatási minisztériumot összefogó és az Európai Bizottság által finanszírozott European Schoolnet szervezi meg minden évben. Az idei év mottója: „Az ötletek viszik előre Európát!”, és az esemény kapcsolódik a kreativitás és az innováció európai éve rendezvénysorozathoz is. Különböző rendezvények zajlanak egészen június 30-ig a tagállamokban és további európai országokban, például Norvégiában, Bosznia-Hercegovinában és Svájcban. A programok között szerepelnek például vendégelőadókkal folytatott beszélgetések, internetes chatelés biztosokkal és más európai közszereplőkkel, vetélkedők és egyéb projektek az európai ügyek iránti érdeklődés erősítésére. A fiatalok feladata, hogy működjenek együtt a demokrácia európai jövőjéről folytatott párbeszéd keretei között. „Ez remek lehetőség arra, hogy felhívjuk a fiatalok figyelmét az EU és parlamentje fontosságára – mint a jövő szavazói, hallatniuk kell a hangjukat a kérdésekről, amelyek fontosak számukra” – fejtette ki Margot Wallström. „Európáról beszélni a polgárok, és különösen Európa legfiatalabb generációi, a diákok részére nem pusztán uniós prioritás, hanem a legalapvetőbb feladat Európa jövőjének szempontjából.” – mondta Katerina Batzeli. „Az Európai tavasz egy olyan lehetőséget teremt az iskolai közösségek tájékoztatására, bevonására és mozgósítására, melyen keresztül gyakorolhatják az Unió demokratikus életében való részvételre vonatkozó jogukat.” „Arra számítunk, hogy Európa jövőjének alakítása során a fiatalok elárasztanak minket az innovatív és kreatív ötleteikkel” – nyilatkozta Ján Figel, az oktatásért és képzésért felelős biztos. A biztos már vett részt iskolákkal folytatott internetes chatelésben. „Minden évben fiatal európaiak tízezrei vesznek részt kifejezetten részükre kidolgozott európai programokban. Az Európával kapcsolatos megbízható információkhoz való hozzáférés és a jövőnk megvitatásának lehetőségei fontos elemei az állampolgári ismeretek oktatásának.” A korábbi évek Európai tavasz kampányainak témái között szerepelt a kultúrák közötti párbeszéd, a jövőnk megvitatása és az Európai Unió bővítése is. Eddig több mint 4000 iskola jelentkezett az eseményeken való részvételre, amelyeket a projekt 23 nyelven elérhető honlapján keresztül igénybevehető eszközök támogatnak. A honlap címe: www.springday2009.net A valamelyik iskolát felkeresni szándékozó előadók az alábbi címen jelezhetik szándékukat: http://www.springday2009.net/ww/en/pub/spring2009/misc/back_to_school_apps.cfmA vendégelőadók listáján már több mint 30 európai parlamenti képviselő, három európai biztos és számos országos és regionális hatóság képviselője, valamint egyetemi tanárok, szakértők és egykori Erasmus-diákok neve szerepel.