IP/09/86 Briuselis, 2009 m. sausio 21 d.Europos mokslo ir naujųjų technologijų etikos grupė siūlo Europos Komisijai žemės ūkio politikoje įtvirtinti etikos principusŠiandien Europos mokslo ir naujųjų technologijų etikos grupės atstovai susitiko su už žemės ūkį ir kaimo plėtrą atsakinga Komisijos nare Marianna Fischer Boel, kad pateiktų pagrindines rekomendacijas, išdėstytas grupės nuomonėje dėl žemės ūkio technologijų naujausios raidos etiškumo. Europos Komisijos Pirmininko J. M. Barroso prašymu gruodžio mėnesį Europos mokslo ir naujųjų technologijų etikos grupė priėmė nuomonę dėl žemės ūkio technologijų, kuriomis siekiama spręsti ES žemės ūkiui iškilusius naujus uždavinius ir pasinaudoti naujomis galimybėmis, naujausios raidos etiškumo. Grupė nusprendė daugiausia dėmesio skirti žemės ūkio technologijoms ir augalinės kilmės maisto pirminės gamybos būdams. Šia nuomone Europos mokslo ir naujųjų technologijų etikos grupė parodo suvokianti, kad būtina skatinti žemės ūkio inovacijas, jeigu norima išmaitinti pasaulio gyventojus, kurių skaičius vis didėja. Tačiau drauge pažymima, kad vien tik technologijomis visų šiuolaikinio žemės ūkio problemų ES ir visame pasaulyje išspręsti neįmanoma. Grupė pabrėžia, kad žemės ūkio technologijas būtina vertinti ir taikyti kompleksiškai, kad vertinant bet kokias naujas technologijas etikos požiūriu į gamybos, saugojimo ir platinimo procesus būtų atsižvelgiama bendrai. Visos žemės ūkio technologijos turi atitikti šiuos pagrindinius prioritetus ir principus: 1) aprūpinimo maistu užtikrinimas, 2) maisto sauga ir 3) tvarumas. Remdamiesi šiais etikos principais grupės atstovai pateikia rekomendacijų įvairiose kitose srityse, pavyzdžiui: ES bendrosios žemės ūkio politikos peržiūra, žemės ūkio technologijų poveikio vertinimas, teisė į maistą, žemės ūkio technologijų ekologiškumas, maisto sauga, žemės ūkio biologinė įvairovė, dirvožemio ir vandens apsauga, biokuras, genetiškai modifikuoti pasėliai, žemės ūkio moksliniai tyrimai, žemdirbystės politikos kūrimas, pasaulinė prekyba žemės ūkio produktais, intelektinės nuosavybės teisių sistema, sąžininga konkurencija ir „vertikaliosios monopolijos“, maisto kainos, socialiniai aspektai, visuomenės dalyvavimas, ES piliečių atsakomybė, maisto atliekos ir kt. Bendroji informacija Europos mokslo ir naujųjų technologijų etikos grupė yra nepriklausoma, pliuralistinė daugiašakė institucija, kurią sudaro penkiolika Komisijos paskirtų ekspertų, teikiančių nuomones etikos klausimais. Priimtą nuomonę, visą pranešimą spaudai ir narių sąrašą galima rasti Europos mokslo ir naujųjų technologijų etikos grupės interneto svetainėje http://ec.europa.eu/european_group_ethics/index_en.htm