IP/09/344 Briuselis, 2009 m. kovo 3 d.Penkios didžiosios aukštųjų technologijų bendrovės įsipareigoja populiarinti „kibernetinių pelenių“ idėjąPasaulinės finansų krizės akivaizdoje naujos darbo vietos informacinių ir komunikacinių technologijų (IKT) srityje, įskaitant telekomunikacijų ir interneto sektorius, – tai augimo garantas ir labai svarbi ekonomikos atsigavimo užtikrinimo priemonė. Tačiau ES konkurencingumas priklauso nuo sugebėjimo pritraukti ir išlaikyti kvalifikuotus darbuotojus, įskaitant moteris, visų pirma aukštųjų technologijų sektoriuje. Nors ir manoma, kad 2010 m. ES trūks apie 300 000 kvalifikuotų inžinierių, tačiau tarp kompiuterinių mokslų specialistų moterų yra mažiau nei 1 iš 5. Atsižvelgdama į tai Europos Komisija 2007 m. paragino telekomunikacijų ir interneto bendroves įdarbinti daugiau IKT įgūdžių turinčių moterų, vadinamųjų „kibernetinių pelenių“ (angl. cyberella). Penkios didžiosios IKT bendrovės, pritardamos tokiam raginimui, šiandien pasirašys gerosios patirties kodeksą „Moterys ir IKT“. Jos įsipareigoja aktyviau siekti, kad darbas technologijų srityje taptų patrauklesnis moterims, ir geriau panaudoti moterų galimybes IKT sektoriuje ir tas galimybes didinti. „Gerosios patirties kodekso pasirašymas – tai pirmas žingsnis siekiant užtikrinti, kad aukštųjų technologijų profesijos taptų patrauklios merginoms ir kad į IKT sektorių ateitų daugiau moterų. Sveikinu bendroves, kurioms šiandien nepristigo drąsos ir pasiryžimo pasirašyti šį kodeksą, – tai praturtins IKT sektorių, nes jis taps palankesnis moterims, – teigė už telekomunikacijas atsakinga Komisijos narė Viviane Reding. – Tačiau IKT sektoriuje dar tik pradedama suvokti susidariusią padėtį ir tai, kaip svarbu pritraukti daugiau moterų ir įveikti kvalifikuotų darbuotojų trūkumą Europoje. Šiuo metu Belgijos IKT sektoriui trūksta 10 100 kvalifikuotų IT darbuotojų, Lenkijos – 18 300, Italijos – 2 800, Prancūzijos – 4 300, Ispanijos – 41 800, o Vokietijos – net 87 800! Kviečiu ir kitas IKT bendroves sekti geru pavyzdžiu ir iki metų pabaigos pasirašyti kodeksą „Moterys ir IKT“.“ Šiandien dalyvaujant Komisijos narei V. Reding penkios Europos ir tarptautinės bendrovės – Alcatel-Lucent, Imec, Orange-France Telecom Group, Microsoft ir Motorola – pasirašė kodeksą „Moterys ir IKT“. Tai sektoriaus atstovų diskusijų, kurias Komisijos narė inicijavo 2008 m. Tarptautinę moters dieną (IP/08/392), rezultatas. Kodekso tikslas – į aukštųjų technologijų sektorių pritraukti moksleivių bei studenčių, o šiame sektoriuje jau dirbančias moteris išlaikyti ir suteikti joms daugiau karjeros galimybių; tuo tikslu būtina:Steigti merginų laboratorijas arba merginų kompiuterių klubus, kuriuose merginos galėtų tobulinti IKT naudojimo įgūdžius: kurti interneto svetaines, kompiliuoti muziką arba mokytis interneto žurnalų dizaino. Kodeksą pasirašiusios bendrovės IMEC, Motorola, Orange ir Microsoft jau yra įsteigusios keletą merginoms skirtų technologijų laboratorijų arba jau rengia vasaros technologijų stovyklas. Be to, tokie klubai veikia Jungtinėje Karalystėje ir Vokietijoje. Rengti motinystės atostogų laikotarpiui pritaikytas kuravimo programas, kurių tikslas – padėti motinystės atostogų išėjusioms moterims sekti technologijų naujienas; tokias programas, pavyzdžiui, siūlo Motorola. Padėti moterims suderinti šeimai ir darbui skiriamą laiką. Pavyzdžiui, IMEV jau siūlo lankstų darbo grafiką ir darbą namie. Užtikrinti, kad moterų IKT forumai ir tinklai padėtų darbo ieškančioms moterims, jas konsultuotų ir kuruotų. Alcatel Lucent skatina remti didelį potencialą turinčias moteris, kad jos galėtų sparčiau kopti karjeros laiptais. Microsoft ir Motorola taip pat įgyvendino moterims skirtas vadovavimo programas. Nustatyti tikslus, susijusius su visų lygių IKT specialisčių įdarbinimu bei karjera, ir stebėti, kaip tie tikslai įgyvendinami. Kodeksą pasirašiusi bendrovė Orange, siekdama įdarbinti daugiau moterų, darbo paraiškų priėmimo neužbaigia, kol paraiškos nepateikia bent viena moteris. Europos Komisija atidžiai stebės šio kodekso įgyvendinimą ir įvertins jį po vienerių metų. „Siekiant įtvirtinti tokią gerąją patirtį, būtina nustatyti aiškius tikslus. Vienas iš praktinių būdų tai padaryti – padidinti moterų atstovavimą IKT bendrovių valdybose, – sakė Komisijos narė V. Reding. – Šiandien tik 7 % 116 didžiųjų IKT bendrovių valdybų narių yra moterys. Todėl įsipareigokime iki 2015 m. šį skaičių padvigubinti.“ Pagrindiniai faktai Norėdama geriau informuoti apie Europos moterų potencialą IKT srityje, Komisijos narė V. Reding 2007 m. pristatė „Stažuočių akciją“ (IP/07/305), kuri nuo tol organizuojama kasmet. Per stažuotę merginos stebi, kuo įprastą darbo dieną užsiima IKT sektoriuje daug pasiekusi moteris (inžinierė, vadovaujanti darbuotoja ar politikė), susitinka su abiejų lyčių IKT ekspertais ir sužino, kuo tektų užsiimti dirbant IKT sektoriuje. 2008 m. šios stažuočių akcijos renginiuose dalyvavo per 100 merginų (IP/08/392). 2008 m. spalį Dovilyje surengtame Moterų ekonomikos ir visuomenės forumo pasauliniame susitikime Komisijos narė V. Reding susitiko su kitomis iškiliomis politikos bei verslo atstovėmis ir paragino siekti, kad IKT įgūdžių įgytų kuo daugiau moterų („Kibernetinės pelenės“, MEMO/08/631).Šiandien Briuselyje ne tik pasirašytas gerosios patirties kodeksas „Moterys ir IKT“, bet ir surengta konferencija „Kibernetinės pelenės – tai, ko reikia IT!“, kurioje Komisijos narė V. Reding pristatė trumpą vaizdo klipą apie stažuočių akcijos renginį, vykusį 2008 m. lapkričio mėn. Lione. Vaizdo klipas „IKT – jėga“ bus platinamas visose Europos mokyklose, jis taip pat įkeltas adresu http://212.68.215.195/europa/shadowingday09.wmvDaugiau informacijos galima rasti www.ec.europa.eu/itgirls.