IP/09/774 Bryssel 14. toukokuuta 2009Italiaa kehotetaan pikaisesti varmistamaan 112-hätäpuhelun soittajien paikantamismahdollisuus yhteisöjen tuomioistuimen tuomion mukaisestiHätäpalvelu ei edelleenkään saa soittajan sijaintitietoja kaikista matkapuhelimista soitetuista 112-puheluista Italiassa, vaikka EU:n säännöt niin vaativat ja vaikka Euroopan yhteisöjen tuomioistuin antoi tammikuussa tuomion, jonka mukaan Italian on korjattava tilanne. Komissio päätti tänään lähettää Italialle virallisen ilmoituksen, jossa sitä vaaditaan noudattamaan tuomiota varmistamalla, että hätäpalvelu saa soittajan sijaintitiedot kaikista 112-puheluista. Italia voi saada sakkorangaistuksen, jos asia etenee uudelleen Euroopan yhteisöjen tuomioistuimeen. ”Hätäpalvelun mahdollisuus paikantaa soittaja on ratkaisevan tärkeä ominaisuus yhteisen eurooppalaisen 112-hätänumeron toiminnassa”, totesi EU:n televiestintäkomissaari Viviane Reding. ”Useimmissa jäsenvaltioissa se jo toimii, eikä ole mitään syytä, miksei Italia voisi tarjota tätä sananmukaisesti elintärkeää palvelua kansalaisilleen. Komission on jatkettava rikkomusmenettelyä Italiaa vastaan sen varmistamiseksi, että Euroopan yhteisöjen tuomioistuimen tuomiota noudatetaan. Soittajan paikantamismahdollisuus on hätäpalvelun apuväline, joka voi pelastaa ihmishenkiä.” Euroopan yhteisöjen tuomioistuin totesi 15. tammikuuta 2009, ettei Italia ole varmistanut hätäpalveluviranomaisten mahdollisuutta saada kaikkien 112-puhelujen soittajien sijaintitietoja. Hätäpalvelu ei saa soittajan sijaintitietoja, jos 112-puhelu soitetaan matkapuhelimesta mistä tahansa Italiasta Salernon maakuntaa lukuun ottamatta. Komission tietojen mukaan Italian viranomaiset ovat ryhtyneet joihinkin toimiin 112-puhelujen soittajien sijaintitietojen saatavuuden varmistamiseksi. Se kehottaa silti Italian hallitusta nopeuttamaan kaikkialta Italiasta soitettujen 112-puhelujen soittajien paikantamismahdollisuuden toteutumista. Jos Italia ei noudata tätä kehotusta kahden kuukauden kuluessa, se voi saada sakkorangaistuksen yhteisöjen tuomioistuimen tuomion noudattamatta jättämisestä. Hätäpalvelun mahdollisuus paikantaa 112-puhelun soittaja parantaa eurooppalaisten turvallisuutta. Eurooppalaisten on asuinmaassaan ja muissa EU-maissa työn tai vapaa-ajan merkeissä matkustaessaan voitava luottaa siihen, että hätäpalvelu pystyy paikantamaan heidät, jos he soittavat hätänumeroon eivätkä pysty itse kertomaan sijaintiaan avun paikalle ohjaamiseksi. Tämä koskee yhtä lailla myös Italiaa. Taustaa EU:n yleispalveludirektiivin 26 artiklassa vaaditaan, että jäsenvaltioiden on taattava yhteisen eurooppalaisen 112-hätänumeron asianmukainen toiminta. Tähän sisältyy myös sen varmistaminen, että hätäpalveluviranomaiset saavat kaikkien 112-puhelujen soittajien sijainnin paikantamiseen tarvittavat tiedot. Komissio on käynnistänyt 112-puheluiden soittajien paikantamiseen liittyviä rikkomusmenettelyjä kaiken kaikkiaan 14:ää jäsenvaltiota vastaan. Yksitoista näistä menettelyistä on saatettu päätökseen, kun jäsenvaltio on korjannut tilanteen ja varmistanut viranomaisten mahdollisuuden saada kaikkien soittajien sijaintitiedot. Euroopan yhteisöjen tuomioistuin on Italian lisäksi antanut myös Liettuaa ja Alankomaita koskevat tuomiot, joiden mukaan EU:n lainsäädännön vaatimuksia 112-puhelujen soittajien paikantamisesta ei ole noudatettu. Nämä tapaukset ovat edelleen vireillä. Lisäksi komissio on aiemmin käynnistänyt rikkomusmenettelyt kahta muuta jäsenvaltiota vastaan johtuen siitä, että 112-numeroa ei ollut varattu hätäpuheluille. Viimeinen, Bulgariaa koskeva menettely saatiin päätökseen 29. tammikuuta, ja 112 on nyt käytössä koko Euroopassa (IP/08/1968). Italiaa vastaan käynnistettiin syyskuussa 2008 myös toinen menettely, joka liittyy 112-puhelujen käsittelyyn (IP/08/1342). Euroopan komissio on päättänyt EY:n perustamissopimuksen 228 artiklan mukaisesti lähettää Italialle virallisen ilmoituksen, jossa Italialta pyydetään täydellinen selvitys Euroopan yhteisöjen tuomioistuimen tammikuussa antaman tuomion noudattamisesta. Jos Italian viranomaiset eivät edelleenkään noudata tuomiota, komissio lähettää Italian hallitukselle perustellun lausunnon ja voi viime kädessä pyytää tuomioistuinta määräämään Italialle rangaistusmaksun. Tarkempia tietoja televiestintäalan rikkomusmenettelyistä: http://ec.europa.eu/information_society/policy/ecomm/implementation_enforcement/infringement/