IP/09/218 Brüssel, 5. veebruar 2009Tänavuse ELi auhinna „Erinevuste poolt, diskrimineerimise vastu” võiduartiklidTäna antakse ajakirjanikele üle ELi auhinnad „Erinevuste poolt, diskrimineerimise vastu”. Tihedas konkurentsis tunnistati parimateks Prantsusmaal ilmunud artikkel gei-jalgpalluritest ning Taanis ilmunud artikkel islami usku astunud naisest. Kolmanda koha võitis Portugalis ilmunud artikkel ning mustlaste teema eriauhinna võitis Kreeka ajakirjanik. Auhinnatseremoonia toimub täna õhtul Prahas Kaiserstejnsky palees. „Ajakirjandusel on tähtis roll diskrimineerimise, eelarvamuste ja stereotüüpide vastases võitluses,” sõnas Euroopa Komisjoni võrdsete võimaluste volinik Vladimír Špidla. „Mitmekesisus ja sotsiaalne sidusus on praeguses sotsiaalses ning majandus- ja rahandusolukorras üha suurema tähtsusega.” Tänasel tseremoonial avaldab Euroopa Komisjon tunnustust ajakirjanikele, kes aitavad oma artiklite kaudu süvendada mitmekesisuse hüvede mõistmist ja julgustavad lugejaid diskrimineerimise ja ebavõrdsuse küsimuse üle lähemalt järele mõtlema. Tänavu otsustas komisjon anda eriauhinna artikli eest, milles käsitleti mustlastega seotud küsimusi. Pascale Krémer, Le Monde'i ajakirjanik, võitis esimese auhinna oma artikliga „Homophobie et football: la leçon de Chooz” (Homofoobia ja jalgpall – Choozi õppetund) kohaliku koondise gei-jalgpalluritest. Artiklis vaadeldakse, kuidas jalgpalliga seotud reklaamiäri aitab kaasa geide ja lesbide jätkuvale diskrimineerimisele, ning uuritakse positiivseid meetmeid, mida Euroopa jalgpalliliigad on võtnud diskrimineerimise vähendamiseks. Esimest kohta jagas Taani ajakirjanik Ole Hall ajalehest Morgenavisen Jyllands-Posten. Tema artikkel „Danske muslimer udsat for chikane” (Taani moslemeid ahistatakse) jutustab, kuidas ühiskonna enamusse kuulunud taanlannadest saab islami usku astudes äkki nende kodumaal väga eksponeeritud rahvusvähemuse liige. Nende suhtes kehtivad ühiskonnas samasugused eelarvamused ja ilmutatakse samasugust vaenulikkust nagu sisserännanud moslemite suhtes. Christiana Martins ja Marisa Antunes võitsid kolmanda koha artikliga „Elite à prova de racismo” (Rassismikindel eliit) vähemusrühmadest pärit edukatest portugallastest, kellel on õnnestunud nähtamatutest tõketest läbi pääseda. Artikkel ilmus Portugali päevalehes Expresso. Eriauhinna sai mustlasteema käsitlemise eest ajalehe Eleftheros Tipos ajakirjanik Mika Kontourousi artikli eest „Η Γιουζγιάν σπάει τα σύνορα της φυλής της” (Yuzyan murrab hõimupiiridest välja). Selles kirjeldatakse probleeme, millega tuleb silmitsi seista mustlaskogukonnast pärit naisel, kes soovib lahti öelda oma tavapärasest ühiskondlikust rollist. Auhinnatseremoonia toimub Euroopa Komisjoni korraldatud seminari „Erinevusi toetav ajakirjandus” raames. Seminaril tutvustatakse üleeuroopalise uurimuse tulemusi heade ajakirjandustavade kohta, mis aitavad võidelda diskrimineerimise vastu ja edendada mitmekesisust. Seminaril osaleb üle 80 meediatöötaja ning võrdõiguslikkuse küsimustega tegelevate ja valitsusväliste organisatsioonide esindaja kõikjalt Euroopast. Ajakirjandusauhindade jagamine on üks paljudest teadlikkuse tõstmise meetmetest, mis toimub ELi teavitamiskampaania „Erinevuste poolt, diskrimineerimise vastu” raames. Auhindade määramisel tehti koostööd Euroopa noorte ajakirjanike assotsiatsiooni ja Euroopa Ajakirjanike Liiduga. Ajakirjandusauhindade võitjad selgusid 27 liikmesriigi poolt 1. jaanuarist kuni 31. oktoobrini 2008 esitatud 545 artikli põhjal. Žüriiliikmed tõstsid esile esitatud artiklite kvaliteeti. Kõik võitjad saavad auhinnaks uurimisreisi omal valikul ühte ELi riiki. Vt ka MEMO/09/51 Täiendav teave Ajakirjandusauhind 2008 http://journalistaward.stop-discrimination.infoKampaania „Erinevuste poolt, diskrimineerimise vastu” http://www.stop-discrimination.infoUurimus „Erinevusi toetav ajakirjandus” http://www.media4diversity.eu/