IP/09/480 Στρασβούργο, 25 Μαρτίου 2009Άνοιξη της Ευρώπης 2009: οι μαθητές σχολείων προσκαλούνται να πάρουν μέρος στο διάλογο για το μέλλον της ΕυρώπηςΣτις 25 Μαρτίου πραγματοποιήθηκε στο Στρασβούργο η έναρξη της φετινής εκστρατείας «Άνοιξη της Ευρώπης», για την ενθάρρυνση των μαθητών σχολείων να πάρουν μέρος σε δραστηριότητες για την αύξηση της ευαισθητοποίησης σε ευρωπαϊκά ζητήματα. Η αντιπρόεδρος της Επιτροπής κα Margot Wallström και η κα Κατερίνα Μπατζέλη, πρόεδρος της επιτροπής πολιτισμού και παιδείας του Ευρωπαϊκού Κοινοβουλίου, συνάντησαν μια ομάδα μαθητών που επισκέφθηκε το Ευρωπαϊκό Κοινοβούλιο, για να τονίσουν την περίσταση. Η εκδήλωση πραγματοποιήθηκε τις παραμονές των εκλογών του Ιουνίου για το Ευρωπαϊκό Κοινοβούλιο. Η Άνοιξη της Ευρώπης είναι μια ετήσια εκδήλωση που διοργανώνεται από ένα δίκτυο 31 υπουργείων Παιδείας στην Ευρώπη, το Ευρωπαϊκό Σχολικό Δίκτυο, με τη χρηματοδότηση της Ευρωπαϊκής Επιτροπής. Το φετινό σύνθημα είναι: «οι ιδέες κινούν την Ευρώπη», και η εκδήλωση συνδέεται με το Έτος Δημιουργικότητας και Καινοτομίας. Μέχρι τις 30 Ιουνίου θα διοργανωθούν διάφορες δραστηριότητες σε σχολεία όλων των κρατών μελών και άλλων ευρωπαϊκών χωρών, συμπεριλαμβανομένων της Νορβηγίας, της Βοσνίας-Ερζεγοβίνης και της Ελβετίας. Στις δραστηριότητες περιλαμβάνονται συζητήσεις με επισκέπτες-ομιλητές σχετικά με την Ευρώπη, συνομιλίες on-line με επιτρόπους και άλλα δημόσια πρόσωπα της Ευρώπης, άλλες συζητήσεις, διαγωνισμοί και άλλες εκδηλώσεις για την αύξηση της ευαισθητοποίησης σε ευρωπαϊκά ζητήματα. Οι νέοι καλούνται να συμμετάσχουν μέσω του δικτύου σε διάλογο σχετικά με το μέλλον της δημοκρατίας στην Ευρώπη. «Είναι μια μεγάλη ευκαιρία να ευαισθητοποιήσουμε περισσότερο τους νέους σχετικά με τη σημασία της ΕΕ και του Κοινοβουλίου της – ως μελλοντικοί ψηφοφόροι, χρειάζεται να ακουστούν τώρα οι φωνές τους για θέματα που είναι γι’ αυτούς σημαντικά», δήλωσε η κα Margot Wallström. «Η επικοινωνία της Ευρώπης με τους πολίτες της και, ακόμη περισσότερο, με τις νεότερες γενιές της Ευρώπης, τους μαθητές, δεν αποτελεί μόνο προτεραιότητα της ΕΕ αλλά το βασικότερο στοιχείο της ατζέντας για το μέλλον της Ευρώπης», δήλωσε η κα Κατερίνα Μπατζέλη. «Η Άνοιξη της Ευρώπης είναι ένας τρόπος να πληροφορήσουμε, να εμπλέξουμε, να δραστηριοποιήσουμε τα μέλη της σχολικής κοινωνίας με τρόπο που να μπορούν να ασκήσουν το δικαίωμά τους να συμμετέχουν στη δημοκρατική ζωή της Ένωσης». «Προσδοκούμε από τους νέους καινοτομία και δημιουργικότητα εν αφθονία, καθώς αυτοί διαμορφώνουν το μέλλον της Ευρώπης», δήλωσε ο κ. Ján Figel’, επίτροπος αρμόδιος για θέματα εκπαίδευσης και κατάρτισης, που έχει ήδη λάβει μέρος σε συνομιλία on-line με σχολεία. «Κάθε χρόνο, δεκάδες χιλιάδες νέοι Ευρωπαίοι συμμετέχουν σε ευρωπαϊκά προγράμματα ειδικά σχεδιασμένα γι’ αυτούς. Η πρόσβαση σε καλή πληροφόρηση σχετικά με την Ευρώπη και οι ευκαιρίες συζήτησης σχετικά με το μέλλον μας αποτελούν βασική κατάρτιση σχετικά με την ιδιότητα του πολίτη». Στα θέματα της προηγούμενης εκστρατείας «Άνοιξη της Ευρώπης» περιλαμβάνονταν ο διαπολιτισμικός διάλογος, η συζήτηση για το μέλλον μας και η διεύρυνση της Ευρωπαϊκής Ένωσης. Περισσότερα από 4000 σχολεία έχουν μέχρι τώρα δηλώσει συμμετοχή σε εκδηλώσεις, με τη στήριξη των πόρων που διατίθενται μέσω του δικτυακού τόπου του σχεδίου, ο οποίος είναι διαθέσιμος σε 23 γλώσσες: http://www.springday2009.net/ . Οι ομιλητές που επιθυμούν να επισκεφθούν ένα σχολείο μπορούν να εκδηλώσουν το ενδιαφέρον τους στον ακόλουθο δικτυακό τόπο: http://www.springday2009.net/ww/en/pub/spring2009/misc/back_to_school_apps.cfm Ο κατάλογος των επισκεπτών-ομιλητών περιλαμβάνει ήδη περισσότερα από 30 μέλη του Ευρωπαϊκού Κοινοβουλίου, τρία μέλη της Ευρωπαϊκής Επιτροπής και διάφορους εκπροσώπους των εθνικών και περιφερειακών αρχών, καθώς και καθηγητές πανεπιστημίου, εμπειρογνώμονες και πρώην φοιτητές του Erasmus.