IP/09/800 Brüsszel, 2009. május 18.A szavazata fontos, éljen vele!Június 4–7. között 27 országban – Helsinkitől Lisszabonig, Dublintól Vilniusig – mintegy 375 millió polgárt szólítanak az urnákhoz az Európai Parlament megválasztása céljából. Az Európai Bizottság elnöke, José Manuel Barroso internetes honlapján videoüzenetet tett közzé, amelyben arra buzdítja az európai polgárokat, hogy járuljanak az urnákhoz és nyilvánítsák ki akaratukat. „Az Ön szavazata fontos számunkra, mivel választása hozzájárul majd az Európai Unió tevékenységének alakításához az elkövetkezendő öt év során” – jelentette ki Barroso elnök a honlapján, a következő címen elérhető videoüzenetében: http://ec.europa.eu/commission_barroso/president/multimedia/vlog/index_en.htm A videofelvétel hat nyelven (angolul, franciául, németül, olaszul, portugálul és spanyolul) tekinthető meg az elnöki honlapon, de elérhető az Európai Bizottság audiovizuális portálján is. A nyilatkozat szöveges változata a többi tizenhét uniós nyelven is olvasható. Jóllehet az Európai Bizottság vállalja magára a politikai kezdeményezést, és teszi meg a szükséges javaslatokat annak érdekében, hogy a polgárok számára kézzelfogható eredmények szülessenek, „a jogszabályokat – az egyes nemzeti kormányokkal karöltve – az Európai Parlament alkotja” – emlékeztet rá Barroso, hozzátéve, hogy „emellett a Parlament ellenőrzési hatáskörrel rendelkezik a többi európai intézmény felett”. „Olyan képviselőket kell választania az Európai Parlamentbe, akik az Ön nézetei szerint gondolkodnak arról, hogyan oldhatjuk meg az előttünk álló kihívásokat – mert amit Európa tesz, az Önt és az Ön mindennapi életét érinti” – hangsúlyozza Barroso elnök.