IP/09/642 Bryssel, 27. huhtikuuta 2009Barcan selonteko: komissaari Danuta Hübner ja pääjohtaja Fabricio Barca ehdottavat uudistuksia EU:n koheesiopolitiikkaanAluepolitiikasta vastaava Euroopan komission jäsen Danuta Hübner ja Italian valtiovarain- ja talousministeriön pääjohtaja Fabricio Barca esittelevät tänään asiakirjan ”Barcan selonteko – koheesiopolitiikan uudistamisaikataulu” päätelmät. Tässä komissaari Hübnerin tilaamassa selonteossa esitetään Euroopan koheesiopolitiikan perusta ja suositukset kymmeneen periaatteeseen perustuvalle kokonaisvaltaiselle uudistukselle. Barcan ehdotukset on laadittu täysin komissiosta riippumatta, ja niissä on otettu huomioon korkeakoulujen asiantuntijoiden ja jäsenvaltioiden virkamiesten panos monissa vuonna 2008 pidetyissä kokouksissa. Selonteko liittyy vuoden 2013 jälkeistä politiikkaa koskeviin pohdintoihin, jotka käynnistettiin neljännessä taloudellista ja sosiaalista yhteenkuuluvuutta käsittelevässä kertomuksessa vuonna 2007.Komissaari Hübner toteaa: ”Barcan selonteossa vahvistetaan, että koheesiopolitiikka on Euroopan yhdentymisprosessin keskeinen pilari. Siinä todetaan, että kaikkien alueiden tulisi voida hyödyntää taloudellista kehityspotentiaaliaan ja että kaikkien kansalaisten tulisi saada nauttia sen tuloksista asuinpaikastaan riippumatta. Selonteossa osoitetaan, että muutamina viime vuosina toteutetut uudistukset ovat oikeaan osuvia. Siinä myös avataan uusia valtaväyliä, jotka avartavat näkemystämme politiikan uudistamisesta.” Fabrizio Barca korostaa: ”Selonteossa luotu katsaus tosiasioihin ja teoriaan osoittaa, että unioni tarvitsee hyvin moninaisten tilanteiden erityistarpeisiin räätälöityä taloudellisen ja sosiaalisen kehityksen politiikkaa. Politiikalla on voitava edistää EU:n kansalaisille markkinoiden yhdentymisen ansiosta tarjoutuvia mahdollisuuksia ja haasteita. Tavoitteisiin voidaan päästä uudistettuun koheesiopolitiikkaan liittyvien kehittyneiden menetelmien, voimakkaan tavoitteellisuuden ja nykyaikaisen monitasoisen hallintotavan avulla.” Selonteon uudistussuositukset perustuvat kymmeneen periaatteeseen: 1: Keskittyminen keskeisiin painopisteisiin Barca toteaa, että EU:n tulisi keskittää noin 65 prosenttia rahoituksestaan kolmelle tai neljälle keskeiselle painopistealalle. Varat tulisi jakaa jäsenvaltioiden ja alueiden kesken niiden tarpeiden ja strategioiden mukaisesti. Rahoituksen myöntämisperusteet säilyisivät paljolti nykyisinä (perustuen esim. BKT:hen asukasta kohti). Yhden tai kahden keskeisen painopisteen avulla tulisi edistää sosiaalista osallisuutta tarkoituksena ”alueellisen sosiaalisen toimintaohjelman” kehittäminen. 2: Uusi perusstrategia Komission ja jäsenvaltioiden (tai eräissä tapauksissa alueiden) välistä strategista vuoropuhelua tulisi vahvistaa Euroopan strategisen kehittämisen viitekehyksen pohjalta siten, että suoritusten arvioinnille asetetaan selkeät periaatteet, indikaattorit ja tavoitteet. 3: Uusi sopimussuhde, täytäntöönpano ja seuranta Komission ja jäsenvaltioiden olisi luotava tuloksiin ja todennettaviin sitoumuksiin perustuva uudenlainen sopimussuhde (kansallinen strateginen kehityssopimus). 4: Keskeisten painopisteiden vahvistettu hallinto Komission olisi asetettava joukko vaatimuksia kansallisille toimielimille ehtona rahoituksen myöntämiselle erityispainopisteisiin ja arvioitava edistyminen tavoitteiden saavuttamisessa. 5: Täydentävien, innovatiivisten ja joustavien kustannusten suosiminen Komission olisi vahvistettava täydentävyyden periaatetta vakaus- ja kasvusopimukseen luotavan suoran yhteyden avulla sen varmistamiseksi, että jäsenvaltiot eivät korvaa omaa rahoitustaan EU:n rahoituksella. Sopimussitoumuksella olisi varmistettava, että toimet ovat innovatiivisia ja luovat lisäarvoa. 6: Kokeellisuuden edistäminen ja paikallistoimijoiden kannustaminen Komission ja jäsenvaltioiden tulisi edistää kokeellisuutta. Lisäksi olisi saatava parempaan tasapainoon keinot, joilla paikallisia toimijoita kannustetaan sitoutumaan politiikkaan, ja keinot, joilla vältetään se, että jotkin eturyhmät omivat toiminnan omiin tarkoitusperiinsä. 7: Oppimisen edistäminen: pyrkimys tulevien vaikutusten arviointiin Menetelmien suunnittelua ja täytäntöönpanoa oli parannettava sen arvioimiseksi, mitä tuloksia olisi saavutettu ilman tukitoimia, ja sen ymmärtämiseksi, mikä toimii missäkin. Näin edistettäisiin kurinalaisuutta toiminnan suunnitellussa. 8: Komission roolin vahvistamien osaamiskeskuksena Komission piirissä olisi kehitettävä eritysasiantuntemusta ja pääosastojen välistä koordinaatiota olisi parannettava komission korostetun poliittisen aseman ja harkintavallan edellyttämällä tavalla. Tämä edellyttää merkittävää sijoittamista henkilöstöresursseihin ja organisaatiomuutoksia. 9: Taloushallinnon ja varainhoidon valvonnan korostaminen Rakennerahastojen varoja myönnettäessä olisi päästävä parempaan kustannustehokkuuteen käynnissä olevaa yksinkertaistamissuunnitelmaa jatkamalla sekä tutkimalla muita keinoja vähentää komissiolle, jäsenvaltioille ja edunsaajille aiheutuvia kustannuksia ja rasitteita. 10: Tarkastusjärjestelmien vahvistaminen korkealla poliittisella tasollaKomission, Euroopan parlamentin ja neuvoston välisiä tarkastusjärjestelmiä olisi vahvistettava perustamalla koheesiopolitiikkaa seuraava virallinen neuvosto. Parhaillaan käytävää keskustelua koheesiopolitiikan sisällöstä, tuloksista ja vaikutuksesta olisi edistettävä. Selontekoon kokonaisuudessaan ja tausta-asiakirjoihin voi tutustua osoitteessa: http://ec.europa.eu/regional_policy/policy/future/barca_en.htm