IP/09/276 Bruselj, 18. februarja 2009Evropska dežurna telefonska številka 116000 za pogrešane otroke deluje v petih državah članicahPred dvema letoma je Evropska komisija rezervirala skupno dežurno telefonsko številko 116000 za pogrešane otroke (IP/07/188) celotne EU ter pozvala države članice k njeni uvedbi in delovanju. Medtem ko je lansko leto številka 116000 delovala samo na Madžarskem (IP/08/1129), so po večkratnih pozivih Komisije vse države članice EU zagotovile, da je ta danes javno dostopna ponudnikom brezplačnih klicnih storitev. Dodeljena je bila tudi ponudnikom storitev v devetih državah članicah v primerjavi s sedmimi lani. Številka 116000 zdaj deluje kot center za klice v stiski v petih državah (v Grčiji, na Madžarskem, Nizozemskem, Portugalskem in v Romuniji). Kmalu pa bo na voljo tudi v dveh drugih državah (v Belgiji in na Slovaškem). Po natančnem spremljanju, ali so države EU številko 116000 rezervirale v skladu z zakonom EU, Komisija ponovno poziva države članice, naj podprejo in usmerjajo prihodnje upravljavce brezplačne klicne storitve 116000, da lahko starši in otroci telefonsko številko pokličejo, kadar potrebujejo pomoč kjer koli v Evropi. „Da dežurna telefonska številka 116000 za pogrešane otroke zdaj deluje v Grčiji, na Madžarskem, Nizozemskem, Portugalskem in v Romuniji, je dobra novica. Vendarle bi pričakovala bolj ambiciozen pristop drugih držav članic. Ko govorimo o varnosti naših otrok, ni ne prostora ne časa za počivanje na lovorikah“, je izjavila komisarka EU za telekomunikacije Viviane Reding. „Države članice pozivam, da prevzamejo svojo odgovornost in obveščajo ponudnike storitev o dosegljivosti številk 116, da lahko sprožimo hitro delovanje dežurnega telefona širom EU. Nad pravno obveznostjo – ki jo bom tudi v prihodnosti temeljito izvrševala – obstaja moralna obveznost do evropskih staršev in otrok.“ Danes dežurna telefonska številka 116000 za pogrešane otroke deluje v petih državah članicah EU (v Grčiji, na Madžarskem, Nizozemskem, Portugalskem in v Romuniji). V teh državah je bila številka dodeljena ponudnikom storitev, ki morajo primerno sprejemati brezplačne klice 24 ur na dan in sedem dni na teden po vsej državi. Na Madžarskem je bilo od uvedbe številke 116000 prejetih približno 40 000 zadevnih klicev vsak mesec, pri čemer uspe madžarski center za klice v sili Kék Vonal odgovoriti na približno 6–7 tisoč mesečno. Lansko leto je številka 116000 potrdila svojo dodano vrednost v čezmejnem primeru starševske ugrabitve otrok. V Belgiji je oče svoje hčere, stare sedem, deset in štirinajst let, ugrabil ter jih devet mesecev in pol skrival v zelo skromnih in nevarnih razmerah. Septembra 2008 so se na pobudo belgijskega in portugalskega dežurnega telefona 116000 za pogrešane otroke večerna poročila portugalskega televizijskega kanala RTP-TV začela s prošnjo o informacijah glede teh pogrešanih otrok in zaključila s prikazom telefonske številke 116000 čez celoten zaslon. Nekaj minut po oddaji je bil primer razrešen. Z izvajanjem številke 116000 po vsej Evropi bi iskanje pogrešanih otrok in mednarodno sodelovanje postala lažja in bolj učinkovita. Dežurni telefoni bi tako delovali bolj usklajeno za razrešitev čezmejnega izginjanja otrok. Izvajanje dveh drugih telefonskih številk 116111 (dežurni telefon za otroke, ki potrebujejo pomoč) in 116123 (telefon za pomoč v duševni stiski), ki sta bili rezervirani oktobra 2007, prav tako dobro napreduje. Šestnajst držav članic (Bolgarija, Češka, Nemčija, Danska, Estonija, Grčija, Finska, Madžarska, Irska, Latvija, Nizozemska, Poljska, Portugalska, Romunija, Švedska in Slovaška) je dodelilo številko 116111 v primerjavi z desetimi lansko leto. Dodelitev številke je v teku v dveh državah (na Cipru in v Španiji). Medtem ko je lani delovala samo na Madžarskem, številka 116111 zdaj deluje v devetih državah članicah (na Češkem, v Nemčiji, na Danskem, v Estoniji, na Madžarskem, Poljskem, Portugalskem, v Romuniji in na Slovaškem) in bo kmalu na voljo še v petih drugih državah (v Grčiji, na Finskem, Irskem, v Latviji in na Švedskem). Številka 116123 – telefon za pomoč v duševni stiski – je bila dodeljena upravljavcem brezplačne telefonske številke za pomoč uporabnikom v sedmih državah članicah (v Avstriji, Nemčiji, na Finskem, Irskem, Nizozemskem, Švedskem in v Sloveniji). Na Cipru je dodelitev številke v teku. Številka 116123 deluje v Avstriji in bo kmalu na voljo v treh drugih državah (v Nemčiji, na Švedskem in v Sloveniji). Poročilo Komisije o napredku je julija lani pokazalo, da so si države članice do danes premalo prizadevale obveščati možne ponudnike storitev o telefonskih številkah 116 in jih pozvalo, naj na tem področju naredijo več (IP/08/1129). Države članice lahko svoja prizadevanja povečajo predvsem tako, da možne ponudnike storitev, ki ponavadi ne vedo veliko o telekomunikacijskih zadevah, poučijo o dodelitvi številke in jim omogočijo eno samo kontaktno točko z ministrstvom ali državnim regulativnim organom. Ozadje Julija 2006 je Evropska komisija predlagala rezervirati skupno telefonsko številko za prijavo pogrešanih otrok (116000) in dodatno številko za klic otrok v stiski (116111). To je v skladu s sprejeto strategijo EU o pravicah otrok (IP/06/927). S tem namenom se je Komisija 15. februarja 2007 in 30. oktobra 2007 odločila rezervirati številki 116000 (IP/07/188) in 116111 v vseh državah članicah. Odločba od držav EU zahteva, da so „številke 116“ javno dostopne, vendar jih ne zavezuje k dodelitvi številk ponudnikom storitev, da bi zagotovile njihovo delovanje. Dodatne informacije o številkah 116 so na voljo na: http://ec.europa.eu/information_society/policy/ecomm/current/pan_european/index_en.htm