IP/09/593 V Bruseli 20. apríla 2009Platforma pre dialóg: „Európske fórum pre integráciu“ a interaktívne „európske webové stránky o integrácii“: dva nové nástroje na podporu integrácie.Komisia dnes zaviedla dva nové nástroje na integráciu štátnych príslušníkov tretích krajín žijúcich v Európskej únii: Európske fórum pre integráciu, organizované v spolupráci s Európskym hospodárskym a sociálnym výborom, v rámci ktorého si budú inštitúcie EÚ, zainteresované strany a organizácie občianskej spoločnosti vymieňať názory na otázky týkajúce sa integrácie; a európske webové stránky o integrácii, ktoré onedlho pod sloganom „Integrácia na dosah“ poskytnú vysokokvalitné informácie pochádzajúce z celej Európy a vytvoria online komunitu aktérov v oblasti integrácie. Podpredseda Komisie Barrot, ktorý má na starosti oblasť spravodlivosti, slobody a bezpečnosti, povedal: „Verím, že pre úspešnosť integračných politík je veľmi dôležitý spoločný postup. Z tohto dôvodu ma zvlášť teší, že sme dnes pri príležitosti zakladajúceho stretnutia európskeho fóra pre integráciu a spustenia európskych webových stránok o integrácii umožnili nadviazanie kontaktov medzi všetkými zainteresovanými stranami a organizáciami pôsobiacimi v oblasti integrácie. Fórum je „fyzickou“ platformou pre dialóg o súčasných výzvach a budúcich prioritách integračných politík. Webové stránky sú „virtuálnou platformou“, online nástrojom určeným všetkým, ktorí sa venujú problematike migrácie. Sú skutočným interaktívnym nástrojom na zdieľanie osvedčených postupov, získavanie informácií o možnostiach financovania a hľadanie partnerov pre projekty. Webové stránky pomôžu vytvoriť novú online komunitu všetkých aktérov pôsobiacich v oblasti integrácie.“ Mario Sepi, predseda Európskeho hospodárskeho a sociálneho výboru, uviedol, že integrácia je dlhodobý proces poznačený spomalením, neochotou a námietkami, ale aj proces, v ktorom sa dosiahol veľký pokrok. Je to dvojsmerný proces vychádzajúci z práv a povinností prisťahovalcov a ich hostiteľskej spoločnosti. Z tohto dôvodu sme sa usilovali o skutočnú integračnú politiku, na ktorej by sa podieľali všetci, v neposlednom rade aj preto, že náš prebiehajúci dialóg s občianskou spoločnosťou ukázal, že sa od tejto politiky veľa očakáva. Nie je náhodou, že v žiadnom z našich stanovísk nenájdete ani náznak xenofóbie, čoho jasným dôkazom je náš Program pre Európu: návrhy občianskej spoločnosti. Európske fórum pre integráciu: platforma pre dialóg o integrácii Európske fórum pre integráciu poskytne zástupcom organizácii občianskej spoločnosti príležitosť vyjadriť svoje názory na otázky integrácie najmä v súvislosti s „agendou EÚ v oblasti integrácie“. Fórum zároveň umožní európskym inštitúciám, aby v tejto oblasti zohrávali aktívnu úlohu. Ako nová platforma pre dialóg o integrácii, organizovaná v spolupráci s Európskym hospodárskym a sociálnym výborom, poskytuje fórum príležitosť diskutovať so zástupcami európskych inštitúcií o aktuálnych výzvach a budúcich prioritách. Na dnešnom zakladajúcom stretnutí sa bude pozornosť venovať úlohe fóra a metódam, ktorým môže prispieť k rozvoju budúcej agendy EÚ v oblasti integrácie, ako aj príslušným tematickým otázkam, ako je vplyv súčasnej hospodárskej krízy na integráciu prisťahovalcov. Fóra sa budú zúčastňovať zástupcovia organizácii občianskej spoločnosti, ktoré sa venujú integrácii na európskej úrovni, vrátane sociálnych partnerov, a zástupcovia európskych inštitúcií. Zapojené budú aj vnútroštátne platformy venované integrácii spolu so zástupcami siete národných kontaktných miest pre integráciu. Európske webové stránky o integrácii: „Integrácia na dosah“ Fórum je takisto príležitosťou na oficiálne spustenie európskych webových stránok o integrácii (www.integration.eu). Cieľom európskych webových stránok o integrácii je posilniť integračné politiky a postupy prostredníctvom zdieľania úspešných stratégií a podporou spolupráce medzi zainteresovanými stranami a organizáciami občianskej spoločnosti v rámci EÚ. Sú k dispozícii každému a návštevníkom umožňujú podeliť sa o osvedčené postupy, dozvedieť sa informácie o možnostiach financovania, hľadať partnerov pre projekty, získať aktuálne informácie o poslednom vývoji v EÚ, na vnútroštátnej a miestnej úrovni a zostať v kontakte s členmi komunity aktérov v EÚ v oblasti integrácie. Európske webové stránky o integrácii budú spájať aktérov v oblasti integrácie s politikmi, so sloganom „Integrácia na dosah“ poskytnú onedlho vysokokvalitné informácie pochádzajúce z celej Európy a posilnia komunitu aktérov v oblasti integrácie. Na webových stránkach www.integration.eu možno nájsť:súbor inovatívnych osvedčených postupov z oblasti integrácie prezentovaný zrozumiteľným a porovnateľným spôsobom, nástroje Spoločenstva, ako je nástroj hľadania partnera pre projekt, ktoré podporujú budovanie siete a vývoj spoločných projektov, informácie o možnostiach financovania, rozsiahly súbor dokumentov, ktorý obsahuje správy, politické dokumenty, právne predpisy a hodnotenia vplyvu, fóra pre diskusiu, informačné hárky krajín s najnovšími informáciami týkajúcimi sa právnych predpisov a politických programov, zoznam odkazov na externé webové stránky, pravidelne aktualizované informácie o najnovšom dianí a