IP/09/371 Bruselj, 10. marca 2009Poročilo Komisije: svetovna problematika drog v zadnjih desetih letihEvropska komisija je danes objavila poročilo o svetovnih trgih prepovedanih drog od leta 1998. V zadnjem desetletju so se politike na področju drog po svetu razvile zlasti na nacionalni ravni. Okrepljena je bila pomoč uživalcem drog in sprejeti so bili strožji ukrepi zoper preprodajalce drog. Kakšni pa so rezultati dejansko? Študija, na kateri temelji to poročilo, ni našla nikakršnih dokazov, da se je svetovni problem drog v obdobju od 1998 do 2007 zmanjšal. Na splošno se je stanje malce izboljšalo v nekaterih bogatejših državah, medtem ko se je v drugih poslabšalo. V nekaterih državah, med katerimi je nekaj velikih držav v razvoju oziroma držav v tranziciji, je prišlo celo do znatnega poslabšanja. Tako se zdi, da je svetovna problematika drog bolj ali manj enaka kot leta 1998. Stanje je le še bolj zapleteno: cene drog so od leta 1998 v večini zahodnih držav padle za celih 10–30 %, kljub strožjemu kaznovanju na primer prodajalcev kokaina in heroina na nekaterih od teh trgov. Hkrati ni dokazov, da je težje priti do drog. V mnogih zahodnih državah je uporaba indijske konoplje postala „normalni“ sestavni del življenja mladih. Do 50 % ljudi, rojenih po letu 1980, jo je vsaj poskusilo. Vendar pa večina v odrasli dobi s tem preneha. Študija je pokazala tudi, da lahko določeni ukrepi proti proizvodnji prepovedanih drog vplivajo na območja proizvodnje drog. Tako se je na primer v zadnjem desetletju del proizvodnje kokaina prenesel iz Peruja in Bolivije v Kolumbijo. Objava poročila sovpada s srečanjem na visoki ravni, ki ta teden poteka na Dunaju v okviru letnega zasedanja Komisije ZN za droge. Ministri s celega sveta bodo zaključili obdobje razmisleka o oceni izvajanja politične deklaracije o svetovnem problemu drog, ki jo je leta 1998 sprejela Generalna skupščina Združenih narodov na 20. posebnem zasedanju o drogah. (Namen deklaracije je bil znatno zmanjšati svetovni problem prepovedanih drog do leta 2008 z mednarodnim sodelovanjem in ukrepi na področju zmanjševanja ponudbe drog in povpraševanja po njih.) Ta teden naj bi bila na podlagi te ocene sprejeta nova politična deklaracija za obdobje 2009–2019. Podpredsednik Jacques Barrot, komisar za pravosodje, svobodo in varnost, je dejal: „Ta teden se na Dunaju ne moremo omejiti na opredelitev ciljev. Zdaj si moramo prizadevati za reševanje svetovne problematike drog na podlagi dejanskih dokazov.“ Študija si prizadeva realno oceniti celoten obseg trga s prepovedanimi drogami na podlagi letnih ustvarjenih prihodkov. Rezultat kaže, da so takšne ocene zelo težke, in sicer predvsem zaradi pomanjkanja zanesljivih podatkov o proizvodnji, uživanju in trgovini z drogami v večjem delu sveta. Študija je vseeno pripravila ocene, na primer za trge z indijsko konopljo, kokainom in heroinom v Zahodni Evropi, ZDA in Oceaniji. Najboljša ocena skupnih prihodkov teh treh regij za indijsko konopljo znaša v letu 2005 skoraj 70 milijard EUR, kar je približno polovica ocene UNODC, ki je okrog 125 milijard EUR. Pomembno spoznanje je dejstvo, da so politike za zmanjševanje škode, ki so še vedno sporne v nekaterih državah, v vedno večjem številu drugih držav vse pomembnejše, saj jih štejejo za učinkovit način zmanjševanja bolezni v zvezi z drogami, socialnih nemirov in smrtnosti. Poročilo omogoča tudi vpogled v gospodarske temelje svetovnega trga s prepovedanimi drogami, in sicer z ocenami proizvodnih stroškov in dodane vrednosti med celotno verigo trgovanja od proizvodnje do prodaje na drobno. Analizirana je razdelitev prihodka med udeleženci v trgovini z drogami, rezultat pa je presenetljivo banalen, saj naj bi jih le relativno malo imelo velike dobičke. Ena najpomembnejših ugotovitev študije pa je, da opozarja na pomanjkljivosti mednarodnega sistema za zbiranje podatkov in obveščanje o svetovni problematiki drog. Medtem ko je EU vložila veliko denarja v nadaljnji razvoj spremljanja uporabe drog preko Evropskega centra za spremljanje drog in zasvojenosti z drogami, na svetovni ravni ni realno pričakovati takšnih mehanizmov obveščanja. Poročilo o študiji bo predloženo udeležencem srečanja na visoki ravni Komisije za droge. V torek, 10. marca, ga bosta ob 14.00 v okviru tiskovne konference na predstavništvu EU na Dunaju predstavila g. Lars-Erik Lundin (vodja predstavništva EU na Dunaju) in g. Carel Edwards (vodja enote za politiko proti drogam, GD JLS). Naslov: Argentinierstrasse 26, na križišču s Taubstummengasse, sejna dvorana Mezzanine, A-1040 Dunaj (podzemna železnica U1, postaja Taubstummengasse). Kontaktna oseba: Anne-Marie Huber +43 151618329 ali +43 6991966579. Poročilo je na voljo na spletni strani: http://ec.europa.eu/justice_home/doc_centre/drugs/doc_drugs_intro_en.htm