IP/09/792 Брюксел, 15 май 2009 г.Държавите-членки на ЕС отбелязват Европейския ден на морето — 18— 20 май, РимМорето винаги е било от ключово значение за благоденствието на Европа. Дължината на крайбрежието на нашия континент е почти 70 000 км, като 22 от 27-те държави-членки или имат излаз на море, или са островни държави. Нашите крайбрежни региони са дом на 40 % от населението на ЕС, създават 40 % от икономиката ни и дават работа на около 5 млн. души. Поради всички тези причини 20 май е обявен за „Европейски ден на морето“. Тази година в сътрудничество с италианското правителство Комисията организира тридневна конференция, която ще се проведе в Рим от 18 до 20 май. Това важно събитие дава среща на заинтересовани лица, управляващи и други дейни участници от Европейския съюз, съпричастни към проблемите на морето. Този път към събитието ще се присъединят и редица трети държави, по-специално от средиземноморския регион. Всички те ще обсъдят глобалните предизвикателства пред морска Европа днес. Обявяването на Европейския ден на морето е една от ключовите инициативи в рамките на Интегрираната морска политика на ЕС, чието начало беше поставено през 2007 г. „На 20 май в Рим ще отбележим Европейския ден на морето“, каза председателят на Европейската комисията Жозе Мануел Барозу. „Европейските граждани във все по-голяма степен си дават сметка за значението на нашето общо морско наследство и бъдеще. Нашата Интегрирана морска политика отразява ясното виждане за това как да посрещнем предизвикателствата пред морския просперитет, устойчивост и сигурност и е тясно свързана с борбата с измененията на климата и с възстановяването на икономическата конкурентоспособност на Европа.“ Според Джо Борг, еврокомисар за морското дело и рибарството „интегрираната морска политика на ЕС поставя морските отрасли и крайбрежните региони, които традиционно са в периферията на полезрението, в центъра на нова, динамична и всеобхватна политика за устойчив растеж и работни места. ЕС и неговите държави-членки са убедени, че на проблемите на океаните, моретата и бреговете трябва да бъде обръщано внимание със съответната координираност и последователност. В Рим институциите и заинтересованите лица ще обсъдят нови подходи за управлението на нашите океани, морета и крайбрежни региони по устойчив начин в рамките на всеобхватна стратегия за интегрирана политика.“ Конференцията в Рим във връзка с Деня на морето ще даде среща на заинтересовани лица от бизнеса и гражданското общество, лица, професионално ангажирани с воденето на морската политика, както и журналисти от целия ЕС и извън него. На конференцията ще бъдат обсъдени широк кръг политики и практики, като например интегрираното морско управление, новите технологии, производството на енергия, морското пространствено планиране, системите за морско наблюдение, устойчивият крайбрежен туризъм, реформата на Общата политика в областта на рибарството и други. Повдигнатите на конференцията въпроси ще бъдат взети под внимание в бъдещата работа по Интегрираната морска политика. Преди и след конференцията в Рим ангажирани с проблематиката организации ще проведат редица семинари и презентации по теми, свързани с дневния ред на конференцията. Успоредно на основната конференция в Рим в редица държави-членки на ЕС ще бъдат организирани около 40 мероприятия по морските въпроси. Местните мероприятия ще бъдат организирани под различна форма — от конференции и семинари до дни на отворените врати за пристанища и екологични проекти. Програмата на конференцията в Рим включва речи на италианския премиер Силвио Берлускони, на чешкото председателство на ЕС, на председателя на Европейската Комисия Жозе Мануел Барозу и на заместник-председателя на Европейския парламент Роди Краца-Цагаропуло . Домакини на конференцията са еврокомисарят за морското дело и рибарството Джо Борг и италианският министър на инфраструктурата и транспорта Алтеро Матеоли. Обръщение към участниците в конференцията ще направи и италианският министър на външните работи Франко Фратини. Европейската комисия ще бъде също така представена от своя заместник-председател за предприятията и промишлеността Гюнтер Ферхойген и заместник-председателя за транспорта Антонио Таяни. На поредица от панелни дискусии ще бъдат отбелязани постиженията на Интегрираната морска политика от нейното начало досега и ще бъде обсъдено нейното бъдеще. След като през октомври 2007 г. Европейската комисия направи предложение за интегрирана морска политика, подкрепено впоследствие от държавните и правителствените ръководители през декември 2007 г., беше постигнат значителен напредък в изграждането на съгласувана рамка за насърчаване на взаимодействието и за разрешаване на възможни конфликти между различни области на политиката, свързана с морското дело. В съответствие с Плана за действие, публикуван през октомври 2007 г., Комисията вече представи пакет от предложения в различни области, като например за насърчаване на морските изследвания и за развитието на европейските пристанища, за насърчаване на морското пространствено планиране и морски транспорт без граници, както и за насърчаване производството на енергия навътре в морето. В други предложения бяха откроени стратегии за приспособяване към промените в климата, за подпомагане на работниците в морския сектор и морския транспорт или за подходи за интегрирано морско управление. В областта на рибарството Комисията излезе с ново законодателство за борба с незаконния риболов, за подобряване на контрола и на прилагането на правилата, а също така започна общоевропейски консултации за основно реформиране на Общата политика в областта на рибарството. Полезни връзки Ден на морето: http://ec.europa.eu/maritimeday Допълнителни мероприятия в Рим, организирани от ангажирани с проблематиката организации:http://ec.europa.eu/maritimeaffairs/maritimeday/side_events_en.html Допълнителни мероприятия в държави-членки, организирани от ангажирани с проблематиката организации:http://ec.europa.eu/maritimeaffairs/maritimeday/events_in_member_states_en.html Тристранна декларация, май 2008 г.: http://ec.europa.eu/maritimeaffairs/pdf/maritime_policy_action/20080520_original-signatures-declaratio_en.pdf MEMO/09/240