IP/09/344 Briselē, 2009. gada 3. martāPieci no lielākajiem augsto tehnoloģiju uzņēmumiem apņemas veicināt sieviešu iesaistīšanos IKT nozarēPašreizējos pasaules finanšu krīzes apstākļos darbavietas informācijas un komunikāciju (IKT) nozarē, piemēram, telekomunikāciju un interneta jomā, ir uzticams izaugsmes avots, un tām ir izšķiroša nozīme, lai panāktu ekonomikas atveseļošanos. Tomēr ES konkurētspēja ir atkarīga no tās spējām piesaistīt un paturēt kvalificētus darbiniekus (tostarp sievietes), it īpaši augsto tehnoloģiju nozarē. Eiropas Savienībā līdz 2010. gadam paredz aptuveni 300 000 kvalificētu inženieru iztrūkumu, un tikai viena piektdaļa datorzinātnieku ir sievietes. Eiropas Komisija 2007. gadā sāka risināt situāciju, aicinot telekomunikāciju un interneta uzņēmumus piesaistīt vairāk sieviešu ar IKT prasmēm. Tā rezultātā pieci no lielākajiem IKT uzņēmumiem šodien parakstīs Labas prakses kodeksu sievietēm IKT nozarē. Tie apņemas pielikt lielākas pūles, lai tehniskās profesijas padarītu sievietēm pievilcīgākas, kā arī labāk izmantotu sieviešu potenciālu IKT nozarē un par to plašāk informētu.“Šī Labas prakses kodeksa parakstīšana ir pirmais solis, lai padarītu darbu augsto tehnoloģiju nozarē sievietēm pievilcīgu un šai nozarei piesaistītu vairāk sieviešu. Es izsaku atzinību uzņēmumiem, kuri šodien apliecinājuši drosmi un apņemšanos, parakstot kodeksu, kurš, padarot IKT nozari sievietēm labvēlīgāku, bagātinās to,” teica ES telekomunikāciju komisāre Viviāna Redinga. “Tomēr IKT nozare tikai tagad sāk apjaust šā jautājuma dziļumu un to, cik svarīgi ir piesaistīt sievietes un novērst prasmju trūkumu, ar kuru saskaras Eiropa. IKT nozarē Beļģijā patlaban trūkst 10 100 IT speciālistu, Polijā – 18 300, Itālijā – 2800, Francijā – 4300, Spānijā – 41 800, bet Vācijā pat 87 800! Es aicinu citus IKT uzņēmumus sekot piemēram un līdz šā gada beigām parakstīt Labas prakses kodeksu sievietēm IKT nozarē.” Šodien komisāre Redinga pārraudzīja Labas prakses kodeksa sievietēm IKT nozarē parakstīšanu, kad to parakstīja pieci Eiropas un starptautiski uzņēmumi: ALCATEL-LUCENT, IMEC, ORANGE-FRANCE TELECOM GROUP, MICROSOFT un MOTOROLA. Tas ir sarunu rezultāts, kuras komisāre Redinga sāka Starptautiskajā sieviešu dienā 2008. gadā (IP/08/392). Kodeksa mērķis ir ne tikai piesaistīt augsto tehnoloģiju nozarei skolnieces un studentes, bet arī paturēt un paaugstināt amatā sievietes, kuras jau strādā šajā nozarē. To darīs šādi:izveidojot laboratorijas vai datorklubus meitenēm, kuros meitenes, darbojoties ar IKT, var veidot tīmekļa vietnes, miksēt mūziku vai veidot tiešsaistes žurnālus. Kodeksa parakstītāji IMEC, Motorola, Orange un Microsoft jau ir izveidojuši tehnoloģiju laboratorijas meitenēm vai tehnoloģiju vasaras nometnes. Tamlīdzīgi klubi ir arī Apvienotajā Karalistē un Vācijā;izmantojot darbaudzināšanas programmas dzemdību atvaļinājuma laikā, kuras palīdzētu sievietēm bērna kopšanas atvaļinājumā būt informētām par jaunumiem tehnoloģijās, piemēram, Motorolas piedāvātās programmas; sniedzot praktisku palīdzību, lai apvienotu darba un ģimenes dzīvi. Uzņēmumi, piemēram, IMEC, jau piedāvā elastīgu darba laiku un darbu no mājām; izveidojot IKT sieviešu forumus un sadarbības tīklus, kas piedāvā palīdzību, meklējot darbu, kā arī padomu un darbaudzināšanu. Alcatel Lucent veicina karjeras atbalstu īpaši spējīgām sievietēm, lai varētu viņas ātrāk paaugstināt amatā. Turklāt uzņēmumi Microsoft un Motorola pilnībā īstenojuši sievietēm paredzētās vadības programmas; nosakot darbā pieņemšanas un amatā paaugstināšanas mērķus attiecībā uz visu līmeņu IKT speciālistēm un uzraugot šo mērķu īstenošanu. Kodeksa parakstītājs uzņēmums Orange veicina sieviešu pieņemšanu darbā, nenoslēdzot pieteikšanās termiņu, līdz pieteikusies vismaz viena sieviete. Eiropas Komisija cieši uzraudzīs šā kodeksa īstenošanu un novērtēs to pēc gada. “Šāda laba prakse jāpapildina ar stingri noteiktiem mērķiem. Viens praktisks veids, kā to darīt, ir pastiprināt sieviešu pārstāvību IKT uzņēmumu valdēs,” teica komisāre Redinga. “Patlaban 116 lielākajos IKT uzņēmumos tikai 7 % valdes locekļu ir sievietes. Tāpēc izvirzīsim mērķi divkāršot šo skaitli līdz 2015. gadam.” Priekšvēsture Lai plašāk informētu par Eiropas sieviešu potenciālu IKT nozarē, komisāre Redinga 2007. gadā sāka iniciatīvu “Ēnu dienas” (IP/07/305), ko tagad organizē katru gadu. “Ēnu” dienā jaunas meitenes ikdienas gaitās pavada IKT nozarē strādājošu sievieti (inženieri, vadošā amatā strādājošu vai politiķi), satiekas ar IKT ekspertiem vīriešiem un sievietēm, tā veidojot priekšstatu par darbu IKT nozarē. 2008. gadā šajā “ēnu” iniciatīvā piedalījās vairāk nekā 100 meitenes (IP/08/392). Sieviešu ekonomikas un sabiedrības foruma pasaules sanāksmē Dovilā 2008. gada oktobrī komisāre Redinga tikās ar citām vadošos amatos nodarbinātām sievietēm no politikas un rūpniecības nozarēm, kuras apliecināja, ka vajag vairāk sieviešu ar IKT prasmēm (“Cyberellas”, MEMO/08/631).Šodien līdz ar Labas prakses kodeksa sievietēm IKT nozarē parakstīšanu Briselē notika konference “Cyberellas are IT!”, kurā komisāre Redinga demonstrēja īsu video par “ēnu dienu” pasākumu, kurš notika Lionā 2008. gada novembrī. Video "ICT is wicked" izplatīs skolās visā Eiropā, un tas ir pieejams šādā tīmekļa vietnē: http://212.68.215.195/europa/shadowingday09.wmvPapildu informācija atrodama šādā tīmekļa vietnē: www.ec.europa.eu/itgirls