IP/09/276 Bruxelles, 18 februarie 2009Telefonul european 116000 pentru semnalarea disparițiilor de copii funcționează în 5 state membreCu doi ani în urmă, Comisia Europeană rezerva numărul de telefon 116000 ca linie unică de urgență pentru semnalarea cazurilor de copii dispăruți (IP/07/188) din întreaga Uniune Europeană și solicita statelor membre să-l pună în funcțiune. Dacă anul trecut, numărul 116000 funcționa numai în Ungaria (IP/08/1129), în prezent, după repetate apeluri din partea Comisiei, toate statele membre l-au pus public la dispoziția operatorilor de linii de urgență. În nouă state membre, față de șapte anul trecut, numărul 116000 a fost alocat unor furnizori de servicii. Linia operează deja în cinci state membre (Grecia, Ungaria, Țările de Jos, Portugalia și România), iar în altele două (Belgia și Slovacia) va intra curând în funcțiune. După ce s-a asigurat că rezervarea numărului se produce, conform legislației europene, în toate țările Uniunii, Comisia lansează acum un nou apel statelor membre, îndemnându-le să sprijine și să îndrume potențialii operatori ai liniei astfel încât părinții și copiii să poată suna la 116000 ori de câte ori au nevoie și din orice loc din Europa. „Este o veste bună că linia de urgență 116000 pentru semnalarea copiilor dispăruți funcționează acum în Grecia, Ungaria, Țările de Jos, Portugalia și România. Totuși, m-aș fi așteptat la un demers mai ambițios și din partea altor state membre. Nu încape automulțumire când este vorba de siguranța copiilor noștri”, a declarat comisarul european pentru telecomunicații Viviane Reding. „Fac apel la statele membre să-și onoreze responsabilitățile și să informeze furnizorii de servicii despre disponibilitatea numerelor 116, astfel încât liniile de urgență socială să intre rapid în activitate în toată Uniunea Europeană. Dincolo de obligațiile juridice, pe care voi continua să le aplic energic, avem o obligație morală față de părinții și copiii europeni.” În prezent, linia de urgență europeană 116000 pentru sesizarea disparițiilor de copii funcționează în cinci state membre UE - Grecia, Ungaria, Țările de Jos, Portugalia și România. În aceste țări, numărul a fost alocat unor furnizori de servicii care trebuie să fie în măsură să gestioneze corespunzător și gratuit apelurile de pe tot teritoriul național 24 de ore din 24, șapte zile din șapte. În Ungaria de la introducerea numărului 116000 s-au înregistrat lunar circa 40 000 de apeluri, din care operatorul ungar Kék Vonal poate prelua în jur de șase – șapte mii pe lună. Anul trecut, 116000 și-a dovedit eficacitatea și într-un caz de răpire parentală transfrontalieră. În Belgia, un tată și-a luat fiicele în vârstă de 7, 10 și 14 ani și le-a ascuns timp de nouă luni și jumătate în condiții foarte precare și primejdioase. În septembrie 2008, la solicitarea liniilor 116000 pentru semnalarea copiilor dispăruți din Belgia și Portugalia, jurnalul de seară al canalului portughez de televiziune RTP-TV a difuzat în deschidere un apel, cerând publicului să furnizeze informații despre fetițele dispărute, și a încheiat afișând numărul 116000 pe tot ecranul. La câteva minute după difuzarea apelului, cazul era rezolvat. Implementarea liniei 116000 peste tot în Europa ar înlesni campaniile de căutare și cooperarea internațională, mărindu-le astfel eficacitatea. Liniile de urgență și-ar putea coordona mai bine activitatea pentru a rezolva cazurile de dispariții de copii cu implicații transfrontaliere. Între timp, face progrese și implementarea celorlalte două numere scurte pentru servicii cu caracter social, 116111 (asistență telefonică pentru copii) și 116123 (sprijin emoțional), care au fost rezervate în octombrie 2007.Șaisprezece state membre (Bulgaria, Republica Cehă, Germania, Danemarca, Estonia, Grecia, Finlanda, Ungaria, Irlanda, Letonia, Țările de Jos, Polonia, Portugalia, România, Suedia și Slovacia) au alocat numărul 116111, comparativ cu zece anul trecut, iar alocarea este în curs în alte două țări (Cipru și Spania). Dacă în 2008 funcționa numai în Ungaria, linia 116111 este acum operațională în nouă țări (Republica Cehă, Germania, Danemarca, Estonia, Ungaria, Polonia, Portugalia, România și Slovacia), la care se vor adăuga curând alte cinci state (Grecia, Finlanda, Irlanda, Letonia și Suedia). Numărul scurt 116123, care oferă suport emoțional, a fost alocat operatorilor de linii de urgență în șapte state membre (Austria, Germania, Finlanda, Irlanda, Țările de Jos, Suedia și Slovenia), iar în Cipru, alocarea este în curs de desfășurare. Linia funcționează deja în Austria și, în scurt timp, va fi activă în alte trei țări (Germania, Suedia și Slovenia). Până în iulie trecut, statele membre făcuseră prea puțin pentru informarea potențialilor furnizori de servicii despre numerele 116, arăta atunci un raport al Comisiei, solicitându-le să-și întețească eforturile (IP/08/1129). Pentru aceasta, statele membre pot oferi îndrumări eventualilor furnizori de servicii, care de regulă nu se pricep la problemele de telecomunicații, explicându-le cum să obțină alocarea unui număr și punându-le la dispoziție un punct unic de contact în cadrul unui minister sau al unei autorități naționale de reglementare. Context În iulie 2006, Comisia Europeană a propus rezervarea unui număr unic de telefon pentru sesizarea disparițiilor de copii (116000) și a unui alt număr la care copiii să poată apela când au nevoie de ajutor (116111). Această inițiativă venea ca urmare a adoptării strategiei UE în domeniul drepturilor copilului (IP/06/927). La 15 februarie 2007, respectiv 30 octombrie 2007, Comisia a hotărât rezervarea numerelor 116000 (IP/07/188) și 116111 în toate statele membre. Decizia obligă țările UE să pună public la dispoziție numere scurte cu prefixul „116”, dar nu și să le aloce unor furnizori de servicii sau să asigure furnizarea serviciilor respective. Pentru mai multe informații cu privire la liniile telefonice 116:http://ec.europa.eu/information_society/policy/ecomm/current/pan_european/index_en.htm