IP/09/276 Brüssel, 18. veebruar 2009Kadunud laste otsimise abitelefon 116000 töötab viies liikmesriigisKaks aastat tagasi reserveeris Euroopa Komisjon numbri 116000 ELi ühtsele kadunud laste otsimise abitelefonile (IP/07/188) ja kutsus liikmesriike üles numbrit kasutusele võtma. Kui eelmisel aastal toimis number 116000 üksnes Ungaris (IP/08/1129), siis tänaseks on komisjoni korduvate üleskutsete järel teinud kõik ELi liikmesriigid numbri kättesaadavaks abitelefoni teenuse osutajatele. Numbrile on määratud kindlad teenuseosutajad üheksas liikmesriigis võrreldes eelmise aasta seitsmega. 116000 numbri teenus toimib viies riigis (Kreeka, Ungari, Madalmaad, Portugal ja Rumeenia). Peagi rakendatakse teenus tööle veel kahes riigis (Belgia ja Slovakkia). Olles tähelepanelikult jälginud numbri 116000 reserveerimist ELi liikmesriikide poolt, nagu ELi õigusaktid nõuavad, kutsub komisjon nüüd liikmesriike taas üles toetama ja juhendama abitelefoni 116000 tulevasi operaatoreid, et lastevanemad ja lapsed saaksid vajaduse korral kõikjal Euroopas numbrile 116000 helistada. „See, et kadunud laste otsimise abitelefon 116000 töötab nüüd Kreekas, Ungaris, Madalmaades, Portugalis ja Rumeenias, on hea uudis. Samas oleks ma teistelt liikmesriikidelt oodanud innukamat lähenemist. Kui tegemist on meie laste turvalisusega, ei saa me endale lubada enesega rahulolu,” sõnas ELi infoühiskonna ja meedia volinik Viviane Reding. „Ma kutsun liikmesriike üles seisma oma ülesannete kõrgusel ja teavitama teenuseosutajaid 116ga algavate numbrite kättesaadavusest, et saaksime kõikjal ELis abitelefonid kiiresti käivitada. Lisaks õiguslikele kohustustele, mille jõustamist ma hoogsalt jätkan, lasub meil moraalne kohustus Euroopa lastevanemate ja laste ees.” Tänase seisuga töötab ELi kadunud laste otsimise abitelefon 116000 viies ELi liikmesriigis (Kreeka, Ungari, Madalmaad, Portugal ja Rumeenia). Nendes riikides on numbrile määratud teenuseosutajad, kes peavad suutma nõuetekohaselt tegeleda tasuta üleriigiliste kõnedega 24 tundi päevas ja 7 päeva nädalas. Ungaris on alates numbri 116000 kasutuselevõtust tehtud igas kuus ligikaudu 40 000 kõnekatset, millest Ungari abitelefoni operaator Kék Vonal suudab vastata umbes kuuele kuni seitsmele tuhandele. Eelmisel aastal tõestas 116000 oma lisandväärtust piiriülese lapseröövi juhtumi puhul. Belgias röövis isa oma kolm tütart vanuses seitse, kümme ja neliteist ning peitis neid üheksa ja pool kuud kehvades ja ohtlikes tingimustes. 2008. aasta septembris alustas Portugali telekanal RTP-TV Belgia ja Portugali kadunud laste otsimise abitelefoni 116000 taotlusel oma õhtuseid uudiseid abipalvega esitada teavet nende kadunud laste kohta ja näitas lõpuks tervel ekraanil numbrit 116000. Vaid mõned minutid pärast saadet oli juhtum lahendatud. Numbri 116000 üleeuroopaline kasutuselevõtt lihtsustaks ja tõhustaks otsingukampaaniaid ja rahvusvahelist koostööd. Abitelefonid saaksid kooskõlastatumalt lahendada laste piiriülese kadumise juhtumeid. 2007. aasta oktoobris reserveeritud kahe muu numbri, 116111 (laste abitelefon) ja 116123 (emotsionaalset tuge pakkuv abitelefon) kasutuselevõtt edeneb samuti jõudsalt. Võrreldes eelmise aasta kümnega on numbrile 116111 määranud operaatori kuusteist liikmesriiki (Bulgaaria, Tšehhi Vabariik, Saksamaa, Taani, Eesti, Kreeka, Soome, Ungari, Iirimaa, Läti, Madalmaad, Poola, Portugal, Rumeenia, Rootsi ja Slovakkia). Määramine on pooleli kahes riigis (Küpros ja Hispaania). Kui eelmisel aastal töötas 116111 üksnes Ungaris, siis nüüd toimib see üheksas liikmesriigis (Tšehhi Vabariik, Saksamaa, Taani, Eesti, Ungari, Poola, Portugal, Rumeenia, Slovakkia) ja lastakse varsti käiku veel viies riigis (Kreeka, Soome, Iirimaa, Läti, Rootsi). Emotsionaalset tuge pakkuvale abitelefonile 116123 on operaator määratud seitsmes liikmesriigis (Austria, Saksamaa, Soome, Iirimaa, Madalmaad, Rootsi, Sloveenia). Määramine on pooleli Küprosel. 116123 töötab Austrias ja võetakse peatselt kasutusele veel kolmes riigis (Saksamaa, Rootsi ja Sloveenia). Komisjoni eelmise aasta juuli eduaruanne osutas sellele, et liikmesriigid on seni teinud vähe pingutusi, et teavitada võimalikke teenuseosutajaid 116ga algavatest numbritest ja kutsus neid üles tegema rohkem (IP/08/1129). Eelkõige saavad liikmesriigid suurendada jõupingutusi seoses võimalike teenuseosutajate (kes tavaliselt ei ole kursis telekommunikatsiooni valdkonnaga) nõustamisega selles vallas, kuidas käib numbri määramine, ja tagada neile ühtse kontaktpunkti mõnes ministeeriumis või riigi reguleerivas asutuses. Taustteave Euroopa Komisjon tegi 2006. aasta juulis ettepaneku reserveerida üks ühine telefoninumber selleks, et teatada kadunud lastest (116000), ja teine selleks, et lapsed saaksid vajadusel korral abi paluda (116111). Enne seda oli vastu võetud ELi lapse õiguste strateegia (IP/06/927). Vastavalt 15. veebruaril 2007 ja 30. oktoobril 2007 otsustas komisjon kõikides liikmesriikides reserveerida telefoninumbrid 116000 (IP/07/188) ja 116111. Otsusega kohustatakse ELi riike muutma 116ga algavad numbrid kõikidele kättesaadavaks, kuid riigid ei ole kohustatud numbreid kindlatele teenuseosutajatele määrama ega tagama teenuse osutamist.Lisateave 116ga algavate numbrite kohta: http://ec.europa.eu/information_society/policy/ecomm/current/pan_european/index_en.htm