IP/09/342 Bryssel 3. maaliskuuta 2009Komissio rahoittaa EU:n talouden toimijoiden koalitiota taistelussa lasten hyväksikäyttöä esittävien kuvien internetlevitystä vastaanEuroopan komissio myöntää enintään 427 000 euroa lasten seksuaalista hyväksikäyttöä esittävän internetsisällön vastaisen EU:n talouden toimijoiden koalition toimintaan, ilmoitti tänään Euroopan komission varapuheenjohtaja Jacques Barrot, joka vastaa oikeus-, vapaus- ja turvallisuusasioista. Koalitiota, jota Euroopan komissio rahoittaa, johtaa Child Exploitation and Online Protection (CEOP) Centre (lasten suojelemiseen seksuaaliselta hyväksikäytöltä keskittynyt Yhdistyneen kuningaskunnan poliisiorganisaatio). Koalitio on julkisen ja yksityisen sektorin muodostama epävirallinen ryhmä, johon kuuluu poliisiviranomaisia, rahoitusalan toimijoita, internetpalvelujen tarjoajia, valtiosta riippumattomia järjestöjä ja muita kumppaneita, joiden tavoitteena on torjua yhdessä lapsipornografiaa. Uuden koalition perustajajäseniä ovat muun muassa MasterCard, Microsoft, PayPal, VISA Europe ja Missing Children Europe -kansalaisjärjestö. Koalition neuvoa-antavia jäseniä ovat Allen and Overy ja ICMEC (International Centre for Missing and Exploited Children). Lainvalvontaviranomaisia edustavia perustajäseniä ovat esimerkiksi Europol ja Italian kansallinen posti- ja televiestintäpoliisi. Koalition toiminta käynnistyi tänään Yhdistyneen kuningaskunnan lainvalvontaviranomaisen CEOP:n (Child Exploitation and Online Protection Centre) päämajassa järjestetyllä lehdistötilaisuudella, johon otti osaa myös varapuheenjohtaja Jacques Barrot. Komissio tarjoaa koalition toimintaan rahoitusta, jonka enimmäismäärä on 427 000 euroa. Koalition tavoitteena on edistää kaikkien niiden toimijoiden yhteistyötä, joiden tehtävänä on torjua lasten seksuaaliseen hyväksikäyttöön perustuvan kuvasisällön kaupallinen levittäminen internetissä. Koalitio auttaa tunnistamaan ja suojelemaan uhreja, paikantamaan ja pidättämään rikollisia – sekä pedofiileja että niitä, jotka hyötyvät taloudellisesti kuvien myynnistä – ja ennen kaikkea takavarikoimaan tällaisesta rikollisesta toiminnasta saadun tuoton. Toiminnan ansiosta lapsipornografian ostaminen luottokortilla tai muiden sähköisten maksujärjestelmien avulla estyy. Komissio aikoo antaa lähiaikoina myös ehdotuksen, jonka tarkoituksena on ajantasaistaa ja vahvistaa lasten seksuaalisen hyväksikäytön torjumisesta tehtyä neuvoston puitepäätöstä. Jacques Barrot painotti tämän aloitteen tärkeyttä ja sanoi sitoutuvansa täysin toimiin, joiden tarkoituksena on varmistaa, että lapsia suojellaan mahdollisimman hyvin kaikenlaisilta rikoksilta ja hyväksikäytöltä. ”On totta, että internetin nopea leviäminen on johtanut lasten seksuaalista hyväksikäyttöä esittävien kuvien rikollisiin markkinoihin. Koalitio auttaa tunnistamaan ja suojelemaan uhreja ja ennen kaikkea takavarikoimaan tällaisesta rikollisesta toiminnasta saadun tuoton. Jotta koalitio olisi täysin toimintakykyinen, se tarvitsee kuitenkin lisää jäseniä, kuten jäsenvaltioita. Olen valmis tukemaan niitä täysin tässä toiminnassa”, hän totesi.