IP/09/655 Bruxelles, den 29. april 2009EU's 2010-budget tager sigte på økonomisk genrejsningKommissionen har i dag vedtaget et foreløbigt budgetforslag for 2010 (139 mia. EUR). Har EU gjort økonomisk genrejsning til kernen i udgiftsplanen for næste år; i budgetforslaget afsættes størsteparten af ressourcerne (45 %) til vækst- og beskæftigelsesfremmende foranstaltninger (en stigning på 3,2 % i forhold til 2009), der skal retablere konkurrenceevnen i hele EU. Bevillingerne til større forsknings- og energiprogrammer forhøjes med mere end 12 %; samtidig afsættes der flere penge til samhørighedspolitikken, idet 52 % af samhørigheds- og strukturfondene øremærkes til EU-12. Alle poster på budgettet forhøjes: således andrager forpligtelsesbevillingerne i alt 138,6 mia. EUR (1,18 % af BNP) og betalingsbevillingerne 122,3 mia. EUR (1,04 % af BNP). Siim Kallas, der er Kommissionens næstformand for administrative anliggender, revision og bekæmpelse af svig, med ansvar for finansiel planlægning og budgettet, udtalte følgende: "Dette budget tager sigte på foranstaltninger, der skal bidrage til at undgå en endnu værre nedgang. Der afsættes 6 mia. EUR til forskning og innovation, og 9 millioner europæere vil få støtte via den europæiske socialfond." Han tilføjede: "2010 bliver også året, hvor EU igangsætter anden fase af sit budgetbidrag til genrejsningsplanen, hvilket bringer de samlede ekstra krisebevillinger op på mere end 6 mia. i tidsrummet 2008-2010." 62 mia. EUR til beskæftigelse, infrastrukturer og konkurrenceevne EU's højeste prioritet er at afsætte midler til jobbevarende og -skabende projekter, hjælpe virksomhederne og genskabe konkurrenceevnen. Tværeuropæiske transport- og energinet får tildelt 12,7 % mere end i 2009 (1,08 mia. EUR), og programmet for konkurrenceevne og innovation får 3,3 % mere (0,5 mia. EUR). I 2010 lanceres det europæiske år for bekæmpelse af fattigdom og social udstødelse med et budget på 20 mio. EUR; projektet omfatter en lang række tiltag i hele EU. Finansieringen af andet år af EU's flagskibsprojekt, satellitnavigationsprojektet Galileo, forhøjes med 8 % (0,9 mia. EUR). Broderparten af samhørighedsfondene afsættes til EU-12 49 mia. EUR af de 62 mia. EUR, der er afsat til forbedring af beskæftigelsen og konkurrenceevnen, øremærkes til samhørighedsfondene i EU-27. Ligesom tidligere afsættes der stigende beløb til de medlemsstater, der blev optaget i EU i 2004 og 2007 (EU-12). For første gang får EU-12 broderparten af midlerne på EU's samhørigheds- og strukturfonde (52 %). Landbrugsstøtten til disse regioner sættes også op; dette vil kunne mærkes, idet EU-12 nu modtager næsten 20 %, dvs. 11 mia. EUR, i landbrugsstøtte. Takket være den fælles landbrugspolitik, enhedsmarkedet og højere markedspriser har landbrugerne i EU-12 nu en indtægt, der ligger 47 % højere end før tiltrædelsen. Naturressourcebevillingerne i EU-27 ligger nu på 59 mia. EUR, og bevillingerne til miljøet og udviklingen af landdistrikter øges med næsten 2,5 % til tæt på 15 mia. EUR. Finansieringen af EU's økonomiske genopretningsplan - 2. fase Europa-Parlamentet, Rådet og Kommissionen nåede i april 2009 til enighed om, at der må afsættes yderligere 5 mia. EUR til finansiering af større EU-projekter inden for energi- og bredbåndsinfrastrukturer og til imødegåelse af nye udfordringer i landdistrikterne i forbindelse med sundhedstjekket af den fælles landbrugspolitik. En første bevilling på 2,6 mia. EUR i 2009 vil blive opfulgt med yderligere 2,4 mia. EUR på 2010-budgettet; det besluttes senere som led i 2010-budgetproceduren, hvor disse midler skal hentes fra. 8 mia. EUR i bistand til udlandet Den Europæiske Union vil i 2010 fortsætte bestræbelserne på at hjælpe fattigere lande og spille en førende rolle på verdensplan, således at verdensomspændende udfordringer såsom klimaforandringer, fødevaresikkerhed og globalisering kan tages op. EU's bistand til udviklingslandene, der formidles via ordningen for udviklingssamarbejde, forhøjes med 1,7 %, til 2,4 mia. EUR. Førtiltrædelses-bistanden øges med næsten 5 %, til 1,6 mia. EUR. Finansieringen af EU's fælles udenrigs- og sikkerhedspolitik (FUSP) forhøjes med 16 % (til 282 mio. EUR). Sidste del af fødevarehjælpefaciliteten, hvis budget er på 1 mia. EUR, finansieres også over 2010-budgettet (170 mio. EUR). Forbedring af sikkerheden i EU Den del af budgettet, som får den største forhøjelse - som fastlagt i EU's 7-årige finansielle planlægning - er projekter til bekæmpelse af kriminalitet og terrorisme og til styring af migrationsstrømmene: disse projekter sættes op med 13,5 %, til tæt på 1 mia. EUR. Bevillingerne til administration af EU's institutioner får generelt en moderat stigning, på 2,1 %. Kommissionens egen bevilling øges med knap 1 % (0,9 %), til 3,6 mia. EUR. Baggrund Budgetforslaget omfatter såvel forpligtelsesbevillinger (dvs. retligt bindende tilsagn om finansiering på visse betingelser) som betalingsbevillinger (dvs. udbetalinger eller bankoverførsler til modtagerne). Den endelige vedtagelse af EU's budget sker på Europa-Parlamentets plenarforsamling i december.