IP/09/552 Brüsszel, 2009. április 8.A Bizottság fellép a késedelmes fizetések ellenBár az elmúlt években javult ugyan valamelyest a helyzet a késedelmes fizetések terén, még mindig előfordul az EU-ban, hogy a vállalatok között, illetve a vállalkozások és a hatóságok közötti kereskedelmi ügyletekben a fizetéseket csak késve teljesítik. A késedelmes fizetések megakasztják a vállalkozások fejlődését, és még egyébként életképes vállalatokat is a csőd szélére sodorhatnak, főként, ha kis- és középvállalkozásokról van szó. Sajnos elmondható, hogy a hatóságok fizetési kultúrája mind a mai napig sok kívánnivalót hagy maga után. Így a jelen válságra való tekintettel számos tagállam nemzeti szinten próbál tenni ez ellen. A kisvállalkozói intézkedéscsomagban (Small Business Act) tett kötelezettségvállalása alapján a Bizottság ma új politikai megközelítést javasol a késedelmes fizetések visszaszorítására, és lényeges változtatásokat terjeszt elő a késedelmes fizetésekről szóló 2000. évi irányelvvel kapcsolatban. A Bizottság javaslata szerint a hatóságoknak jó példával kellene elöl járniuk, és főszabály szerint 30 napon belül ki kellene egyenlíteniük számláikat. Mindeközben a Bizottság kötelezettséget vállal arra vonatkozóan, hogy felgyorsítja az áruk és szolgáltatások kifizetését a számlák kiegyenlítésére szabott határidők maximális tiszteletben tartása érdekében, és a fizetés idejét számos esetben a jelenleg hatályos határidőknél is rövidebbre csökkenti. Günter Verheugen, a Bizottság vállalkozás- és iparpolitikáért felelős alelnöke szerint: „Megengedhetetlen, hogy a hatóságok késve fizetnek. A mai javaslat – azáltal, hogy segít a további csődbe jutásokat elkerülni és javítja a vállalatok pénzforgalmi helyzetét az európai vállalatok hosszú távú versenyképességének megerősítése érdekében – lendületet ad a gazdasági válság leküzdéséhez.” A javasolt változtatások figyelembe veszik, hogy a fizetések időben történő teljesítése milyen fontos a vállalatok, főként a kis- és középvállalkozások számára:Általános szabály, hogy a hatóságoknak 30 napon belül ki kellene egyenlíteniük számláikat, ellenkező esetben kamatot kellene fizetniük, fedezniük kellene a behajtási költségeket, valamint a késedelem első napjától kezdve az esedékes összeg 5%-ával egyenlő átalányösszegű kártérítést is fizetniük kellene. Megfelelően indokolt esetben a fizetési határidő hosszabb is lehetne. A szerződéskötési szabadságot a vállalkozások közötti viszonylatban tiszteletben tartanák, de késedelem esetén a vállalatoknak joguk lesz ahhoz, hogy késedelmi kamatot és a behajtási költségek megtérítését követeljék. A nagymértékben tisztességtelen szerződésekre vonatkozó szabályok szigorúbbak lesznek. Ez a javaslat az európai vállalkozások pénzforgalmi helyzetének javítását tűzte ki célul, ami a gazdasági visszaesés idején különösen fontos. További célja pedig, hogy a határokon átnyúló ügyeleteket érintő korlátok felszámolásával elősegítse a belső piac zökkenőmentes működését. Mindezek eléréséhez olyan eszközöket biztosít a hitelezőknek, melyek segítségével késedelmes fizetés esetén teljes mértékben és hatékonyan érvényesíthetik jogaikat, valamint olyan intézkedésekkel szembesíti a hatóságokat, amelyek eredményesen visszatartják őket a késedelmes fizetéstől. További információk: http://ec.europa.eu/enterprise/regulation/late_payments/index.htmSmall Business Act