IP/09/317 Βρυξέλλες, 25 Φεβρουαρίου 2009Η Επιτροπή συνεδριάζει με τους εργοδότες και τις συνδικαλιστικές οργανώσεις με σκοπό την αντιμετώπιση της οικονομικής κρίσης και την ανάληψη δράσης όσον αφορά τις θέσεις εργασίαςΗ Ευρωπαϊκή Επιτροπή συνέχισε σήμερα τις εργασίες της για την εφαρμογή του ευρωπαϊκού σχεδίου οικονομικής ανάκαμψης με μια ειδική συνεδρίαση με τους εκπροσώπους των συνδικαλιστικών οργανώσεων και των εργοδοτών σε επίπεδο ΕΕ. Υπήρξε ευρεία συμφωνία ότι η εσωτερική αγορά και το σχέδιο ανάκαμψης παρέχουν την κατάλληλη βάση για την αντιμετώπιση της κρίσης και την ανάληψη δράσης όσον αφορά τις θέσεις εργασίας στην Ευρώπη, και ότι πρέπει να θεσπιστούν περαιτέρω μέτρα σε επίπεδο ΕΕ. «Η αντιμετώπιση της οικονομικής κρίσης και η ανάληψη δράσης όσον αφορά τις θέσεις εργασίας σημαίνει συνεργασία», δήλωσε ο πρόεδρος Barroso. Η πολιτική της Επιτροπής στοχεύει στον περιορισμό του αντικτύπου της κρίσης στην πραγματική οικονομία και στις θέσεις εργασίας, στην προετοιμασία των επιχειρήσεων και του εργατικού δυναμικού για ανάκαμψη και στην παροχή βοήθειας στους Ευρωπαίους να βρουν θέσεις εργασίας που να είναι βιώσιμες στο μέλλον. Ο αντίκτυπος της κρίσης στην απασχόληση είναι προφανής. Για να σταματήσουμε την καθοδική πορεία, να περιορίσουμε την απώλεια θέσεων εργασίας και το κλείσιμο των επιχειρήσεων, και να επαναφέρουμε την Ευρώπη στην πορεία της ανάπτυξης και της δημιουργίας θέσεων εργασίας, χρειαζόμαστε μια σύμπραξη. Είμαι πολύ ευχαριστημένος που έχω αυτή την ευκαιρία να συζητήσω με τους κοινωνικούς εταίρους πώς να επικεντρώσουμε τις εργασίες μας πιο αποτελεσματικά και πώς μπορούμε να συνεργαστούμε για να επιτύχουμε αποτελέσματα.» Στη σημερινή συνεδρίαση, η Επιτροπή και οι ευρωπαίοι κοινωνικοί εταίροι (ETUC, Business Europe, CEEP και UEAPME) συμφώνησαν ότι πρέπει να συνεργαστούν για να διασφαλίσουν και να αναπτύξουν περαιτέρω τα κοινωνικά και οικονομικά επιτεύγματα της ΕΕ και την εσωτερική αγορά της ως πηγή ευημερίας, ανάπτυξης και δημιουργίας θέσεων εργασίας στην Ευρώπη. Οι ευρωπαίοι κοινωνικοί εταίροι χαιρέτισαν επίσης το ευρωπαϊκό σχέδιο οικονομικής ανάκαμψης ως το σωστό σημείο εκκίνησης και δήλωσαν σαφώς ότι είναι έτοιμοι να εργαστούν για να εξασφαλίσουν την αποτελεσματική εφαρμογή του και να το προωθήσουν περαιτέρω με την απαιτούμενη φιλοδοξία. Το ευρωπαϊκό σχέδιο οικονομικής ανάκαμψης, το οποίο προτάθηκε από την Επιτροπή και εγκρίθηκε από το Ευρωπαϊκό Συμβούλιο το Δεκέμβριο, προβλέπει ευρύ φάσμα μέτρων για τη διατήρηση και τη δημιουργία θέσεων εργασίας και τη μεγιστοποίηση της ικανότητας της ευρωπαϊκής οικονομίας να αντιμετωπίσει με επιτυχία την ύφεση. Πολλά από τα βασικά στοιχεία του σχεδίου ανάκαμψης θα έχουν άμεσο αντίκτυπο στο εργατικό δυναμικό. Σ’ αυτά περιλαμβάνεται η κατάρτιση, για να παραμείνουν οι εργαζόμενοι στην αγορά εργασίας και να βοηθηθούν να βρουν νέες θέσεις εργασίας. Χρηματοδότηση από την ΕΕ είναι διαθέσιμη μέσω του Ευρωπαϊκού Κοινωνικού Ταμείου και του Ευρωπαϊκού Ταμείου Προσαρμογής στην Παγκοσμιοποίηση, ενώ για τις ΜΜΕ προβλέπονται και νέες πηγές χρηματοδότησης. Η συζήτηση με τους εκπροσώπους των κοινωνικών εταίρων επικεντρώθηκε στις προτάσεις τους σχετικά με τη λήψη μέτρων για την ενίσχυση της ανάπτυξης και της απασχόλησης, την εφαρμογή μέτρων ευελιξίας με ασφάλεια και τη στήριξη των επιχειρήσεων και των εργαζομένων κατά τη διάρκεια της ύφεσης, την ενθάρρυνση των επενδύσεων και τη διατήρηση της αγοραστικής δύναμης και της ζήτησης, την τήρηση της ελεύθερης κυκλοφορίας των εργαζομένων και των συλλογικών συμβάσεων, καθώς και τη διασφάλιση της συνέχισης της ενιαίας αγοράς. Οι απόψεις τους θα περιληφθούν στις προτάσεις που θα υποβάλει η Επιτροπή στην άτυπη συνεδρίαση των αρχηγών κρατών και κυβερνήσεων την 1η Μαρτίου, στο εαρινό Ευρωπαϊκό Συμβούλιο και στη σύνοδο κορυφής για την απασχόληση το Μάιο. Η Επιτροπή και οι κοινωνικοί εταίροι συμφώνησαν να συνεργαστούν στενά και να βρουν τρόπους για να διασφαλίσουν ότι οι εργοδότες και οι συνδικαλιστικές οργανώσεις από ολόκληρη την Ευρωπαϊκή Ένωση θα μπορέσουν να συμβάλουν στην επιτυχή ανάκαμψη της ευρωπαϊκής οικονομίας. Οι εκπρόσωποι των κοινωνικών εταίρων οι οποίοι έλαβαν μέρος σ’ αυτή τη συνεδρίαση ήταν οι ακόλουθοι: Business Europe: Ernest-Antoine Seillière, πρόεδρος· CEEP: Carl Cederschiöld, πρόεδρος· ETUC: John Monks, γενικός γραμματέας· UEAPME: Georg Toifl, πρόεδρος.