IP/09/730 Bruselj, 11. maja 2009Predsednika Komisije in Parlamenta z evropskimi verskimi voditelji razpravljata o etičnih prispevkih k evropskemu in svetovnemu gospodarskemu upravljanjuDanes se je na sedežu Komisije na neformalnem dialogu z EU na vabilo predsednika Evropske komisije Joséja Manuela Barrosa zbralo približno dvajset visokih predstavnikov krščanstva, judovstva in islama v Evropi. Srečanju sta sopredsedovala predsednik Komisije Barroso in predsednik Evropskega parlamenta Hans-Gert Pöttering. Letošnje srečanje je potekalo v znamenju enega glavnih izzivov za Evropo in svet: gospodarske in finančne krize ter etičnih prispevkov k evropskemu in svetovnemu gospodarskemu upravljanju. To je bilo peto letno srečanje predsednikov institucij EU z verskimi voditelji. Pobudo je leta 2005 dal predsednik Barroso. Glavna tema letošnjih razprav je bila „Gospodarska in finančna kriza: etični prispevki k evropskemu in svetovnemu gospodarskemu upravljanju“. Predsednik Barroso je dejal: „Z nadaljevanjem finančne in gospodarske krize postaja vedno bolj jasno, da je prišel trenutek, da gospodarsko upravljanje uskladimo z našimi temeljnimi etičnimi vrednotami, na katerih je v zadnjih 50 letih temeljil evropski projekt. Komisija je v zvezi s tem sprejela pomembne pobude, zlasti pri regulaciji finančnega trga, da bi okrepila čut za odgovornost in trajnost v naših gospodarstvih.“ Predsednik Evropskega parlamenta Hans-Gert Pöttering je poudaril: „Sedanje gospodarsko obdobje je izredno težko za državljane Evropske unije. V takšnih časih je treba v ospredje postaviti Evropo kot skupnost, zgrajeno na vrednotah in načelu solidarnosti. Skupne rešitve, ki jih iščemo, morajo temeljiti na človeškem dostojanstvu in zagotoviti, da se skrb posveča vsem delom naše družbe. Pri tem je prispevek religij in cerkva ključen, saj pogosto delujejo v korist najbolj ranljivih članov naših družb.“ Udeleženci srečanja so podprli prizadevanja EU za usklajevanje, spodbujanje in usmerjanje ukrepov za okrepitev finančne regulacije, oživitev gospodarstva in dejavnosti zaposlovanja v Evropi in po svetu. Poudarili so tudi, da mora družbena pravičnost ostati v ospredju oblikovanja politik, in spomnili na to, da bi morale naše družbe v času, ko brezposelnost in revščina naraščata, sodelovati pri razvijanju in izvajanju konkretnih ukrepov za obvladovanje vplivov krize na državljane. Končno so poudarili tudi svojo zavezanost, da bodo pomagali oživiti čut za solidarnost med Evropejci vseh veroizpovedi in prepričanj ter finančne in gospodarske subjekte spodbudili k bolj etičnemu ravnanju. Seznam udeležencev: glej MEMO/09/227