IP/09/86 Bruxelles, 21 ianuarie 2009Grupul european pentru etică (EGE) cere Comisiei Europene să includă principii etice în politicile agricoleGrupul european pentru etică (EGE) a avut o reuniune în cursul zilei de astăzi cu Mariann Fischer Boel, comisarul european pentru agricultură și dezvoltare rurală, pentru a prezenta principalele recomandări cuprinse în avizul său cu privire la implicațiile etice ale evoluțiilor moderne ale tehnologiilor agricole. Ca răspuns la solicitarea președintelui Barroso, EGE a adoptat în luna decembrie un aviz cu privire la implicațiile etice ale evoluțiilor moderne ale tehnologiilor agricole, pentru a răspunde noilor provocări și perspective pentru agricultura UE. Grupul a hotărât să se concentreze în special asupra tehnologiilor și metodelor agricole pentru producția primară a alimentelor de origine vegetală. În avizul său, EGE recunoaște nevoia de a promova inovarea în domeniul agricol pentru a putea răspunde cererii de alimente a populației mondiale aflate în creștere. El admite însă că tehnologiile singure nu pot oferi soluții finale la provocările cu care se confruntă agricultura modernă în UE și în restul lumii. Grupul subliniază necesitatea unei viziuni și a unei abordări integrate privind tehnologiile agricole, care să permită evaluarea unitară a proceselor de producție, depozitare și distribuție în cazul examinării implicațiilor etice ale oricărei noi tehnologii. El consideră obiectivele (1) securității alimentare, (2) siguranței alimentare și (3) sustenabilității ca fiind priorități absolute și principii directoare la care orice tehnologie agricolă trebuie să adere. Pornind de la acest cadru etic, EGE formulează, de asemenea, recomandări privind o serie de subiecte, precum: revizuirea politicii agricole comune a UE, evaluarea impactului tehnologic al tehnologiilor agricole; dreptul la alimente; sustenabilitatea tehnologiilor agricole; siguranța alimentară; biodiversitatea agricolă; protecția solului și a apei; biocarburanții; culturile modificate genetic; cercetarea în științele agricole; elaborarea de politici privind culturile arabile; comerțul mondial cu produse agricole; sistemul drepturilor de proprietate intelectuală; concurența loială și „monopolurile verticale”; prețurile alimentelor; aspectele societale; participarea publică; responsabilitatea cetățenilor UE; deșeurile alimentare etc. Context Grupul european pentru etică (EGE) este un organism independent, pluralist și multidisciplinar compus din cincisprezece experți numiți de Comisie pentru a oferi avize cu privire la chestiuni de natură etică. Avizul adoptat, textul integral al comunicatului de presă și lista membrilor sunt disponibile pe site-ul web al EGE: http://ec.europa.eu/european_group_ethics/index_en.htm