IP/09/774 Βρυξέλλες, 14 Μαΐου 2009Τηλεπικοινωνίες: Η Ιταλία καλείται να λάβει μέτρα σχετικά με τον εντοπισμό του καλούντος στον αριθμό 112 προκειμένου να συμμορφωθεί με την απόφαση του ΔικαστηρίουΟι πληροφορίες για τον εντοπισμό του καλούντος εξακολουθούν να μην είναι διαθέσιμες στις υπηρεσίες έκτακτης ανάγκης από όλες τις κλήσεις του 112 από κινητά τηλέφωνα στην Ιταλία, όπως απαιτείται από τους κανόνες της ΕΕ, παρά τη σχετική απόφαση που εξέδωσε τον Ιανουάριο το Ευρωπαϊκό Δικαστήριο, με την οποία η Ιταλία καλείται να λάβει σχετικά μέτρα εφαρμογής. Η Επιτροπή αποφάσισε σήμερα να αποστείλει προειδοποιητική επιστολή στην Ιταλία, με την οποία της ζητεί να συμμορφωθεί με την απόφαση του Δικαστηρίου και να εξασφαλίσει ότι οι πληροφορίες για τον εντοπισμό του καλούντος θα είναι διαθέσιμες στις υπηρεσίες έκτακτης ανάγκης για όλες τις κλήσεις προς το αριθμό 112. Η Ιταλία μπορεί να πληρώσει πρόστιμο, εάν η υπόθεση παραπεμφθεί εκ νέου στο Ευρωπαϊκό Δικαστήριο. «Η παροχή πληροφοριών για τον εντοπισμό του καλούντος στις υπηρεσίες έκτακτης ανάγκης έχει καίρια σημασία για την αποτελεσματική χρήση του ενιαίου ευρωπαϊκού αριθμού κλήσης έκτακτης ανάγκης 112,» δήλωσε η αρμόδια Επίτροπος για τις τηλεπικοινωνίες, κα Viviane Reding. «Τα περισσότερα κράτη μέλη την έχουν ήδη καθιερώσει και δεν υπάρχει κανένας λόγος για τον οποίο η Ιταλία δεν μπορεί επίσης να παράσχει αυτήν την πραγματικά ζωτικής σημασίας υπηρεσία στους πολίτες της. Η Επιτροπή πρέπει να προωθήσει τη διαδικασία επί παραβάσει κατά της Ιταλίας, προκειμένου να εξασφαλίσει την εφαρμογή της απόφασης του Ευρωπαϊκού Δικαστηρίου αλλά και επειδή η διαθεσιμότητα των πληροφοριών για τον εντοπισμό του καλούντος είναι ένα εργαλείο έκτακτης ανάγκης που μπορεί να βοηθήσει στο να σωθούν ζωές.» Στις 15 Ιανουαρίου 2009 το Δικαστήριο των Ευρωπαϊκών Κοινοτήτων αποφάνθηκε ότι η Ιταλία δεν έχει καταστήσει τις πληροφορίες για τον εντοπισμό του καλούντος τον αριθμό 112 διαθέσιμες στις αρχές που χειρίζονται τις καταστάσεις έκτακτης ανάγκης για όλες τις κλήσεις. Οι πληροφορίες για τον εντοπισμό του καλούντος δεν είναι ακόμα διαθέσιμες στις υπηρεσίες έκτακτης ανάγκης σε όλη την Ιταλία για τις κλήσεις που γίνονται προς το 112 από κινητά τηλέφωνα, εκτός από την επαρχία Salerno. Η Επιτροπή γνωρίζει ότι οι ιταλικές αρχές έχουν λάβει κάποια μέτρα για να εξασφαλίσουν τη διαθεσιμότητα των πληροφοριών για τον εντοπισμό του καλούντος τον αριθμό 112. Εντούτοις, καλεί την ιταλική κυβέρνηση να επιταχύνει τις ενέργειες για την διαθεσιμότητα των πληροφοριών για τον εντοπισμό του καλούντος για όλες τις κλήσεις που γίνονται προς το 112 σε όλη τη χώρα. Εάν η Ιταλία δεν ανταποκριθεί εντός δύο μηνών σε αυτήν την κλήση για βελτίωση, διατρέχει τον κίνδυνο επιβολής προστίμου λόγω μη συμμόρφωσης με την απόφαση του Δικαστηρίου. Η παροχή πληροφοριών για τον εντοπισμό του καλούντος στις υπηρεσίες έκτακτης ανάγκης για τις κλήσεις προς το 112 συμβάλλει στην ασφάλεια των ευρωπαίων πολιτών. Οι ιταλοί και οι άλλοι ευρωπαίοι πολίτες, όταν βρίσκονται στην χώρα τους ή ως τουρίστες ή για επαγγελματικούς λόγους σε άλλες χώρες της ΕΕ, πρέπει να είναι σε θέση να βασίζονται στη δυνατότητα των ιταλικών υπηρεσιών έκτακτης ανάγκης να τους εντοπίσουν όταν κάνουν μια κλήση και δεν μπορούν οι ίδιοι να δώσουν λεπτομέρειες για τον εντοπισμό τους με στόχο την αποστολή της βοήθειας. Ιστορικό Δυνάμει της οδηγίας καθολικής υπηρεσίας της ΕΕ (άρθρο 26) τα κράτη μέλη έχουν την υποχρέωση να εξασφαλίσουν την ορθή χρήση του ενιαίου ευρωπαϊκού αριθμού κλήσης έκτακτης ανάγκης 112. Αυτό συνεπάγεται την ανάγκη διασφάλισης ότι οι πληροφορίες για τον εντοπισμό του καλούντος θα είναι διαθέσιμες στις αρχές έκτακτης ανάγκης για όλες τις κλήσεις που γίνονται στον αριθμό 112. Συνολικά, η Επιτροπή έχει κινήσει διαδικασίες επί παραβάσει κατά 14 κρατών μελών σχετικά με τον εντοπισμό του καλούντος το 112. Οι 11 από τις υποθέσεις αυτές έχουν κλείσει καθώς τα κράτη μέλη διόρθωσαν την κατάσταση και οι πληροφορίες για τον εντοπισμό του καλούντος είναι πλέον διαθέσιμες. Εκτός από την Ιταλία, το Ευρωπαϊκό Δικαστήριο έχει εκδώσει επίσης αποφάσεις σύμφωνα με τις οποίες η Λιθουανία και οι Κάτω Χώρες δεν έχουν συμμορφωθεί με τις νομικές απαιτήσεις της ΕΕ σχετικά με τον εντοπισμό του καλούντος το 112 και οι υποθέσεις αυτές είναι επίσης εκκρεμείς. Επιπλέον, η Επιτροπή κατά το παρελθόν έχει επίσης κινήσει διαδικασίες επί παραβάσει κατά δύο ακόμη κρατών μελών επειδή δεν είχαν εξασφαλίσει τη διάθεση του αριθμού 112 για την κλήση των υπηρεσιών έκτακτης ανάγκης. Η τελευταία υπόθεση σχετικά με τη Βουλγαρία έκλεισε φέτος στις 29 Ιανουαρίου και ο αριθμός 112 είναι σήμερα διαθέσιμος σε όλη την ΕΕ (IP/08/1968). Τέλος, υπήρξε και άλλη προσφυγή κατά της Ιταλίας τον Σεπτέμβριο του 2008 σχετικά με το χειρισμό των κλήσεων προς το 112 (IP/08/1342). Η Επιτροπή αποφάσισε, βάσει του άρθρου 228 της Συνθήκης ΕΚ, να απευθύνει στην Ιταλία προειδοποιητική επιστολή, με την οποία ζητεί πληροφορίες για τη συμμόρφωσή της με την απόφαση που εξέδωσε το Ευρωπαϊκό Δικαστήριο τον ιανουάριο. Εάν οι ιταλικές αρχές εξακολουθήσουν να μην συμμορφώνονται, η Επιτροπή θα αποστείλει αιτιολογημένη γνώμη στην ιταλική κυβέρνηση και, τελικά, μπορεί να ζητήσει από το Δικαστήριο να επιβάλει την πληρωμή προστίμου. Λεπτομερής περιγραφή των διαδικασιών επί παραβάσει στον τομέα των τηλεπικοινωνιών είναι διαθέσιμη στην ιστοσελίδα: http://ec.europa.eu/information_society/policy/ecomm/implementation_enforcement/infringement/