IP/09/272 Bruxelles, den 17. februar 2009Indstiftelse af den første EU-sundhedspris for journalister i forbindelse med kampagnen "Et EU for patienterne"Europa-Kommissionen indstifter i dag den første EU-sundhedspris for journalister, der skriver om sundhed i de trykte medier og i onlineartikler. Denne prestigefyldte pris er et vigtigt element i den nyligt lancerede kampagne "Et EU for patienterne". Prisen gives både for at anerkende og for at fremme journalistik af høj kvalitet om sundhed i hele EU. Formålet er at skabe og bidrage til debat om sundhedsspørgsmål i EU og særlig de initiativer, der tages i forbindelse med kampagnen "Et EU for patienterne". Androulla Vassiliou, EU-kommissær med ansvar for sundhed, sagde "Prisen skal betragtes som en anerkendelse af journalisternes rolle og ansvar i formidlingen af EU's sundhedspolitikker og -aktioner til EU-borgerne. De initiativer, der tages under kampagnen "Et EU for patienterne" vedrørende f.eks. kræftscreening, patientsikkerhed, organdonation og organtransplantation, anvendelse af antibiotika samt sundhedsydelser på tværs af grænserne, berører os alle og viser, at Kommissionen prioriterer, at borgerne kommer i første række. Jeg håber, at denne pris vil medvirke til at skabe debat på lokalt, nationalt og europæisk plan." Artikler, der er offentliggjort på tryk eller i onlinepublikationer mellem den 2. juli 2008, hvor initiativet "Et EU for patienterne" blev vedtaget, og den 15. juni 2009, der er fastsat som sidste frist, kan komme i betragtning. Journalisterne opfordres til at indsende deres artikler under anvendelse af onlineskemaet på kampagnens hjemmeside. Yderligere oplysninger om regler og betingelser findes på hjemmesiden. Vinderen udvælges ad to omgange. Nationale juryer, der ledes af en medarbejder fra Kommissionens repræsentationskontor og består af to sundhedseksperter og to journalister, udvælger først en national finalist fra hver medlemsstat. I anden runde udvælges vinderen og de journalister, der kommer ind på anden- og tredjepladsen. Denne opgave udføres af EU-juryen, der ledes af Europa-Kommissionens generaldirektør for sundhed og forbrugere, Robert Madelin. Navnene på medlemmerne af de nationale juryer og EU-juryen offentliggøres på kampagnens hjemmeside, så snart de er bekræftet. De 27 finalister inviteres til Bruxelles i efteråret 2009, hvor de skal deltage i et medieseminar om EU-sundhedsspørgsmål, og hvor EU-kommissær Androulla Vassiliou er vært ved en prestigefyldt prisoverrækkelsesceremoni. Førsteprisen er på 5 000 EUR, andenprisen på 3 000 EUR og tredjeprisen på 2 000 EUR. EU's sundhedspris for journalister og kampagnen "Et EU for patienterne" finansieres over det andet EU-handlingsprogram for sundhed 2008-2013. Det er hensigten, at overrækkelsen af EU-sundhedsprisen skal være en årlig begivenhed, og at prisen senere udvides til også at omfatte de audiovisuelle medier. Det vil afhænge af, hvordan begivenheden forløber i år, og hvilken lære man kan drage af erfaringerne fra dette første år. Nærmere oplysninger om indsendelse af artikler og om EU-sundhedsprisen for journalister findes på hjemmesiden for kampagnen "Et EU for patienterne": http://ec.europa.eu/health-eu/europe_for_patients/index_en.htm Det andet EU-handlingsprogram for sundhed 2008-2013: http://ec.europa.eu/health/ph_programme/pgm2008_2013_en.htm