IP/09/703 Βρυξέλλες, 5 Μαΐου 2009Ο δρόμος της ανάκαμψης: η πολιτική συνοχής θα βοηθήσει την Ευρώπη να ανακάμψει από την κρίση, δηλώνουν οι επίτροποι Hübner και ŠpidlaΟι επίτροποι κα Danuta Hübner (Περιφερειακή πολιτική) και κ. Vladimír Špidla (Απασχόληση, Κοινωνικές υποθέσεις και Ισότητα των Ευκαιριών) χαιρέτισαν σήμερα την ολοκλήρωση της συμφωνίας του Συμβουλίου και του Ευρωπαϊκού Κοινοβουλίου υπέρ της δέσμης μέτρων πολιτικής για τη συνοχή που είναι η απάντηση στην οικονομική κρίση. Το ολοκληρωμένο πακέτο περιλαμβάνει μια σειρά μέτρων, από τη μαζική εισροή μετρητών με τη μορφή συμπληρωματικών προκαταβολών από τα διαρθρωτικά ταμεία μέχρι τις ταχείες διαδικασίες για την επιτάχυνση της υλοποίησης του σχεδίου και τη δυνατότητα της ΕΕ να συγχρηματοδοτήσει τις βελτιώσεις της ενεργειακής απόδοσης των κατοικιών. Τα κράτη μέλη έχουν ήδη λάβει επιπλέον 6,25 δισεκατομμύρια ευρώ ως προκαταβολές – 4,5 δις ευρώ από το Ευρωπαϊκό Ταμείο Περιφερειακής Ανάπτυξης καταβλήθηκαν στα μέσα Απριλίου, και λίγο αργότερα επιπλέον 1,5 δις ευρώ από το Ευρωπαϊκό Κοινωνικό Ταμείο (ΕΚΤ). Σχολιάζοντας αυτές τις αποφάσεις, η επίτροπος Hübner δήλωσε: «Η πολιτική συνοχής βοηθά την Ευρώπη να ανακάμψει από αυτή την κρίση. Η εξαιρετική συνεργασία μεταξύ της Ευρωπαϊκής Επιτροπής, των κρατών μελών, του Ευρωπαϊκού Κοινοβουλίου, της Επιτροπής των Περιφερειών και της Ευρωπαϊκής Οικονομικής και Κοινωνικής Επιτροπής, μας έδωσε τη δυνατότητα να δράσουμε γρήγορα και αποφασιστικά. Σήμερα παροτρύνουμε τα κράτη μέλη και τις περιφέρειες να αξιοποιήσουν πλήρως τις δυνατότητες που προσφέρει η ευρωπαϊκή πολιτική συνοχής και να επιλέξουν καλής ποιότητας σχέδια που θα λάβουν την υποστήριξη της ΕΕ. Αναμένουμε σημαντικά πολλαπλασιαστικά αποτελέσματα από αυτά τα μέτρα για την οικονομία, ιδιαίτερα στον κατασκευαστικό τομέα.» Ο επίτροπος κ. Špidla πρόσθεσε: «Σε ευρωπαϊκό επίπεδο, η πρώτη μας προτεραιότητα σε αυτή την κρίση είναι οι άνθρωποι – να διατηρήσουμε τις υπάρχουσες θέσεις εργασίας και να επιστρέψουν στις θέσεις τους όσοι έχασαν την εργασία τους όσο το δυνατόν γρηγορότερα. Το Ευρωπαϊκό Κοινωνικό Ταμείο βοηθάει χιλιάδες Eυρωπαίους να αναπτύξουν τις δεξιότητές τους και να διατηρήσουν και να βελτιώσουν τις ευκαιρίες για απασχόληση. Αυτή η συμφωνία σημαίνει ότι μπορεί να βοηθήσουμε περισσότερο τα άτομα που έχουν χάσει την εργασία τους ή κινδυνεύουν να την χάσουν λόγω της κρίσης και θα επιτρέψει σε μικρότερες οργανώσεις να υποστηρίξουν καλύτερα τις πλέον ευπαθείς ομάδες πιο εύκολα.» Δίνοντας προβάδισμα στα κράτη μέλη και στις περιφέρειες Στα τέλη του 2008, η Επιτροπή πρότεινε μια σειρά αλλαγών στους κανονισμούς που διέπουν το Ευρωπαϊκό Ταμείο Περιφερειακής Ανάπτυξης (ΕΤΠΑ), το Ευρωπαϊκό Κοινωνικό Ταμείο (ΕΚΤ) και το Ταμείο Συνοχής. Το Ευρωπαϊκό Κοινοβούλιο έδωσε το πράσινο φως για τις νομοθετικές αλλαγές στις 2 Απριλίου. Σήμερα, οι υπουργοί των κρατών μελών που συναντήθηκαν στο πλαίσιο του Συμβουλίου Οικονομικών και Δημοσιονομικών Υποθέσεων (ECOFIN), ενέκριναν επίσης τα μέτρα που θα αρχίσουν να ισχύουν πριν από το τέλος Μαΐου. Ο στόχος της εισροής μετρητών ύψους 6,25 δισεκατομμυρίων ευρώ στα 27 κράτη μέλη είναι η προώθηση της υλοποίησης του σχεδίου και η βοήθεια για την προστασία και τη δημιουργία νέων θέσεων εργασίας. Με τις συμπληρωματικές προκαταβολές το σύνολο των προπληρωμών ανέρχεται σε 30 δισεκατομμύρια ευρώ περίπου από το 2007 (πρβλ. χρηματοδοτικά κονδύλια ανά κράτος μέλος στο παράρτημα), και αντιστοιχεί σχεδόν στο 9% του συνολικού ποσού των 347 δισεκατομμυρίων ευρώ του προϋπολογισμού για την πολιτική συνοχής την περίοδο 2007-2013.Το πακέτο περιλαμβάνει και τις ακόλουθες αλλαγές:Δυνατότητα για άμεση χρηματοδότηση «μεγάλων έργων» (έργα το συνολικό κόστος των οποίων ξεπερνά τα 50 εκατομμύρια ευρώ, ή τα 25 εκατομμύρια ευρώ στην περίπτωση περιβαλλοντικών έργων), χωρίς να χρειάζεται προηγουμένως έγκριση από την Ευρωπαϊκή Επιτροπή. Περίπου 900 μεγάλα έργα αναμένεται να υλοποιηθούν από το 2007 έως το 2013 σε όλη την Ευρώπη που αντιστοιχούν σε συνολική επένδυση 120 δισεκατομμυρίων ευρώ (από το ΕΤΠΑ και το Ταμείο Συνοχής). Απλοποίηση του συστήματος των προκαταβολών που πληρώνονται στους δικαιούχους στο πλαίσιο των προγραμμάτων κρατικών ενισχύσεων. Στην πράξη, αυτό σημαίνει ότι οι προκαταβολές κρατικών ενισχύσεων που πληρώνονται στους δικαιούχους μπορεί τώρα να φτάσουν το 100% του υπό εξέταση ποσού. Απλοποίηση του συστήματος επιστροφών για τη μείωση του διοικητικού φόρτου για τους δικαιούχους και για την επιτάχυνση των πληρωμών. Η Επιτροπή θα είναι πλέον σε θέση να επιστρέφει τα βασικά γενικά έξοδα σε κατ’αποκοπή βάση ή να καταβάλει κατ’αποκοπήν ποσά για μικρά έργα, π.χ.υποστηρίζοντας τις ευπαθείς ομάδες. Διευκόλυνση της διαχείρισης των προγραμμάτων χρηματοοικονομικής τεχνικής (ΕΤΠΑ/ΕΚΤ) με το συνδυασμό επιχορηγήσεων και δανείων. Η πρωτοβουλία JEREMIE (κοινοί ευρωπαϊκοί πόροι για τις μικροεπιχειρήσεις και τις μεσαίες επιχειρήσεις) δίνει τη δυνατότητα στις μικρομεσαίες επιχειρήσεις (ΜΜΕ), οι οποίες έχουν πληγεί σοβαρά από την οικονομική ύφεση, να αποκτήσουν ευκολότερα πρόσβαση στη χρηματοδότηση. Η Ευρωπαϊκή Τράπεζα Επενδύσεων και η Ευρωπαϊκή Τράπεζα Ανασυγκρότησης και Ανάπτυξης μπορούν να βοηθήσουν στην προετοιμασία μεγάλων έργων μέσω της κοινής βοήθειας για τη στήριξη σχεδίων στις ευρωπαϊκές περιφέρειες (JASPERS - Joint Assistance in Supporting Projects in European Regions). Η συγκεκριμένη υποστήριξη θα παρασχεθεί επίσης σε μη τραπεζικούς παρόχους μικροπίστωσης, μέσω της πρωτοβουλίας JASMINE (Joint Action to support microfinance institutions in Europe - Κοινή Δράση για τη Στήριξη Μικροχρηματοπιστωτικών Οργανισμών στην Ευρώπη). Παροχή της δυνατότητας σε όλα τα κράτη μέλη να χρησιμοποιήσουν κονδύλια του ΕΤΠΑ (μέχρι το 4% των κονδυλίων τους) για βελτιώσεις ενεργειακής απόδοσης και μέτρα για τη χρησιμοποίηση ανανεώσιμων πηγών ενέργειας στις κατοικίες. Αυτό σημαίνει ότι η ΕΕ μπορεί να συγχρηματοδοτεί εθνικά ή περιφερειακά συστήματα για την προώθηση εγκαταστάσεων διπλών τζαμιών, μόνωσης τοίχων ή ηλιακών συλλεκτών. Η προηγούμενη νομοθεσία έδωσε μόνο στα νέα κράτη μέλη περιορισμένες δυνατότητες να χρησιμοποιήσουν την υποστήριξη του ΕΤΠΑ για τις κατοικίες.Το Δεκέμβριο, εγκρίθηκε ήδη κι άλλη τροπολογία, η οποία ορίζει ότι οι κανόνες που διέπουν τα «έργα που παράγουν έσοδα» όπως τα διόδια στους αυτοκινητόδρομους πρέπει να ισχύουν μόνο για τα έργα του ΕΤΠΑ και του Ταμείου Συνοχής, το συνολικό κόστος των οποίων ξεπερνά το 1 εκατομμύριο ευρώ. Σημείωση για τους συντάκτες Περισσότερες πληροφορίες διατίθενται στη διεύθυνση: http://ec.europa.eu/regional_policy/funds/recovery/ Η ΕΕ αντιμετωπίζει την κοινωνική διάσταση της οικονομικής κρίσης: http://ec.europa.eu/social/main.jsp?langId=en&catId=736 ΕΥΡΩΠΑΙΚΟ ΣΧΕΔΙΟ ΟΙΚΟΝΟΜΙΚΗΣ ΑΝΑΚΑΜΨΗΣΠΡΟΚΑΤΑΒΟΛΕΣ ΕΤΠΑ/ΕΚΤ ΑΠΡΙΛΙΟΣ 2009[ Figures and graphics available in PDF and WORD PROCESSED ]