IP/09/665 Bryssel 29. huhtikuuta 2009EU:n tutkimusrahoituksen uudistukset oikeansuuntaisiaEuroopan komission tänään julkistamassa raportissa tarkastellaan EU:n seitsemännen t&k-puiteohjelman edistymistä sen kahtena ensimmäisenä toteutusvuonna. Seitsemäs puiteohjelma on EU:n tähän asti laajin t&k-rahoitusohjelma, jonka budjetti on 54 miljardia euroa seitsemäksi vuodeksi (2007–2013). Raportti osoittaa, että seitsemäs puiteohjelma vastaa hyvin EU:n yhteiskunnan ja talouden tarpeisiin. Puiteohjelman rakenteen ja uusien toteutusvälineiden ansiosta EU pystyy tarttumaan edessä oleviin haasteisiin. Ensisijaiset tutkimusalat, kuten ympäristö, energia ja nanoteknologiat, tukevat kestävän ja vähähiilisen talouden luomista. Teollisuusvetoiset erityiset teknologiayhteisöt laativat tutkimuslinjauksia, jotka vastaavat teollisuuden pitkän tähtäimen tarpeita. Euroopan tutkimusneuvosto myöntää Euroopan parhaille tutkijoille rahoitusta, jotta he pystyvät kilpailemaan maailman huipputason tutkimustyössä. Yhteiset teknologia-aloitteet ovat julkisen ja yksityisen sektorin välisiä uusia toimintamuotoja, joilla on ennennäkemättömän laajat tekniset ja taloudelliset ulottuvuudet. Puiteohjelma on EU:lle merkittävä apukeino nykyisen kriisin torjunnassa. Sen budjettia on määrä lisätä 13 % vuosittain vuoteen 2013 saakka. Raportissa painotetaan myös seikkoja, joissa puiteohjelma kaipaa vielä kehittämistä. Nämä liittyvät muun muassa EU:n uusien jäsenvaltioiden mukaansaamiseen, pk-yritysten osallistumiseen ja hallinnoinnin yksinkertaistamiseen. EU:n tiede- ja tutkimuskomissaarin Janez Potočnikin mukaan talouskriisi on hyvä käytännön testi EU:n ohjelmille. "On hienoa todeta, että seitsemäs puiteohjelma läpäisee testin: se tuo tuoretta rahoitusta tutkimukseen budjetista, joka miltei kaksinkertaistuu kaudella 2007–2013, ja tarjoaa jäsenvaltioille ja teollisuudelle kannusteita toimia samoin. Seitsemäs puiteohjelma on EU:lle tärkeä apuväline kriisistä elpymisen vauhdittamisessa, minkä jälkeen jatketaan eteenpäin ekologisemmin ja viisaammin." Kovaa kysyntää EU-rahoitukselle ja lupaava alku uusille t&k-toteutusvälineille Puiteohjelman kahden ensimmäisen vuoden aikana lopulliseen arviointivaiheeseen eteni noin 25 000 hanke-ehdotusta, joista 5 500 valittiin rahoitettaviksi yhteensä noin 10 miljardin euron tuella. Vastaperustetun Euroopan tutkimusneuvoston apurahoille oli kovaa kysyntää, sillä sen ensimmäisiin ehdotuspyyntöihin saatiin kaikkiaan noin 11 000 ehdotusta. Tutkimusneuvosto myönsi yli 600 apurahaa EU:n huippututkijoille. Lisäksi käynnistettiin viisi yhteistä teknologia-aloitetta eli julkisen ja yksityisen sektorin kumppanuutta, joissa keskitytään teollisuuden kannalta strategisesti tärkeään teknologian kehittämiseen. Uusi riskinjakorahoitusväline (RSFF), jotka hallinnoidaan yhdessä Euroopan investointipankin kanssa, on hyväksynyt lainoina 2 miljardia euroa suuririskisten t&k-hankkeiden tukemiseen. Vaikutus Euroopan tutkimusalueen luomiseen Seitsemännen puiteohjelman kokonaistavoitteena on luoda tutkimuksen sisämarkkinat ja tukea avointa innovointia. Sillä tuetaan valtioiden välistä yhteistyötä, edistetään "aivokiertoa" tutkijoiden liikkuvuusapurahoilla ja parannetaan EU:n tutkimus- ja innovointivalmiuksia tukemalla tutkimusinfrastruktuureja. Tutkimusyhteistyötä tukevaan ohjelmaan on jätetty yli kolmasosa (36,7 %) kaikista ehdotuksista. Toiseksi eniten niitä on jätetty tutkijoiden liikkuvuusohjelmaan (23,5 %). Tukea kestävälle kehitykselle ja taloudelle Ensimmäisten kahden vuoden aikana 44 % tutkimusyhteistyön budjetista osoitettiin tieteidenväliseen tutkimukseen, jonka kohteina ovat esimerkiksi ympäristö, energia, maatalous, liikenne, nanoteknologiat sekä tieto- ja viestintäteknologiat, joilla tuetaan EU:n uudistettua kestävän kehityksen strategiaa. EU:n talouden elvytyssuunnitelman yhteydessä seitsemäs puiteohjelma tukee kolmella julkisen ja yksityisen sektorin kumppanuusohjelmalla EU:n ajoneuvo- ja muun tehdasteollisuuden sekä rakennusalan ekologista kestävyyttä. EU:n tutkimus auki muulle maailmalle Vahvempi ja strategisempi kansainvälinen yhteistyö kuuluu seitsemännen puiteohjelman prioriteetteihin. Puiteohjelmaan on esimerkiksi assosioitu uusia maita, mikä nostaa näiden maiden määrän kahteentoista. Samoin on allekirjoitettu EU:n ja Afrikan erityinen tiedettä, tietoyhteiskuntaa ja avaruutta koskeva kumppanuussopimus sekä edistetty kansainvälistä tutkimusyhteistyötä sopimalla kansainvälisen lämpöydinkoereaktorin (ITER) perustamisesta. Eroon turhasta byrokratiasta Seitsemännen puiteohjelman hallintoa on yksinkertaistettu muun muassa ottamalla käyttöön tarkastusten tarvetta vähentävä takuurahasto sekä keskitetty rekisteröinti. EU:n tutkimusohjelmien tehokasta hallinnointia varten on perustettu kaksi toimeenpanovirastoa: tutkimuksen toimeenpanovirasto (REA) ja Euroopan tutkimusneuvosto (ERC). Myös tarkastusmenettelyjä on parannettu ja yksinkertaistettu. Tulevat toimet Joitain kysymyksiä on tutkittava lähemmin, esimerkiksi pk-yritysten melko alhaista osallistumisastetta. Uusista jäsenvaltioiden tulevian tutkijoiden osallistumista voidaan niin ikään parantaa. Yksinkertaistamistoimien jatkaminen ja uusien toteutusvälineiden tehokas toiminta voivat jatkossa edellyttää perussääntöjen muuttamista. Seitsemännen puiteohjelman parantamista silmällä pitäen komissio aikoo antaa riippumattoman asiantuntijaryhmän tehtäväksi seitsemännen puiteohjelman väliarvioinnin, jonka on määrä valmistua syksyllä 2010. Komissio antoi tänään myös vastauksensa kuudennen puiteohjelman jälkiarviointiin. Tämä antaa lisää aineksia väliarvioinnin tekoon. Tiedonannon teksti ja kuudennen puiteohjelman arviointiraportti löytyvät seuraavasta osoitteesta: http://ec.europa.eu/research/index.cfm?pg=reports Ks. myös MEMO/09/209 (Q&A)