IP/09/371 Bruxelles, 10 martie 2009Raportul Comisiei: problema drogurilor la nivel mondial, zece ani mai târziuComisia Europeană a prezentat astăzi un raport privind piețele drogurilor ilicite din 1998 până în prezent. Acesta arată că, în ultimul deceniu, politicile privind drogurile la nivel mondial s-au dezvoltat, în special cele la nivel național, o dată cu intensificarea eforturilor de ajutorare a consumatorilor de droguri și adoptarea unor politici mai severe împotriva traficanților de droguri. Care sunt însă rezultatele pe teren ale acestor politici? Studiul pe baza căruia a fost întocmit raportul nu a găsit dovezi care să confirme o reducere a problemei drogurilor la nivel mondial în perioada 1998-2007. În ansamblu, situația a cunoscut o ușoară îmbunătățire în unele țări dezvoltate, în timp ce în altele s-a înrăutățit, chiar simțitor într-o parte din acestea din urmă, printre care o serie de țări în curs de dezvoltare sau în tranziție.Cu alte cuvinte, problema drogurilor la nivel mondial pare să fie mai mult sau mai puțin în același stadiu ca în 1998; se poate chiar afirma că situația a devenit mai complexă: prețurile drogurilor în majoritatea țărilor din Vest au scăzut față de 1998 cu până la 10-30%, în ciuda pedepselor mai severe aplicate traficanților de cocaină și heroină, de exemplu, din cadrul unora din aceste piețe. În același timp, nu există dovezi care să ateste că procurarea drogurilor a devenit mai dificilă. Utilizarea canabisului a devenit ceva „normal” pentru tinerii din multe țări vestice, în care aproape 50% din persoanele născute după 1980 au încercat, cel puțin, acest drog. Cu toate acestea majoritatea lor încetează consumul acestui drog după vârsta majoratului. Studiul a evidențiat, de asemenea, că politicile specifice de combatere a producerii drogurilor pot afecta zonele în care acestea sunt produse. De exemplu, în ultimul deceniu o parte din producția de cocaină s-a mutat din Peru și Bolivia în Columbia. Publicarea raportului coincide cu reuniunea la nivel înalt care are loc săptămâna aceasta la Viena ca parte a sesiunii anuale a Comisiei privind stupefiantele (CND) a Organizației Națiunilor Unite. Miniștrii din întreaga lume vor pune punct final unei perioade de reflexie privind evaluarea punerii în aplicare a Declarației politice privind problema drogurilor la nivel mondial adoptată în cadrul celei de a XX-a sesiuni speciale a Adunării Generale a Națiunilor Unite (UNGASS) privind drogurile din 1998. (O declarație în scopul reducerii semnificative a problemei globale a drogurilor ilicite până în 2008, printr-o cooperare internațională și prin luarea de măsuri în domeniul reducerii ofertei și cererii de droguri). Săptămâna aceasta, este programată adoptarea unei noi Declarații politice pentru perioada 2009-2019 pe baza evaluării menționate. Vicepreședintele Jacques Barrot, comisarul responsabil pentru justiție, libertate și securitate, a declarat următoarele: „Nu ne putem limita în cadrul reuniunii de la Viena din această săptămână la o cuantificare a obiectivelor. Trebuie să abordăm fenomenul drogurilor pe plan mondial pe baza unor dovezi concrete.” Studiul încearcă să ofere estimări realiste privind volumul total al piețelor drogurilor ilicite în termeni de venituri anuale generate. Rezultatele arată că este dificilă realizarea unor astfel de estimări generale, în special datorită lipsei de date fiabile privind producția, consumul și comerțul cu droguri în mare parte din țările lumii. Cu toate acestea, studiul a realizat unele estimări, de exemplu privind piețele canabisului, cocainei și heroinei în Europa de Vest, SUA și Oceania. Cea mai bună estimare (pentru anul 2005) a veniturilor totale de pe piața canabisului în aceste trei regiuni este de aproximativ 70 de miliarde de euro, reprezentând aproape jumătate din estimarea făcută de UNODC de aproximativ 125 de miliarde de euro. O constatare importantă o reprezintă faptul că politicile de reducere a efectelor negative, care sunt controversate încă în anumite țări, câștigă teren într-un număr tot mai mare de alte țări în care sunt considerate ca fiind o modalitate eficientă de reducere a bolilor legate de consumul de droguri, a dezordinii sociale și a mortalității. Raportul furnizează, de asemenea, analize privind bazele economice ale piețelor drogurilor ilicite la nivel global, inclusiv estimări ale costurilor de producție și ale valorii adăugate de-a lungul întregii filiere a traficului, de la producția inițială până la vânzarea finală cu amănuntul. Este analizată distribuția veniturilor în cadrul tuturor părților implicate în comerțul cu droguri, în care doar o minoritate relativ redusă realizează probabil câștiguri semnificative. În final, una din constatările cele mai importante ale studiului evidențiază deficiențele sistemului internațional de culegere a datelor și a informațiilor privind problema drogurilor la nivel mondial. UE a investit sume de bani considerabile în dezvoltarea în continuare a activităților sale de monitorizare a consumului de droguri prin intermediul Observatorului European pentru Droguri și Toxicomanie (OEDT), însă aceste mecanisme de informare nu sunt cu adevărat funcționale pe plan mondial. Raportul elaborat pe baza studiului va fi pus la dispoziția participanților la reuniunea la nivel înalt privind stupefiantele (CND) și va fi prezentat marți 10 martie la ora 14 de către dl Lars-Erik Lundin (Șeful delegației UE din Viena) și dl Carel Edwards (Șeful unității Politici antidrog din cadrul DG JLS), cu ocazia unei conferințe de presă la sediul delegației UE din Viena, situat la adresa Argentinierstrasse 26/intersecția cu Taubstummengasse, sala de reuniuni de la mezanin, A-1040 Viena (Metro U1, ieșirea Taubstummengasse). Persoană de contact : Anne-Marie Huber, telefon +43.1.51618329 sau + 43.699.1966579. Raportul poate fi consultat la adresa: http://ec.europa.eu/justice_home/doc_centre/drugs/doc_drugs_intro_en.htm