IP/09/512 Bruxelles, 31 martie 2009Cereri de proiecte TEN-T 2009: Circa 1 miliard de euro disponibili pentru finanțarea rețelei transeuropene de transport (TEN-T)Comisia Europeană a lansat astăzi Cererile de proiecte TEN-T 2009, punând la dispoziție aproximativ 1 miliard de euro pentru finanțarea proiectelor de infrastructură europeană de transport. Cererile de proiecte de anul acesta includ o cerere de proiecte în valoare de 500 milioane de euro, în cadrul Planului european de redresare economică al Comisiei, care vizează impulsionarea economiei europene prin accelerarea investițiilor în infrastructură. În plus, vor mai exista oportunități de finanțare în cadrul Programului anual TEN-T și al Programului multianual, ale căror priorități în această cerere de proiecte includ Autostrăzile mării, Sistemele inteligente de transport pentru sectorul rutier și Sistemul european de gestionare a traficului feroviar (ERTMS). Agenția Executivă pentru Rețeaua Transeuropeană de Transport (AE TEN-T), care gestionează implementarea tehnică și financiară a programului TEN-T, răspunde de gestionarea cererilor de proiecte și de evaluarea propunerilor de proiecte depuse, în numele direcției generale - „mamă”, DG Energie și Transporturi. Vice-președintele Comisiei, Antonio Tajani, responsabil cu sectorul transporturilor, a declarat: „Sunt convins că stimularea cererii economice printr-un program ambițios pentru infrastructura europeană este unul din cele mai tangibile și mai eficiente moduri de a răspunde la criza economică actuală." Acest program este TEN-T și implementarea lui le va asigura multor Europeni siguranța locului de muncă în ramuri de activitate importante, precum sectorul construcțiilor, care este, și a fost dintotdeauna, un angajator principal, cu o contribuție majoră la PIB. Din acest motiv, Comisia a hotărât să prevadă, în cadrul Planului european de redresare economică, fonduri în valoare de 500 de milioane de euro, ca parte din oportunitățile de finanțare TEN-T. Cererile de proiecte de anul acesta au fost stabilite în cadrul a trei programe de lucru distincte: 1. În cadrul Planului european de redresare economică, s-au prevăzut fonduri în valoare de 500 milioane de euro, pentru a răspunde la criza economică și financiară cu care se confruntă Europa. Acest program ad hoc de lucru, adoptat anul acesta, susține lucrări care pot începe în 2009 sau în 2010 și care pot fi implementate în mare parte pe durata acestor doi ani. 2. Programul multianual de lucru vizează finanțarea principalelor priorități ale rețelei TEN-T. Cererea de proiecte de anul acesta se concentrează asupra următoarelor trei domenii:Autostrăzile mării (Proiect prioritar TEN-T nr. 21), care oferă alternative viabile la drumurile aglomerate prin redirecționarea transportului de marfă spre rutele maritime: maximum 30 de milioane de euro Sistemul european de gestionare a traficului feroviar (ERTMS), care armonizează sistemele europene de semnalizare feroviară: maximum 240 de milioane de euro Sistemele inteligente de transport pentru sectorul rutier (drumurile ITS), care folosesc integrarea tehnologiei informației și de comunicațiilor pentru crearea unui transport rutier mai eficient și mai sigur: maximum 100 de milioane de euro3. Programul anual flexibil de lucru (140 de milioane de euro) completează eforturile depuse în cadrul programului multianual de lucru. Acesta include suma de 60 de milioane de euro pentru Instrumentul de garantare a împrumuturilor, care reprezintă contribuția anuală a Comisiei. Ea va fi pusă la dispoziția Băncii Europene de Investiții (BEI). Potențialii candidați sunt invitați să depună propunerile de proiecte până la data de 15 mai 2009. Acestea vor fi evaluate în funcție de relevanța lor pentru prioritățile TEN-T și pentru obiectivele politice, de scadența lor, de impactul lor, în special asupra mediului, și de calitatea lor în ceea ce privește exhaustivitatea, claritatea, viabilitatea și coerența. AE TEN-T intenționează, de asemenea, să găzduiască o „Zi de informare” în data de 22 aprilie 2009, la Bruxelles, ocazie cu care se vor furniza mai multe informații privind Cererea de proiecte și procesul de evaluare. Pentru informații suplimentare, vă rugăm să vizitați site-ul http://ec.europa.eu/tentea sau să scrieți la adresa TENT-AGENCY@ec.europa.eu.