IP/09/1878 V Bruseli 4 . decembra 2009 Kampaň EÚ za zdravé stravovanie „Chutní parťáci“: putovná prezentácia sa skončila, kampaň však pokračuje V rámci putovnej prezentácie EÚ za zdravé stravovanie navštívili „Chutní parťáci“ 173 škôl v celej Európe a priniesli na ihriská kvízy a hry, aby deťom vysvetlili, ako si správne vyberať zdravšiu stravu. Putovnej prezentácie, ktorá trvala do konca novembra, sa zúčastnilo približne 17 000 detí, aby sa naučili o prínosoch konzumácie ovocia, zeleniny a mliečnych výrobkov. Tisícky ďalších detí sa zoznamujú s „Chutnými parťákmi“ prostredníctvom interaktívnej webovej stránky, ktorá sa momentálne zameriava na kampaň „Jedz, pi a hýb sa“. Putovná prezentácia, ktorá vznikla z iniciatívy komisárky Marianne Fischerovej Boelovej 2 8. septembra (pozri IP/09/1366 ) navštívila Belgicko, Francúzsko, Spojené kráľovstvo, Írsko, Estónsko, Litvu a Poľsko. Jej činnosti sa zameriavali na vekovú skupinu od 8 do 12 rokov a zahŕňali základnú prezentáciu o potrebe zdravého stravovania, po ktorej nasledovali tímové hry a predstavenie webovej stránky „Chutní parťáci“. Zúčastnené školy zaslali veľmi pozitívnu spätnú väzbu, v ktorej nazvali kampaň zaujímavou, poučnou a interaktívnou. Hoci sa hry a zábava putovnej prezentácie na tento rok už skončili, webová stránka zažíva veľké úspechy. Postavičky „Chutných parťákov“, ktoré majú podobu animovaného vzdorovitého ovocia, zeleniny a mliečnych výrobkov, rozprávajú príbehy, ktorými mladému publiku v Európe približujú ten istý odkaz – ak sa budete zdravo stravovať dnes, zajtra budete vo forme. Na webovej stránke sa nachádza aj rubrika Hľadanie pokladu, v rámci ktorej môžu šťastní výhercovia získať ceny. Ďalšie informácie: Kampaň Chutní parťáci (Tasty Bunch): http://ec.europa.eu/agriculture/tasty-bunch/ Hľadanie pokladu: http://ec.europa.eu/agriculture/tasty-bunch/treasure-hunt/index_sk.htm Aktualizovaný tlačový materiál je uverejnený na: http://ec.europa.eu/agriculture/tasty-bunch/press-corner/index_sk.htm