IP/09/792 Brüssel, 15. mai 200918.–20. mail tähistatakse Roomas Euroopa merenduspäevaLäbi aegade on Euroopa jõukuse saavutamisel olnud merel tähtis roll. Meie kontinendi rannajoone pikkus on ligikaudu 70 000km, 22 ELi liikmesriiki 27st on kas rannikuriigid või saareriigid. Meie merepiirkonnad on koduks 40%le elanikkonnast, sealt on pärit 40% meie majandustoodangust ja need annavad tööd 5 miljonile inimesele. Seepärast tähistatakse Euroopa Liidus 20. mail Euroopa merenduspäeva. Sel aastal korraldab komisjon 18.–20. mail koostöös Itaalia valitsusega konverentsi Roomas. Sellest tähtsast sündmusest võtavad osa sidusrühmad, valitsuste esindajad ja muud osalejad ELi liikmesriikidest ning kolmandatest riikidest, eriti Vahemere piirkonna riikidest, et arutada üldisi merega seotud probleeme Euroopas. Euroopa merenduspäev on 2007. aastal käivitatud Euroopa Liidu integreeritud merenduspoliitika tähtis meede. „20. mail tähistame Roomas Euroopa merenduspäeva,“ ütles Euroopa Komisjoni president José Manuel Barroso. Ta lisas: „Eurooplased on hästi teadvustanud oma merepärandi tähtsuse ja selle tuleviku. Meie integreeritud merenduspoliitika sisaldab selget visiooni merenduse valdkonnaga seonduva jõukuse, selle jätkusuutlikkuse ja ohutuse tagamiseks. Samuti on see seotud kliimamuutuste vastu võitlemise ja Euroopa majanduse konkurentsivõime taastamisega.“ Euroopa Komisjoni merenduse ja kalanduse volinik Joe Borg märkis: „Euroopa Liidu integreeritud merenduspoliitika asetab traditsiooniliselt perifeersesse valdkonda kuuluvad merendussektorid ja rannikualad uue, dünaamilise ja kõikehõlmava jätkusuutliku majanduskasvu ja tööhõive poliitika keskmesse. EL ja liikmesriigid on veendunud, et ookeanide, merede ja rannikualade eripäradega tuleb tegeleda kooskõlastatult ja sidusalt. Roomas peavad institutsioonid ja sidusrühmad arutelusid ookeanide, merede ja rannikualade haldamise uute lähenemisviiside üle kõikehõlmava integreeritud poliitikastrateegia raames. Merenduspäeva sidusrühmade konverentsil Roomas osalevad nii äriringkondade kui ka kodanikuühiskonna esindajad, otsuselangetajad ja ajakirjanikud EList ning kaugemalt, et arutleda sellistel teemadel nagu eri poliitikasuunad ja –tavad, näiteks merenduse integreeritud haldamine, uued tehnoloogiad, energia tootmine, mereruumi planeerimine, merede seiresüsteemid, säästev rannikuturism, ühise kalanduspoliitika reform jne. Konverentsil püstitatud seisukohti kasutatakse Euroopa Liidu integreeritud merenduspoliitika edasiseks arendamiseks. Nii enne kui ka pärast Rooma konverentsi korraldavad sidusrühmade organisatsioonid konverentsi päevakorraga seonduvaid seminare ja esinevad ettekannetega. Lisaks kesksele konverentsile Roomas toimub ligikaudu 40 väiksemat üritust ELi liikmesriikides. Nende ürituste hulgas on nii konverentse, seminare, avatud uste päevi sadamates kui ka erinevaid keskkonnaprojekte. Rooma konverentsi raames esinevad kõnega Itaalia peaminister Silvio Berlusconi, Tšehhi Vabariigi kui Euroopa Liidu eesistujariigi esindaja, Euroopa Komisjoni president José Manuel Barroso ja Euroopa Parlamendi asepresident Rodi Kratsa-Tsagaropoulou. Konverentsil on kaks korraldajat: Euroopa Komisjoni merenduse ja kalanduse volinik Joe Borg ning Itaalia infrastruktuuri- ja transpordiminister Altero Matteoli. Lisaks esineb konverentsil Itaalia välisminister Franco Frattini. Konverentsil esindavad Euroopa Komisjoni veel selle asepresident ning ettevõtluse ja tööstuse volinik Günter Verheugen ning Euroopa Komisjoni asepresident ja selle transpordivolinik Antonio Tajani. Paneelaruteludel tehakse kokkuvõtteid Euroopa Liidu integreeritud merenduspoliitika saavutuste kohta alates selle käivitamisest ning arutletakse selle tuleviku üle. Pärast seda, kui Euroopa Komisjon esitas 2007. aasta oktoobris integreeritud merenduspoliitikat käsitleva ettepaneku, mille riigipead ja valitsusjuhid kinnitasid detsembris 2007. aastal toimunud Euroopa Ülemkogul, on saavutatud tuntavat edu ühtse raamistiku loomisel, millega kutsuda esile sünergiat ja lahendada merendusega seotud eri poliitikavaldkondade vahelisi võimalikke vastuolusid. Kooskõlas oktoobris 2007 avaldatud tegevuskavaga on komisjon juba esitanud ettepanekute paketi merendusuuringute suurendamiseks ja ELi sadamate arendamiseks, mereruumi planeerimise ja piirideta Euroopa meretranspordiruumi edendamiseks ning avamere tuuleenergia tootmise suurendamiseks. Muude ettepanekute hulgas on olnud kliimamuutusega kohanemise strateegiad, toetusmeetmed merendusalal ja meretranspordi valdkonnas hõivatud töölistele ning eri lähenemisviisid merenduse integreeritud haldamiseks. Kalandussektoris on komisjon esitanud uued õigusaktid ebaseadusliku kalapüügi vastu võitlemiseks, kontrolli ja jõustamise parandamiseks ning alustanud ELi siseseid konsultatsioone ühise kalanduspoliitika reformimiseks. Kasulikud lingid Merenduspäev: http://ec.europa.eu/maritimeday Sidusrühmade üritused Roomas: http://ec.europa.eu/maritimeaffairs/maritimeday/side_events_en.html Sidusrühmade üritused liikmesriikides: http://ec.europa.eu/maritimeaffairs/maritimeday/events_in_member_states_en.html Kolmepoolne deklaratsioon, mai 2008: http://ec.europa.eu/maritimeaffairs/pdf/maritime_policy_action/20080520_original-signatures-declaratio_en.pdf MEMO/09/240