IP/09/1201 Brüssel, 29. juuli 2009 Valdav enamus eurooplastest arvestab oma ostude tegemisel toodete mõjuga keskkonnale Täna avaldatud Eurobaromeetri uuringust selgub, et viiest eurooplasest neli arvestavad ostude tegemisel toodete mõjuga keskkonnale. Kõige rohkem arvestasid sellega kreeklased: 10st küsitletust 9 väitsid, et toote mõju keskkonnale mängib olulist rolli nende ostuotsuse tegemisel. Sama uuringu kohaselt oli võrdselt neid, kes uskusid tootjate väiteid toodete keskkonnatoime kohta, kui ka neid, kes suhtusid sellistesse väidetesse skeptiliselt. Peaaegu pooled leidsid, et loodussõbralike toodete edendamiseks oleks kõige õigem omavahel kombineerida keskkonda kahjustavate toodete puhul maksude tõstmist ja keskkonnasõbralike toodete puhul nende langetamist. Samuti toetati tugevalt jaemüüjate rolli suurendamist keskkonnasõbralike toodete edendamisel ja CO2 alase märgistamise kohustuslikuks muutmist. ELi keskkonnavolinik Stavros Dimase sõnul tuleb kliimamuutuse vastu võidelda igal rindel ja igaüks peab andma sellesse oma panuse. „See ei ole ainult ettevõtjate ja valitsuste ülesanne: ka tarbijatel on siin oma osa. Ostes kliima- ja keskkonnasõbralikke tooteid, saadavad üksiktarbijad tootjatele õige signaali, mille tulemusena tootjad toodavad omakorda rohkem loodussõbralikke tooteid,” lisas ta. Toodete keskkonnamõju olulisus Täna avaldatud Eurobaromeetri uuringus, mis käsitleb eurooplaste suhtumist säästvasse tarbimisesse ja tootmisesse, kinnitas valdav enamus (83%), et toote mõju keskkonnale mõjutab oluliselt nende ostuotsuseid. Kõige rohkem arvestasid sellega sisseostude tegemisel kreeklased (92%) ja kõige vähem tšehhid (62%). Erinevad arvamused keskkonnatoime kohta, mida tootjad väidavad oma toodetel olevat Küsitletud jagunesid võrdselt, kui neilt päriti keskkonnatoime kohta, mida tootjad väidavad oma toodetel olevat: 49% kinnitasid, et usuvad neid väiteid ja 48%, et mitte. Hollandlased pigem uskusid neid väiteid (78%) samal ajal, kui bulgaarlased pigem mitte (26%). Keskkonda kahjustavatele toodetele kõrgemad ja keskkonnasõbralikele toodetele madalamad maksud Ligi 46% ELi kodanikest arvas, et parim viis keskkonnasõbralike toodete edendamiseks oleks keskkonda kahjustavatel toodetel tõsta ja keskkonnasõbralikel toodetel alandada makse. Sellise kahetise maksustamissüsteemi kõige suuremad pooldajad olid britid, samas kui Malta elanikud toetasid seda hoopis vähem (28%), eelistades selle asemel vaid keskkonnasõbralikel toodetel maksude alandamist. Jaemüüjate oluline roll keskkonnasõbralike toodete edendamisel Suur hulk küsitletutest olid selle poolt, et jaemüüjad edendaksid keskkonnasõbralike toodete müüki. Ligikaudu pool ELi kodanikest (49%) leidis, et jaemüüjad peaksid tegema need oma riiulitel märgatavamaks või looma oma poes nende jaoks eraldi rohelise nurga. Kolmandik eurooplastest (31%) leidis, et tarbijate parem teavitamine on parim viis, kuidas jaemüüjad saaksid rohelisi tooteid edendada. Tugev toetus CO2-jalajälje märgisele Vaatamata sellele, et alla poolte eurooplaste väitel mõjutab ökomärgis nende ostuotsuseid ja et ainult üks kümnest leiab, et ökomärgistel peaks olema välja toodud kõigi toote tulemusena tekkivate kasvuhoonegaaside kogus, leidis 72% ELi kodanikest, et CO2-jalajälje märgis tuleks muuta tulevikus kohustuslikuks. Arvamused olid selles osas liikmesriikide lõikes väga erinevad: tšehhid toetasid seda ideed kõige vähem (47%), kreeklased olid aga valdava enamusega (90%) selle poolt. CO2-jalajälje märgisel oleks välja toodud kõigi kasvuhoonegaaside, kaasa arvatud süsinikdioksiidi kogus, mida toode tekitab oma eluea jooksul, s.t tootmisest kuni selle käibelt kõrvaldamiseni. Praegu sellist üleeuroopalist märgist ei ole, kuid 2008. aasta detsembris kogunenud keskkonnaküsimuste nõukogus kutsuti komisjoni üles uurima võimalust võtta CO2-jalajälje märgis kasutusele. Taustteave: ELi säästvate tarbimis- ja tootmismudelite tegevuskava 2008. aasta juulis esitas komisjon tegevuskava, mis hõlmab mitut ettepanekut säästva tarbimise ja tootmise kohta. Need peavad aitama kaasa toodete keskkonnatoime parandamisele ja suurendama nõudlust paremini säästva arengu põhimõtetele vastavate toodete ja tootmistehnoloogia järele. Selle eesmärk on ka innustada ELi tööstust kasutama ära võimalusi, mida pakub innovatsioon. Lisateave: Säästvat tarbimist ja tootmist käsitlevad veebisaidid: http://ec.europa.eu/environment/eussd/escp_en.htm