IP/09/86 Brüssel, 21. jaanuar 2009Eetika Euroopa töörühm (EGE) palub Euroopa Komisjonil lisada põllumajanduspoliitikasse eetikapõhimõttedTeaduse ja uute tehnoloogiate eetika Euroopa töörühm kohtus täna põllumajanduse ja maaelu arengu voliniku Mariann Fischer Boeliga, et esitada peamised soovitused, mis tulenevad töörühma arvamusest põllumajandustehnoloogiate ajakohaste arengusuundadega kaasnevate eetiliste küsimuste kohta. President Barroso taotlusel võttis eetika Euroopa töörühm detsembris vastu arvamuse põllumajandustehnoloogiate ajakohaste arengusuundadega kaasnevate eetiliste küsimuste kohta, et käsitleda ELi põllumajanduse ees seisvaid uusi väljakutseid ja võimalusi. Töörühm otsustas keskenduda peamiselt põllumajandustehnoloogiatele ja taimsete toiduainete esmatootmise meetoditele. Selles arvamuses näitab eetika Euroopa töörühm üles teadlikkust vajadusest edendada põllumajanduses innovatsiooni, et oleks võimalik toita maailma kasvavat elanikkonda. Ta lisab, et tehnoloogia üksi ei saa pakkuda lõplikke lahendusi tänapäevase põllumajanduse probleemidele ELis ja maailmas. Töörühm rõhutab vajadust ühtse vaatepunkti ja lähenemisviisi järele põllumajandustehnoloogiate valdkonnas, et tootmis-, ladustamis- ja turustamisprotsesse vaadeldaks uute tehnoloogiatega kaasnevate eetiliste aspektide hindamisel koos. Kõikide põllumajandustehnoloogiate puhul peetakse prioriteetideks ja juhtprintsiipideks, mida kõik põllumajandustehnoloogiad peavad järgima 1) toiduohutust, 2) toiduga varustatuse tagamist ja 3) jätkusuutlikkust. Kasutades seda eetilist raamistikku lähtekohana, esitab eetika Euroopa töörühm soovitusi ka paljudes muudes küsimustes, nagu ELi ühise põllumajanduspoliitika läbivaatamine, põllumajandustehnoloogiate tehnoloogilise mõju hindamine, õigus toidule, põllumajandustehnoloogiate jätkusuutlikkus, toiduohutus, põllumajanduse bioloogiline mitmekesisus, pinnase ja vee kaitse, biokütused, geneetiliselt muundatud teraviljad, teadustegevus põllumajandusaladel, maaharimist hõlmava põllumajanduse alane poliitikakujundamine, põllumajandustoodete ülemaailmne kaubandus, intellektuaalomandi õiguste süsteem, aus konkurents ja nn vertikaalsed monopolid, toiduhinnad, sotsiaalsed aspektid, üldsuse osalemine, ELi elanike vastutus, toidujäätmed jne. Taust Teaduse ja uute tehnoloogiate eetika Euroopa töörühm on 15st komisjoni määratud eksperdist koosnev iseseisev, mitmekesise liikmeskonnaga ja mitut teadusharu hõlmav kogu, mis on loodud selleks, et esitada arvamusi eetikaküsimustes. Töörühma vastuvõetud arvamus, täielik pressiteade ja liikmete nimekiri on avaldatud teaduse ja uute tehnoloogiate eetika Euroopa töörühma kodulehel: http://ec.europa.eu/european_group_ethics/index_en.htm