IP/09/131 Bruselj, 28. januarja 2009Boljša zakonodaja – evropska zgodba o uspehuStrateški pregled boljše zakonodaje v Evropski uniji, ki ga je danes predložila Evropska komisija, kaže, da je boljša zakonodaja ključna pri odzivu Evrope na gospodarsko in finančno krizo. Pregled prav tako kaže, da zaradi poenostavljenih ukrepov in prihrankov, povezanih z administrativnimi stroški, že imajo koristi državljani in podjetja, zlasti mala in srednja (MSP). V okviru obsežnega poenostavljanja je bilo doslej za približno 1 300 predpisov, to je 10 % pravnega reda ali 7 800 strani Uradnega lista, predlagano, da se jih odpravi. Prihranki zaradi že predstavljenih ali predvidenih ukrepov za zmanjšanje administrativnih bremen znašajo več kot 30 milijard evrov. Z današnjim predlogom se bo samo v zvezi z DDV prihranilo 18 milijard evrov. Način, kako Komisija upravlja administrativna bremena, je navdihnil večino držav članic in 21 izmed njih jih je na državni ravni vzpostavilo velikopotezne nacionalne programe za zmanjšanje administrativnih bremen. Komisija bo z nadaljnjo nadgradnjo ocen učinka še naprej izboljševala kakovost vse nove zakonodaje, ki jo pripravlja. To bo opravila z okrepitvijo preverjanja subsidiarnosti, izboljšanjem posvetovanja z zainteresiranimi stranmi in z natančnejšim ocenjevanjem učinka na mala in srednja podjetja, administrativna bremena, temeljne pravice, potrošnike in regije. Predsednik Evropske komisije José Manuel Barroso je pojasnil: „Zmanjšanje administrativnih bremen, ki ga je predlagala Komisija, je bistveni del pobude za oživitev. Časi se spreminjajo. Zakonodaja se mora spreminjati in ne ostajati enaka. Prilagajati se mora novim razmeram in potrebam. Z izboljšanjem posvetovanja z zainteresiranimi stranmi, z boljšim ocenjevanjem učinka in zmanjševanjem administrativnih bremen lahko oblikujemo še učinkovitejšo evropsko zakonodajo, ki bo še prijaznejša uporabnikom. Komisija že dosega rezultate. Upam, da bodo v prihodnjih mesecih našim prizadevanjem sledili tudi države članice in Evropski parlament ter prav tako dosegali rezultate.“ Podpredsednik Günter Verheugen je dodal: „Strategija za boljšo zakonodajo je štiri leta po svojem začetku uspešna. Dosegli smo že prepričljive rezultate in do konca tega leta želimo še napredovati. Boljša zakonodaja – urejanje tam, kjer je potrebno, vendar z vzdrževanjem bremen za podjetja in državljane na najnižji možni ravni – mora ostati bistveni del našega odziva na sedanje gospodarske težave.“ Obsežno poenostavljanje prava EU se je nadaljevala v letu 2008 S poenostavitvijo in kodifikacijo zakonodaje je Komisija sprejela ukrep, s katerim bo, ko ga bosta potrdila Svet in Parlament, zmanjšala obseg pravnega reda EU za skoraj 10 % – za približno 1 300 pravnih predpisov in 7 800 strani Uradnega lista. Toda možna je še nadaljnja poenostavitev in Komisija bo v letu 2009 izvedla 33 novih pobud. Po pregledu zakonodaje EU bo morda v nadaljnje poenostavljanje zajetih še dodatnih 81 ukrepov. Prihodnja Komisija bi tako morala biti sposobna zaključiti poenostavljanje zakonodaje. Za dodatne informacije glej MEMO/09/31 Hitro zmanjševanje administrativnih bremen Odkar je Evropska komisija predstavila predlog za zmanjšanje administrativnih bremen za podjetja v EU za 25 % do leta 2012 in vključitev držav članic v proces, se je število držav članic, ki so si zastavile podobne nacionalne cilje za zmanjšanje bremen, precej povečalo, in sicer s 7 (2006) na 14 (2007) in 21 (2008).Komisija je v letih 2007 in 2008 predložila 21 takojšnjih ukrepov, ki podjetjem v EU predvidoma omogočajo prihranek v višini več kot 2,3 milijarde evrov. Poleg tega se je vzpostavila podlaga, ki Komisiji omogoča oblikovanje predlogov za obsežno zmanjšanje stroškov. Komisija je danes sprejela predlog za obširno revizijo direktive o DDV za odpravo ovir za izstavljanje elektronskih računov. Možno srednjeročno letno znižanje bremen bi lahko znašalo do 18 milijard evrov. Na področju prava družb namerava Komisija predlagati, naj bi bilo državam članicam dovoljeno mikro podjetja izključiti iz področja uporabe računovodskih direktiv EU, s čimer bi se lahko prihranilo dodatnih 7 milijard evrov. Načelo „najprej pomisli na male“ se na splošno uporablja za te direktive zaradi prilagoditve sistema potrebam MSP. Za dodatne informacije glej MEMO/09/30 Dodatne informacije (Generalni sekretariat) Dodatne informacije (GD za podjetništvo) Za dodatne informacije glede izstavljanja elektronskih računov glej IP/09/132