IP/09/344 Brusel, 3. marca 2009Päť veľkých firiem v oblasti špičkových technológií sa zaviazalo podporovať ženy v sektore informatikyV súčasnej celosvetovej finančnej kríze predstavujú pracovné miesta v oblasti informačných a komunikačných technológií (IKT), ako napríklad telekomunikácie a internet, spoľahlivé zdroje rastu a majú zásadný význam pre obnovu ekonomiky. Konkurencieschopnosť EÚ závisí od toho, nakoľko sa jej podarí v oblasti špičkových technológií prilákať a udržať si kvalifikované pracovné sily – vrátane žien. Očakáva sa, že v roku 2010 bude v EÚ chýbať 300 000 kvalifikovaných technikov. Okrem toho na 5 mužov v informatike pripadá menej ako 1 žena. Európska komisia v roku 2007 reagovala na túto situáciu motivovaním telekomunikačných a internetových spoločností, aby prilákali viac žien so zručnosťami v oblasti IKT. Vďaka tomuto kroku dnes päť veľkých spoločností zameraných na IKT podpíše kódex osvedčených postupov na podporu zamestnanosti žien v sektore IKT. Tým sa zaväzujú sa podniknúť viac v záujme zatraktívnenia technických povolaní pre ženy a zlepšenia využívania a rozvíjania potenciálu žien v sektore IKT.„Podpísanie tohto kódexu osvedčených postupov je prvým krokom k tomu, aby sa technické povolania stali zaujímavejšími pre dievčatá a aby sa zvýšil počet žien pracujúcich v sektore IKT. Blahoželám týmto spoločnostiam k odvahe a odhodlanosti, ktoré dnes prejavili podpísaním kódexu. Vďaka tomuto kroku sa sektor IKT stane zaujímavejším pre ženy, čim dôjde k jeho obohateniu,“ uviedla Viviane Redingová, komisárka EÚ zodpovedná za oblasť telekomunikácií. „Sektor IKT si len začína uvedomovať rozsah problému a chápať, nakoľko je dôležité získať ženy pre prácu v tomto sektore a vyriešiť nedostatok pracovných síl, ktorý panuje v Európe. V sektore IKT v Belgicku v súčasnosti chýba 10 000 kvalifikovaných pracovných síl. V Poľsku je to 18 300, v Taliansku 2 800, vo Francúzsku 4 300, v Španielsku 41 8000 a v Nemecku až 87 800. Vyzývam preto ostatné spoločnosti pôsobiace v oblasti IKT, aby do konca roka nasledovali príklad týchto spoločností a podpísali kódex na podporu zamestnanosti žien v sektore IKT." Komisárka Viviane Redingová sa dnes zúčastnila podpísania kódexu osvedčených postupov na podporu zamestnanosti žien v sektore IKT zo strany piatich európskych a medzinárodných spoločností, ktorými sú ALCATEL-LUCENT, IMEC, ORANGE-FRANCE TELECOM GROUP, MICROSOFT a MOTOROLA. K tomuto kroku došlo na základe diskusie zo zástupcami priemyslu, ktorú Viviane Redingová podnietila počas Medzinárodného dňa žien v roku 2008: (pozri IP/08/392). Cieľom kódexu je prilákať do sektoru špičkových technológií viac študentiek stredných a vysokých škôl a zároveň podporovať a udržať si ženy, ktoré už v tejto brandži pracujú, pomocou týchto krokov.Zriaďovanie tzv. „girl labs“ alebo počítačových klubov pre dievčatá, kde môžu dievčatá nadobudnúť viac sebavedomia v oblasti IKT napríklad vďaka tvorbe webových stránok, mixovaniu hudby alebo navrhovaniu online časopisov. Signatári kódexu IMEC, Motorola, Orange a Microsoft už majú aktívne takéto „laboratóriá“ a kluby alebo organizujú letné tábory. Takéto kluby existujú aj v Spojenom kráľovstve a v Nemecku. Inštruktážne programy pre ženy na materskej dovolenke, vďaka ktorým ženy, ktoré čerpajú rodičovskú dovolenku, nebudú zaostávať za najnovším technickým vývojom, ponúka napríklad Motorola. Praktická pomoc pri zabezpečení rovnováhy medzi rodinným a pracovnými životom. Spoločnosti ako IMEC už ponúkajú pružný pracovný čas a prácu doma. Fóra a siete v oblasti IKT určené ženám, ktoré ponúkajú podporu pri hľadaní práce, poradenstvo a starostlivosť. Alcatel Lucent podporuje ženy, ktoré majú z pracovného hľadiska vysoký potenciál a pomáha im rýchlejšie stúpať po kariérnom rebríčku. Aj Microsoft a Motorola zaviedli programy pre ženy vo vedúcich funkciách. Určovanie cieľov v oblasti zamestnávania a podpory žien v sektore IKT na všetkých úrovniach, ako aj monitorovanie plnenia týchto cieľov. Signatár kódexu Orange podporuje vyššiu zamestnanosť žien tak, že výberové konanie ostáva otvorené, kým sa neprihlási aspoň jedna žena. Európska komisia bude pozorne monitorovať uplatňovanie tohto kódexu a o rok ho vyhodnotí. „Túto osvedčenú prax musia dopĺňať jasne stanovené ciele, čo sa dá prakticky dosiahnuť napríklad zvýšením počtu žien v správnych radách spoločností pôsobiacich v sektore IKT,“ uviedla Viviane Redingová. „V súčasnosti majú ženy v správnych radách 116 najvýznamnejších spoločností v sektore IKT len 7 % zastúpenie. Preto by sme sa mali zamerať na to, aby sa tento percentuálny podiel do roku 2015 zdvojnásobil.“ Súvislosti:V záujme zvýšenia informovanosti o potenciáli žien v Európe v sektore IKT komisárka Viviane Redingová iniciovala v roku 2007 „iniciatívu sledovania" (Shadowing Iniciative, pozri IP/07/305), ktorá sa momentálne organizuje každý rok. Počas „dňa sledovania“ (Shadowing Day) mladé ženy strávia typický pracovný deň s úspešnou ženou zo sektora IKT (inžinierkou, výkonnou riaditeľkou alebo političkou), stretávajú sa s mužmi aj ženami, ktorí sú odborníkmi v oblasti IKT a získajú prehľad o tom, aké to je pracovať v tomto sektore. V roku 2008 sa tejto iniciatívy zúčastnilo vyše 100 mladých žien (pozri IP/08/392). Na celosvetovom stretnutí fóra žien pre ekonomiku a spoločnosť (Women's Forum for Economy and Society), ktoré sa konalo v októbri 2008 v Deauville, sa Viviane Redingová stretla s ďalšími ženami, ktoré majú vedúce postavenie v politike a priemysle a vyslovila sa za podporu žien so zručnosťami v oblasti IKT (MEMO/08/631).Pri príležitosti dnešného podpísania kódexu osvedčených postupov na podporu zamestnanosti žien v sektore IKT sa v Bruseli konala konferencia „Cyberellas are IT!“, na ktorej Viviane Redingová predstavila krátky klip z „dňa sledovania“, ktorý sa uskutočnil v Lyone v novembri 2008. Videoklip „ICT is wicked („IKT sú kúlové“) sa bude distribuovať do škôl v celej Európe a je dostupný online: http://212.68.215.195/europa/shadowingday09.wmvViac informácii možno nájsť tu: www.ec.europa.eu/itgirls