IP/09/655 Βρυξέλλες, 29 Απριλίου 2009Ο προϋπολογισμός για το 2010 θέτει ως στόχο την ανάκαμψη της οικονομίαςη Επιτροπή ενέκρινε σήμερα ένα προσχέδιο προϋπολογισμού ύψους 139 δισ. € για το 2010. Η οικονομική ανάκαμψη βρίσκεται στο επίκεντρο του προγράμματος δαπανών του επόμενου έτους και το προσχέδιο διοχετεύει το μεγαλύτερο μέρος των κεφαλαίων (45%) σε μέτρα για την ανάπτυξη και την απασχόληση – αύξηση κατά 3,2% έναντι του 2009 – με σκοπό την αποκατάσταση της ανταγωνιστικότητας σε ολόκληρη την Ευρωπαϊκή Ένωση. Τα κονδύλια για σημαντικά προγράμματα που αφορούν την έρευνα και την ενέργεια θα αυξηθούν κατά περισσότερο από 12% καθώς και τα κονδύλια για την πολιτική συνοχής. Προβλέπεται ότι στα κράτη EU-12 θα διατεθεί το 52% των κεφαλαίων του ταμείου συνοχής και των διαρθρωτικών ταμείων. Όλα τα κονδύλια του προϋπολογισμού αυξάνονται, με συνολικό ποσό 138,6 δισ. € (1,18% του ΑΕΠ) για αναλήψεις υποχρεώσεων και 122,3 δισ. € για πληρωμές (1,04% του ΑΕΠ). Παρουσιάζοντας το προσχέδιο προϋπολογισμού ο κ. Siim Kallas, Αντιπρόεδρος της Επιτροπής, αρμόδιος για τα διοικητικά θέματα, τον έλεγχο και την καταπολέμηση της απάτης, καθώς και αρμόδιος για τον δημοσιονομικό προγραμματισμό και τον προϋπολογισμό, έκανε την ακόλουθη δήλωση: «Ο προϋπολογισμός αυτός λαμβάνει ως στόχο μέτρα που θα βοηθήσουν να αποτραπεί μια ακόμη χειρότερη κάμψη της οικονομίας. 6 δισ. € θα αφιερωθούν στην έρευνα και την καινοτομία ενώ περίπου 9 εκατομμύρια πολίτες θα λάβουν στήριξη μέσω του Ευρωπαϊκού Κοινωνικού Ταμείου.» Πρόσθεσε δε ότι «το 2010 θα σημάνει τη δεύτερη φάση της συμβολής του προϋπολογισμού της ΕΕ στο πρόγραμμα ανάκαμψης της οικονομίας, με την οποία το συνολικό ύψος των έκτακτων κεφαλαίων που διατίθενται για την κρίση αυξάνεται σε περισσότερο από 6 δισ. € για την περίοδο 2008-2010». 62 δισ. € για την απασχόληση, τις υποδομές και την ανταγωνιστικότητα Η διοχέτευση κεφαλαίων σε σχέδια διαφύλαξης και δημιουργίας θέσεων απασχόλησης, στήριξης επιχειρήσεων και αποκατάστασης της ανταγωνιστικότητας θα αποτελέσει την πρώτη προτεραιότητα της ΕΕ. Τα διευρωπαϊκά δίκτυα μεταφορών και ενέργειας θα λάβουν 12,7% περισσότερα κεφάλαια σε σχέση με το 2009 (1,08 δισ. €), ενώ το πρόγραμμα «ανταγωνιστικότητα και καινοτομία» (CIP) θα αυξηθεί κατά 3,3% (0,5 δισ. €). To 2010 θα ανακηρυχθεί σε Ευρωπαϊκό Έτος Καταπολέμησης της Φτώχειας και του Κοινωνικού Αποκλεισμού με προϋπολογισμό περίπου 20 εκατ. που θα καλύπτει μια σειρά από πρωτοβουλίες σε όλα τα κράτη μέλη. Για το δεύτερο έτος της εφαρμογής του μείζονος σημασίας σχεδίου δορυφορικής πλοήγησης Galileo θα διατεθεί 8% επιπλέον χρηματοδότηση (0,9 εκατ. €). Το μεγαλύτερο μέρος των κονδυλίων του ταμείου συνοχής θα διατεθεί για τα κράτη EΕ-12 Από τα 62 δισ. € που προβλέπονται για την απασχόληση και την ανταγωνιστικότητα 49 δισ. € θα διατεθούν για την συνοχή στην ΕΕ-27. Η τάση σταδιακής χρηματοδότησης των κρατών μελών που εντάχθηκαν στην ΕΕ το 2004 και το 2007 (ΕΕ-12) συνεχίζεται. Για πρώτη φορά, η ΕΕ-12 θα λάβει το μεγαλύτερο μέρος των κεφαλαίων του ταμείου συνοχής και των διαρθρωτικών ταμείων (52%). Αυξάνεται επίσης η γεωργική στήριξη των περιφερειών αυτών, η οποία προβλέπεται ότι θα έχει ουσιαστικό αντίκτυπο, καθώς για την ΕΕ-12 θα διατεθεί πλέον σχεδόν το 20%, δηλαδή 11 δισ. €, για τον σκοπό αυτόν. Χάρη στην ΚΓΠ, στην ενιαία αγορά και στις υψηλότερες τιμές στην αγορά, το εισόδημα των αγροτών στην ΕΕ-12 είναι σήμερα 47% μεγαλύτερο από ό,τι πριν την ένταξη των χωρών αυτών. Η χρηματοδότηση για φυσικούς πόρους στην ΕΕ-27 ανέρχεται σε 59 δισ. € και, ως μέρος του ποσού αυτού, οι δαπάνες για το περιβάλλον και την ανάπτυξη της υπαίθρου θα αυξηθούν κατά περίπου 2,5% σε σχεδόν 15 δισ. €. Δεύτερη φάση χρηματοδότησης του Ευρωπαϊκού Σχεδίου για την ανάκαμψη της οικονομίας Τον Απρίλιο του 2009, το Ευρωπαϊκό Κοινοβούλιο, το Συμβούλιο και η Επιτροπή συμφώνησαν ως προς την ανάγκη να διατεθεί επιπρόσθετο ποσό ύψους 5 δισ. € για τη χρηματοδότηση μειζόνων ευρωπαϊκών σχεδίων στους τομείς της ενέργειας και των ευρυζωνικών υποδομών και για την αντιμετώπιση νέων προκλήσεων σε αγροτικές περιοχές που συνδέονται με το τσεκ-απ της ΚΓΠ. Μετά την πρώτη εισφορά ύψους 2,6 δισ. € το 2009, θα προστεθούν άλλα 2,4 δισ. € στον προϋπολογισμό του 2010. Η προέλευση των κονδυλίων αυτών θα αποφασισθεί αργότερα στο πλαίσιο της διαδικασίας για τον προϋπολογισμό του 2010. 8 δισ. € για εξωτερική βοήθεια Το 2010, η ΕΕ θα συνεχίσει να καταβάλλει προσπάθειες προκειμένου να βοηθήσει τις φτωχότερες χώρες και θα δώσει σθεναρά το παρόν στη διεθνή σκηνή με σκοπό την αντιμετώπιση παγκόσμιων προκλήσεων όπως η κλιματική αλλαγή, η επισιτιστική ασφάλεια και η παγκοσμιοποίηση. Η βοήθεια που παρέχει η ΕΕ σε αναπτυσσόμενες χώρες μέσω του μηχανισμού αναπτυξιακής συνεργασίας θα αυξηθεί κατά 1,7% και θα ανέλθει σε 2,4 δισ. €. Η προενταξιακή βοήθεια αυξάνεται κατά σχεδόν 5%, σε 1,6 δισ. €. Η χρηματοδότηση για την κοινή εξωτερική πολιτική και πολιτική ασφάλειας (ΚΕΠΠΑ) θα αυξηθεί κατά 16% (σε 282 εκατ. €). Το τελευταίο τμήμα της ύψους 1 δισ. € επισιτιστικής βοήθειας θα χρηματοδοτηθεί επίσης από τον προϋπολογισμό του 2010 (170 εκατ. €). Η ΕΕ ασφαλέστερος τόπος για όλους Το μέρος του προϋπολογισμού που θα ενισχυθεί περισσότερο από πλευράς δαπανών (σύμφωνα με τον επταετή δημοσιονομικό προγραμματισμό της ΕΕ) θα είναι τα σχέδια για την καταπολέμηση του εγκλήματος, της τρομοκρατίας και για την διαχείριση των μεταναστευτικών ροών, με αύξηση κατά 13,5% σε σχεδόν 1 δισ. €. Γενικότερα, οι διοικητικές δαπάνες όλων των θεσμικών οργάνων της ΕΕ θα παρουσιάσουν συγκρατημένη αύξηση κατά 2,1%, ενώ οι δαπάνες της Ευρωπαϊκής Επιτροπής θα αυξηθούν κατά λιγότερο από 1 % (0,9%), δηλαδή 3,6 δισ. €. Ιστορικό Ο προϋπολογισμός προβλέπει συγχρόνως αναλήψεις υποχρεώσεων (νομικές υποχρεώσεις για χρηματοδοτήσεις εφόσον πληρούνται ορισμένες προϋποθέσεις) και πληρωμές (χρηματικές καταθέσεις ή τραπεζικές μεταφορές στους δικαιούχους). Η τελική έγκριση του προϋπολογισμού της ΕΕ θα πραγματοποιηθεί κατά την σύνοδο της ολομέλειας του Ευρωπαϊκού Κοινοβουλίου, τον Δεκέμβριο.