IP/09/774 Briuselis, 2009 m. gegužės 14 d.Telekomunikacijos. Italija skatinama imtis veiksmų dėl skambintojo numeriu 112 buvimo vietos nustatymo, kaip to reikalaujama teismo sprendimeItalijoje vis dar nesudaryta galimybė avarinėms tarnyboms nustatyti asmens, mobiliuoju telefonu skambinančio numeriu 112, buvimo vietą, nors Europos Teisingumas Teismas sausio mėnesį priėmė sprendimą, kuriuo reikalaujama tai padaryti. Šiandien Komisija nusprendė išsiųsti Italijai oficialų įspėjimą, kuriuo reikalaujama įvykdyti teismo sprendimą ir užtikrinti, kad avarinės tarnybos galėtų nustatyti asmens, skambinančio bet kokio tipo telefonu numeriu 112, buvimo vietą. Jei byla vėl būtų perduota Europos Teisingumo Teismui, Italijai gali būti skirta bauda. „Siekiant veiksmingo Europos bendrojo pagalbos telefono numerio 112 veikimo, labai svarbu, kad avarinėms tarnyboms būtų suteikiama informacija apie skambintojo buvimo vietą, – sakė už telekomunikacijas atsakinga ES Komisijos narė Viviane Reding. – Daugelyje valstybių narių tokia paslauga jau teikiama, ir nėra jokios priežasties, dėl kurios Italija negalėtų savo piliečiams taip pat teikti šios tikrai gyvybiškai svarbios paslaugos. Komisija turi tęsti prieš Italiją pradėtą pažeidimo nagrinėjimo procedūrą, kad užtikrintų, jog Europos Teisingumo Teismo sprendimas bus įgyvendintas, nes galimybė nustatyti skambintojo buvimo vietą – tai priemonė, kuri nelaimės atveju gali padėti išgelbėti gyvybes.“ 2009 m. sausio 15 d. Europos Teisingumo Teismas priėmė sprendimą, kuriame teigiama, kad Italija nesugebėjo sudaryti galimybės avarinėms tarnyboms nustatyti asmens, bet kokio tipo telefonu skambinančio numeriu 112, buvimo vietą. Visoje Italijoje, išskyrus Salerno provinciją, vis dar nesudaryta galimybė avarinėms tarnyboms nustatyti asmens, skambinančio numeriu 112 mobiliuoju telefonu, buvimo vietą. Komisija atkreipė dėmesį į Italijos valdžios institucijų tam tikrus veiksmus siekiant užtikrinti galimybę nustatyti asmens, skambinančio numeriu 112, buvimo vietą. Vis dėlto ji ragina Italijos vyriausybę sparčiau įdiegti priemones, kad būtų galima nustatyti asmens, skambinančio numeriu 112 bet kokio tipo telefonu, buvimo vietą visoje šalyje. Jei Italijos vyriausybė nesiims priemonių padėčiai ištaisyti per du mėnesius, jai gali tekti sumokėti baudą už atsisakymą vykdyti Teisingumo Teismo sprendimą. Galimybė nustatyti asmens, skambinančio numeriu 112 bet kokio tipo telefonu, buvimo vietą padeda užtikrinti Europos piliečių saugumą. Italijos ir kitų Europos šalių piliečiai, keliaudami po savo kraštą ar turistiniais arba profesiniais tikslais lankydamiesi kitose ES šalyse, turi būti tikri, kad tais atvejais, kai paskambinę Italijos pagalbos tarnyboms negalės nurodyti savo buvimo vietos, šios tarnybos pačios galės nustatyti šią buvimo vietą ir išsiųsti pagalbą. Pagrindiniai faktai Pagal ES universaliųjų paslaugų direktyvos 26 straipsnį valstybės narės privalo garantuoti tinkamą bendrojo Europos skubios pagalbos numerio 112 veikimą. Be kita ko, jos turi užtikrinti, kad pagalbos tarnybos gautų bet kokio tipo telefonu numeriu 112 skambinančio asmens buvimo vietos duomenis. Komisija pradėjo pažeidimų procedūras dėl asmens, skambinančio numeriu 112, buvimo vietos nustatymo prieš 14 valstybių narių. 11 procedūrų buvo nutrauktos, nes valstybės narės ištaisė padėtį ir informaciją apie skambinančio asmens buvimo vietą dabar galima gauti visais atvejais. Be Italijos, Europos Teisingumo Teismas paskelbė sprendimus ir Lietuvai ir Nyderlandams, nes šios šalys nesilaikė ES teisės aktų reikalavimų dėl skambintojo 112 numeriu buvimo vietos nustatymo ir šie sprendimai nėra įgyvendinti. Dar anksčiau Komisija buvo pradėjusi pažeidimų procedūras prieš dvi kitas valstybes nares, nesugebėjusias užtikrinti, kad numeris 112 būtų paskirtas susisiekti su pagalbos tarnybomis. Paskutinė byla, iškelta Bulgarijai, buvo užbaigta šių metų sausio 29 d. Dabar numeriu 112 galima prisiskambinti pagalbos tarnyboms visoje ES (IP/08/1968). Dar viena byla 2008 m. rugsėjo mėn. buvo iškelta Italijai dėl atsiliepimo į 112 skambučius (IP/08/1342). Europos Komisija, remdamasi EB sutarties 228 straipsniu, nusprendė nusiųsti Italijai oficialų įspėjimą su prašymu ją visapusiškai informuoti, ar įgyvendintas Europos Teisingumo Teismo sausio mėnesį paskelbtas sprendimas. Jei Italijos valdžios institucijos vis dar nėra jo įgyvendinusios, Komisija nusiųs Italijos vyriausybei pagrįstą nuomonę, o kraštutiniu atveju gali prašyti Teismą skirti Italijai finansinę baudą. Išsami bylų dėl telekomunikacijų srities pažeidimų apžvalga pateikta http://ec.europa.eu/information_society/policy/ecomm/implementation_enforcement/infringement/