IP/09/655 Bryssel 29. huhtikuuta 2009EU:n talousarviolla pyritään vuonna 2010 elvyttämiseenKomissio hyväksyi tänään 139 miljardin euron alustavan talousarvioesityksen vuodeksi 2010 Euroopan. Ensi vuonna varoja kanavoidaan etenkin talouden elvyttämiseen. Suurin osa varoista (45 %) kohdennetaan ehdotuksen mukaan kasvua ja työllisyyttä edistäviin toimenpiteisiin (3,2 %:n kasvu vuodesta 2009), joilla pyritään palauttamaan kilpailukyky kaikkialla EU:ssa. Tutkimukseen ja energiaan liittyvien tärkeimpien ohjelmien määrärahoja on lisätty yli 12 prosenttia. Myös koheesiopolitiikkaan osoitetaan aiempaa enemmän määrärahoja, ja koheesio- ja rakennerahastojen varoista 52 prosenttia on tarkoitus ohjata 12 uuteen jäsenvaltioon. Talousarvion kaikkien otsakkeiden määrärahoja on lisätty. Maksusitoumusmäärärahojen kokonaismäärä on 138,6 miljardia euroa (1,18 % BKTL:sta) ja maksumäärärahojen 122,3 miljardia euroa (1.04 % BKTL:sta). Komission varapuheenjohtaja Siim Kallas totesi ehdotusta esitellessään, että tällä talousarviolla pyritään toimenpiteisiin, joilla on tarkoitus ehkäistä laskusuhdanteen jyrkkeneminen nykyisestä. Hallinto-, tilintarkastus- ja petostentorjunta-asioita hoitava sekä rahoitussuunnittelusta ja talousarviosta vastaava Kallas mainitsi lisäksi, että tutkimukselle ja innovointitoiminnalle on osoitettu 6 miljardia euroa ja että noin 9 miljoonaa kansalaista saa jatkossa tukea Euroopan sosiaalirahastosta. Kallasin mukaan vuonna 2010 varmistetaan myös elvytyssuunnitelman toteuttamiseen käytettävän EU:n talousarviorahoituksen toinen vaihe, jolloin ylimääräisten kriisivarojen määrä vuosina 2008–2010 on jo yli 6 miljardia euroa. Työpaikkojen, infrastruktuurin ja kilpailukyvyn hyväksi 62 miljardia euroa EU:n tärkeimpänä tavoitteena on kanavoida varoja työpaikkojen säilyttämiseen ja luomiseen, yritysten tukemiseen ja kilpailukyvyn palauttamiseen tähtääviin hankkeisiin. Euroopan laajuisten liikenne- ja energiaverkkojen rahoitusta on vuodesta 2009 lisätty 12,7 prosenttia (1,08 miljardia euroa) ja kilpailukyvyn ja innovoinnin puiteohjelman määrärahoja 3,3 prosenttia (0,5 miljardia euroa). Vuosi 2010 on Euroopan köyhyyden ja sosiaalisen syrjäytymisen torjunnan teemavuosi. Teemavuotta varten on osoitettu lähes 20 miljoonaa euroa määrärahoja ja siihen liittyviä aloitteita on suunnitteilla kaikissa jäsenvaltioissa. EU:n suuntaa näyttävän satelliittipaikannushankkeen Galileon määrärahoja lisätään sen toiseksi toimintavuodeksi 8 prosenttia (0,9 miljardia euroa). Suuri osa koheesiovaroista 12 uudelle jäsenvaltiolle Työpaikkojen ja kilpailukyvyn hyväksi suunnatusta 62 miljardin euron summasta 49 miljardia kohdennetaan koheesion edistämiseen EU:n 27 jäsenvaltiossa. Tässä yhteydessä jatketaan EU:hun vuosina 2004 ja 2007 liittyneille 12 jäsenvaltiolle osoitetun rahoituksen asteittaista lisäämistä. Nämä uudet jäsenvaltiot saavat nyt ensimmäistä kertaa suurimman osuuden EU:n koheesio- ja rakennerahastojen varoista (52 prosenttia). Myös maataloustuki näille alueille kasvaa, ja sen vaikutus on tuntuva, sillä uusien jäsenvaltioiden maatalouden tukemiseen käytetään nyt lähes 20 prosenttia maatalousmenoista (11 miljardia euroa). Yhteisen maatalouspolitiikan, yhtenäismarkkinoiden ja korkeampien markkinahintojen ansiosta maataloustuottajien tulotaso 12 uuden jäsenvaltion alueella on nyt 47 prosenttia korkeampi kuin ennen EU:hun liittymistä. Luonnonvaroihin liittyviä määrärahoja osoitetaan EU:n 27 jäsenvaltiolle yhteensä 59 miljardia euroa. Tähän kuuluvat myös ympäristön hyväksi ja maaseudun kehittämiseen käytettävät varat, joita on lisätty lähes 2,5 prosenttia lähes 15 miljardiin euroon. Euroopan talouden elvytyssuunnitelman rahoituksen toinen vaihe Euroopan parlamentti, neuvosto ja komissio pääsivät huhtikuussa 2009 yhteisymmärrykseen tarpeesta käyttää vielä 5 miljardia euroa lisää suurten eurooppalaisten hankkeiden rahoittamiseen energian ja laajakaistainfrastruktuureiden aloilla sekä YMP:n uudistuksen ”terveystarkastukseen” liittyviin uusiin haasteisiin vastaamiseksi maaseutualueilla. Vuonna 2009 myönnettyjä 2,6 miljardin euron määrärahoja täydennettiin 2,4 miljardin euron summalla, joka otetaan vuoden 2010 talousarvioon. Tämän summan rahoituksesta päätetään myöhemmin vuoden 2010 talousarviomenettelyn aikana. EU:n ulkopuolelle suuntautuvaan tukeen 8 miljardia euroa EU jatkaa vuonna 2010 köyhempien maiden auttamista ja pyrkii säilyttämään vahvan asemansa maailmalla, jotta se voi vastata ilmastonmuutoksen, elintarviketurvan ja globalisaation kaltaisiin maailmanlaajuisiin haasteisiin. Kehitysyhteistyön rahoitusvälineen kautta kanavoitava EU:n tuki kehitysmaille kasvaa 1,7 prosenttia, jolloin sen kokonaismääräksi tulee 2,4 miljardia euroa. Liittymistä valmistelevan tuen määrä nousee lähes 5 prosenttia 1,6 miljardiin euroon. EU:n yhteisen ulko- ja turvallisuuspolitiikan (YUTP) määrärahat kasvavat 16 prosenttia (282 miljoonaan euroon). Vuoden 2010 talousarviosta rahoitetaan myös viimeinen osuus (170 miljoonaa euroa) elintarvikeapua varten luodusta rahoitusvälineestä, jonka kokonaismäärärahat ovat 1 miljardi euroa EU turvallisemmaksi kaikille Eniten lisämäärärahoja saavat talousarviossa (EU:n seitsenvuotisen rahoitussuunnitelman mukaisesti) rikollisuuden ja terrorismin torjuntaan sekä muuttovirtojen hallintaan liittyvät hankkeet, joiden määrärahoja on lisätty 13,5 prosenttia lähes 1 miljardiin euroon. Yleisemmällä tasolla kaikkien EU:n toimielinten hallintomenot kasvavat maltillisesti 2,1 prosenttia. Euroopan komission omissa menoissa, joiden kokonaismäärä on 3,6 miljardia euroa, on lisäystä alle 1 prosentti (0,9 %). Taustaa Talousarviossa on sekä maksusitoumusmäärärahoja (jotka käytännössä ovat oikeudellisia sitoumuksia siitä, että rahoitusta myönnetään tiettyjen edellytysten täyttyessä) että maksumäärärahoja (joilla katetaan varsinaiset käteisenä tai tilisiirtona suoritettavat maksut). Lopullisesti EU:n talousarvio vahvistetaan Euroopan parlamentin täysistunnossa joulukuussa.