IP/09/480 Strasbūra, 2009. gada 25. marts“Eiropas pavasaris 2009” aicina skolēnus piedalīties dialogā par Eiropas nākotniStrasbūrā 25. martā tika atklāta šāgada “Eiropas pavasara” kampaņa, kuras mērķis ir sekmēt skolēnu iesaistīšanos aktivitātēs, kas veicina izpratni par Eiropas jautājumiem. Lai atzīmētu šo notikumu, Eiropas Komisijas priekšsēdētāja vietniece Margota Valstrēma un Eiropas Parlamenta Kultūras un izglītības komitejas priekšsēdētāja Katerina Batzeli tikās ar skolēnu grupu, kas apmeklēja Eiropas Parlamentu. Pasākums notiek jūnijā paredzēto Eiropas Parlamenta vēlēšanu priekšvakarā. “Eiropas pavasaris” ir Eiropas Komisijas finansēts ikgadējs pasākums, kuru organizē Eiropas skolu tīkls, kurā ietilpst 31 Izglītības ministrija Eiropā. Šā gada moto ir “Idejas virza Eiropu!”, un pasākums ir saistīts ar Eiropas Radošuma un inovācijas gadu. Līdz 30. jūnijam pasākumi tiks organizēti gan dalībvalstu skolās, gan skolās citās Eiropas valstīs, tostarp Norvēģijā, Šveicē un Bosnijā un Hercegovinā.Pasākumos ietilpst diskusijas par Eiropu ar viesrunātājiem, sarunas tiešsaistē ar komisāriem un citiem Eiropas sabiedrības pārstāvjiem, debates, konkursi un citi projekti, kas veicina izpratni par Eiropas jautājumiem. Jaunieši tiek aicināti sadarboties tīklā, veidojot dialogu par demokrātijas nākotni Eiropā. “Šī ir lieliska iespēja uzlabot jauniešu izpratni par to, cik nozīmīga ir Eiropas Savienība un Eiropas Parlaments; kā topošajiem vēlētājiem jauniešiem ir jāpanāk, ka viņu viedokļi par viņiem svarīgiem jautājumiem tiek uzklausīti tagad,” sacīja Margota Valstrēma. “Iedzīvotāju un jo īpaši jaunās paaudzes un skolēnu informēšana par Eiropu ir ne tikai ES prioritāte, bet arī pamatu pamats darba kārtībā Eiropas nākotnei,” sacīja Katerina Batzeli. ““Eiropas pavasaris” ir iespēja informēt, iesaistīt un aktivizēt skolas tā, lai tās varētu izmantot savas tiesības piedalīties Eiropas demokrātijas procesos.” “Mēs sagaidām daudz inovāciju un radošuma no jauniešiem Eiropas nākotnes veidošanā,” sacīja komisārs Jāns Figeļs, kurš ir atbildīgs par izglītību un apmācību. Viņš jau ir piedalījies sarunās ar skolām tiešsaistē. “Katru gadu desmitiem tūkstošu jauno eiropiešu piedalās īpaši viņiem izveidotās Eiropas programmās. Piekļuve kvalitatīvai informācijai par Eiropu un iespēja pārrunāt mūsu nākotni ir būtisks faktors pilsonības attīstībā.” “Eiropas pavasara” iepriekšējo kampaņu temati bija starpkultūru dialogs, debates par nākotni un Eiropas Savienības paplašināšanās. Līdz šim vairāk nekā 4000 skolas ir reģistrējušās dalībai pasākumos, ko finansē no līdzekļiem, kuri pieejami, izmantojot projekta tīmekļa vietni, kurā informācija sniegta 23 valodās: http://www.springday2009.net . Viesrunātāji, kuri vēlas apmeklēt kādu no skolām, var reģistrēties tīmekļa vietnē http://www.springday2009.net/ww/en/pub/spring2009/misc/back_to_school_apps.cfm . Viesrunātāju sarakstā jau ir vairāk nekā 30 Eiropas Parlamenta deputātu, trīs Eiropas Komisijas komisāri un vairāki valsts un reģionālo iestāžu pārstāvji, kā arī universitāšu profesori, eksperti un bijušie Erasmus studenti.