IP/09/730 Βρυξέλλες, 11 Μαΐου 2009Οι πρόεδροι της Επιτροπής και του Κοινοβουλίου συζητούν με τους ευρωπαίους θρησκευτικούς ηγέτες τις ηθικές παραμέτρους της ευρωπαϊκής και της παγκόσμιας οικονομικής διακυβέρνησηςΣήμερα, περίπου είκοσι υψηλά ιστάμενοι εκπρόσωποι της χριστιανικής, της ιουδαϊκής και της μουσουλμανικής πίστης συνήλθαν στα κεντρικά γραφεία της Επιτροπής μετά από πρόσκληση του προέδρου της Ευρωπαϊκής Επιτροπής κ. José Manuel Barroso, για έναν άτυπο διάλογο με την ΕΕ. Στη σύσκεψη συμπροέδρευσαν ο πρόεδρος της Επιτροπής κ. Barroso και ο πρόεδρος του Ευρωπαϊκού Κοινοβουλίου κ. Hans-Gert Pöttering. Η εφετινή σύσκεψη επικεντρώθηκε σε μια μεγάλη ευρωπαϊκή και παγκόσμια πρόκληση: την χρηματοπιστωτική και οικονομική κρίση και τις ηθικές παραμέτρους της ευρωπαϊκής και της παγκόσμιας οικονομικής διακυβέρνησης. Πρόκειται για την πέμπτη ετήσια σύσκεψη των προέδρων των οργάνων της ΕΕ με τους θρησκευτικούς ηγέτες, μετά από πρωτοβουλία του προέδρου Barroso το 2005. Οι συζητήσεις εφέτος είχαν θέμα την "Οικονομική και χρηματοπιστωτική κρίση: οι ηθικές παράμετροι της ευρωπαϊκής και της παγκόσμιας οικονομικής διακυβέρνησης". Όπως δήλωσε ο πρόεδρος Barroso: "Καθώς συνεχίζεται η οικονομική και χρηματοπιστωτική κρίση, γίνεται όλο και πιο σαφές ότι έχει φθάσει πλέον η στιγμή να συμφιλιωθεί η οικονομική διακυβέρνηση με τις θεμελιώδεις ηθικές αξίες μας, πάνω στις οποίες στηρίχτηκε για πάνω από 50 χρόνια το ευρωπαϊκό έργο. Η Επιτροπή έχει λάβει σημαντικές πρωτοβουλίες προς το σκοπό αυτό, μεταξύ άλλων για τη ρύθμιση των χρηματοπιστωτικών αγορών, με σκοπό να ενισχυθεί η αίσθηση ευθύνης και σταθερότητας στις οικονομίες μας." Ο πρόεδρος του Ευρωπαϊκού Κοινοβουλίου κ. Hans-Gert Pöttering τόνισε τα εξής: "Οι πολίτες της Ευρωπαϊκής Ένωσης ζουν εξαιρετικά ενδιαφέρουσες από οικονομική άποψη στιγμές. Σε κάτι τέτοιες στιγμές χρειάζεται να εμφανιστούν στο προσκήνιο τόσο η Ευρώπη, ως κοινότητα θεμελιωμένη σε αξίες, όσο και η υποκείμενη κοινοτική αρχή της αλληλεγγύης. Οι κοινές λύσεις που αναζητούμε πρέπει να συνδέονται άρρηκτα με την ανθρώπινη αξιοπρέπεια και να εγγυώνται ότι καλύπτουν όλα τα μέρη της κοινωνίας μας. Η συμβολή της θρησκείας και των εκκλησιών είναι πρωταρχικής σημασίας ως προς αυτό δεδομένου ότι πολύ συχνά αυτοί οι παράγοντες αναλαμβάνουν τη φροντίδα και εργάζονται για τα πλέον ευάλωτα μέλη των κοινωνιών μας." Οι συμμετέχοντες στη σύσκεψη ενθάρρυναν τις προσπάθειες της ΕΕ να συντονίσει, να τονώσει και να καθοδηγήσει τη δράση για την ενίσχυση της ρύθμισης των χρηματοπιστωτικών αγορών, την αναζωογόνηση της οικονομίας και τη δράση στον τομέα της απασχόλησης τόσο στην Ευρώπη όσο και σε παγκόσμιο επίπεδο. Τόνισαν επίσης την ανάγκη να εξασφαλιστεί ότι η κοινωνική δικαιοσύνη παραμένει στο προσκήνιο της λήψης αποφάσεων, και υπενθύμισαν ότι σε καιρούς που η ανεργία και η φτώχια εξακολουθούν να αναρριχώνται σε τόσο ανησυχητικά επίπεδα, οι κοινωνίες μας πρέπει να είναι σε θέση να δρουν από κοινού και να αναπτύσσουν και να υλοποιούν συγκεκριμένα μέτρα για να δαμάσουν τις επιπτώσεις της κρίσης πάνω στους πολίτες της. Υπογράμμισαν τέλος τη δέσμευσή τους να βοηθήσουν ώστε να αναζωπυρωθεί το αίσθημα της αλληλεγγύης σε όλους τους Ευρωπαίους κάθε πίστης και πεποίθησης και να εμπνεύσουν περαιτέρω ηθικές αξίες στη συμπεριφορά των οικονομικών και χρηματοπιστωτικών παραγόντων. Κατάλογος συμμετασχόντων: βλ. MEMO/09/227