IP/09/341 Bruxelles, den 3. marts 2009EU iværksætter kampagne for ligelønEuropa-Kommissionen har i dag iværksat en EU-omfattende kampagne, der skal bidrage til at løse problemet med lønforskellen mellem mænd og kvinder. I EU som helhed tjener kvinder i gennemsnit 17,4 % mindre end mænd. Det enkle princip "lige løn for lige arbejde" står centralt i kampagnen, der iværksættes som led i den internationale kvindedag den 8. marts med det mål for øje at øge bevidstheden i samfundet om den kønsbestemte lønforskel, og om, hvad der ligger til grund for den, og hvordan problemet løses. "Årsagerne til, at der er forskel på mænds og kvinders løn er mange, og der er behov for løsninger på flere planer. En løsning forudsætter, at der sættes ind på alle niveauer, og at alle involverede, fra arbejdsgivere og fagforeninger til nationale myndigheder og almindelige borgere, engagerer sig i sagen. Vores kampagne vil gøre folk mere bevidste om, hvorfor kvinder i Europa stadig tjener så meget mindre end mænd, og hvad der kan gøres ved det," sagde EU's kommissær for ligestilling Vladimír Špidla. "I vore dages økonomiske klima er lighed mellem mænd og kvinder vigtigere end nogensinde. Kun hvis vi udnytter det fulde potentiale af vores samlede talenter, kan vi løse problemet," tilføjede han. Lige løn for lige arbejde er et af EU's grundlæggende principper. Det er grundfæstet i Romtraktaten fra 1957, og allerede i 1975 blev det lagt til grund for et direktiv, der forbyder enhver forskelsbehandling i lønforhold mellem mænd og kvinder, der udfører samme arbejde eller arbejde af samme værdi. Som en følge heraf er antallet af entydige og åbenbare tilfælde af direkte forskelsbehandling – forskellig løn til mænd og kvinder, der udfører nøjagtig det samme arbejde, har samme erfaring og kvalifikationer og yder lige meget – faldet betydeligt takket være den effektivitet, som EU-lovgivningen og de nationale lovgivninger på ligelønsområdet har vist sig at have. Men hvorfor er der så stadig en lønforskel mellem mænd og kvinder på 17,4 % i EU? Ved den kønsbestemte lønforskel forstås forskellen før skat mellem den gennemsnitlige timeløn for kvinder og mænd i alle dele af samfundet. Den er udtryk for en stadig vedvarende forskelsbehandling og ulighed på arbejdsmarkedet, som i praksis hovedsagelig rammer kvinder. For eksempel anses kvinders arbejde stadig ofte for at være mindre værd end mænds, og kvinder arbejder ofte i sektorer, hvor lønnen i gennemsnit er lavere end i sektorer, der er domineret af mænd; i supermarkeder for eksempel tjener den kvindelige medarbejder ved kassen normalt mindre i løn end den mandlige butiksassistent. Lønforskellen reducerer også kvinders livsløn og pension og kan føre til fattigdom senere i livet. 21 % af kvinder i alderen 65 år eller derover risikerer fattigdom, mens den samme risiko kun består for 16 % af mændene. Kampagnens formål er at gøre folk mere bevidste om, at der er en lønforskel, og om, hvordan problemet kan løses. Kampagnen henvender sig til borgere, arbejdsgivere og arbejdstagere med eksempler på god praksis fra rundt om i Europa og en værktøjskasse for arbejdsgivere og fagforeninger på EU-plan og nationalt plan. Af andre tiltag kan nævnes kampagnens websted, annoncering i den europæiske presse og en plakatkampagne. Kampagnen er en opfølgning af Kommissionens meddelelse om politikken vedrørende den kønsbestemte lønforskel fra 2007, hvori den undersøgte årsagerne til lønforskellen og formulerede forslag til foranstaltninger på EU-plan. Kommissionen understregede i meddelelsen, at der er behov for at øge folks bevidsthed om den kønsbestemte lønforskel og om, hvordan problemet kan løses ved hjælp af en indsats på alle niveauer, der inddrager alle interesserede parter og sætter fokus på alle de faktorer, der spiller ind. Den årlige ligestillingsrapport Rapporten om ligestilling mellem mænd og kvinder 2009, som Kommissionen ligeledes har fremlagt i dag, bekræfter, at der på trods af visse fremskridt hen imod ligestilling mellem kønnene stadig er betydelige lønforskelle på adskillige områder. Kvindernes beskæftigelsesrate er ganske vist steget støt i løbet af de seneste år (nu 58,3 % for kvinder mod 72,5 % for mænd), men kvinder er stadig oftere på deltid end mænd (31,2 % for kvinder og 7,7 % for mænd), og der er flere kvinder end mænd i sektorer, hvor lønnen er lav (mere end 40 % af kvinderne arbejder i sundheds- eller undervisningssektoren eller i den offentlige forvaltning – dobbelt så mange som mænd). Til gengæld udgør kvinderne 59 % af alle nye universitetsuddannede. Kvinder og mænds deltagelse i beslutningsprocesserne En ny ekspertrapport, som Kommissionen har ladet udarbejde, bekræfter, at kvinder også er stærkt underrepræsenterede i de økonomiske beslutningsprocesser og i europæisk politik. Centralbankerne i alle 27 EU-medlemsstater har en mandlig direktør. Underrepræsentationen af kvinder på topposter er særlig udpræget i store virksomheder, hvor mænd udgør næsten 90 % af bestyrelsesmedlemmerne i ledende selskaber, der er blandt de højest rangerende virksomheder i de enkelte lande, og dette tal har kun ændret sig lidt i de seneste år. Andelen af folkevalgte kvinder i de nationale parlamenter er steget med omkring 50% i løbet af det sidste tiår, fra 16 % i 1997 til 24 % i 2008. Europa-Parlamentet ligger med 31 % kvinder lige over dette tal. I gennemsnit er der cirka tre gange så mange mænd som kvinder blandt ministre i nationale regeringer (25 % kvinder og 75 % mænd). MEMO/09/91 Yderligere oplysninger: Websted for kampagnen mod kønsbestemte lønforskelle http://ec.europa.eu/equalpay 2009-rapport om ligestilling mellem kvinder og mænd http://ec.europa.eu/social/main.jsp?catId=418&langId=en Kvinder i europæisk politik – tid til handling http://ec.europa.eu/employment_social/publications/booklets/equality/pdf/ke8109543_en.pdfNyheder på video om kønsbestemte lønforskelle og mænd og kvinder i beslutningsprocessen http://www.tvlink.org