IP/09/112 Bryssel 22. tammikuuta 2009Innovointi edistyy vauhdilla EuroopassaTänään julkaistu Euroopan innovaatioiden tulostaulu 2008 (European Innovation Scoreboard, EIS) osoittaa, että EU edistyi merkittävästi innovaatiotoiminnassaan ennen finanssikriisiä. Suhteellinen innovaatiokuilu Yhdysvaltoihin ja Japaniin nähden pieneni, mikä oli erityisesti monien uusien jäsenvaltioiden, kuten Kyproksen, Romanian ja Bulgarian vahvan edistymisen ansiota. Eri puolilla EU:ta erityisesti henkilöresurssit ja innovaatiorahoituksen saatavuus paranivat. Yritysten innovaatioinvestoinnit ovat kuitenkin edelleen suhteellisen vähäisiä erityisesti Yhdysvaltoihin ja Japaniin verrattuna. Samanaikaisesti tämän raportin kanssa vuoden 2008 tiede-, teknologia- ja kilpailukykyraportti tarjoaa yksityiskohtaisemman analyysin julkisen sektorin ja yritysten T&K-toiminnan suuntauksista, teknologisesta suorituskyvystä ja edistymisestä eurooppalaisen tutkimusalueen toteuttamisessa. "Kriisiaikana ei pidä keskeyttää tutkimusinvestointeja ja innovaatiotoimintaa. Ne ovat elintärkeitä, jotta Eurooppa selviäisi vahvempana talouskriisistä ja pystyisi vastaamaan ilmastonmuutoksen ja globalisaation haasteisiin. EU:lla on monia etuja, kuten yhä houkuttelevampi eurooppalainen tutkimusalue ja jatkuvasti paranevat innovaatiotulokset. Työtä on kuitenkin vielä tehtävä, ja erityisesti yritysten suhteellisesti alimitoitettuja investointeja on lisättävä. Komission aloitteet EU:n tutkimustoiminnan tehokkuuden parantamiseksi, innovoinnin vauhdittamiseksi ja korkean teknologian markkinoiden kehittämiseksi vievät EU:ta oikeaan suuntaan", korostivat yritys- ja teollisuuspolitiikasta vastaava varapuheenjohtaja Günter Verheugen ja tutkimuskomissaari Janez Potočnik. Raportti osoittaa, että Euroopan maat muodostavat neljä ryhmää suorituskykynsä tason mukaan ja että lähes kaikki maat ovat parantaneet suoritustaan, vaikka edistymisen tahti vaihteleekin:Sveitsi, Ruotsi, Suomi, Saksa, Tanska ja Yhdistynyt kuningaskunta ovat innovaatiojohtajia, joiden innovointitulokset ylittävät selvästi EU:n keskiarvon. Näistä maista Sveitsi ja Saksa parantavat suorituskykyään nopeimmin. Itävalta, Irlanti, Luxemburg, Belgia, Ranska ja Alankomaat ovat innovaatioseuraajia, joiden suorituskyky ylittää EU:n keskiarvon. Irlannin suorituskyky kasvaa nopeimmin tästä ryhmästä, ja seuraavana on Itävalta. Kypros, Islanti, Viro, Slovenia, Tšekki, Norja, Espanja, Portugali, Kreikka ja Italia ovat maltillisia innovoijia, joiden innovointitulokset alittavat EU:n keskiarvon. Kyproksen innovointitulokset paranevat selvästi nopeammin kuin tässä ryhmässä keskimäärin, ja sitä seuraa Portugali. Malta, Unkari, Slovakia, Puola, Liettua, Kroatia, Romania, Latvia, Bulgaria ja Turkki ovat kannoilla seuraavia maita, joiden innovointitulokset ovat selvästi EU:n keskiarvon alapuolella. Useimmat näistä maista ovat kuroneet välimatkaa umpeen. Bulgaria ja Romania ovat parantaneet suoritustaan nopeimmin. Yksittäiset tiivistelmät kaikkien 29 jäsenvaltion innovointituloksista, ks. MEMO/09/18.INNOVAATIOTOIMINTA (INNOVAATIOTOIMINNAN KOKOOMAINDEKSI 2008) [ Taulukot saatavilla PDF ja Word muodossa ] Huom.: Innovaatiotoiminnan kokoomaindeksi (Summary Innovation Index, SII) on koottu 29 indikaattorista. Arvo 0 vastaa vähäisintä mahdollista suoritustasoa ja arvo 1 parasta mahdollista suoritustasoa. Vuoden 2008 kokoomaindeksi kuvaa toimintaa vuosina 2006/2007, koska tietojen saatavuudessa on viive. Innovaatiokuilun kurominen umpeen Yhdysvaltoihin ja Japaniin nähden EU-tason tietojen tarkastelu osoittaa, että edistyminen on ollut merkittävää sekä absoluuttisesti (verrattuna viiden vuoden takaiseen tasoon) että suhteellisesti verrattuna Yhdysvaltoihin ja Japaniin. Vertailu useiden erilaisten maiden kanssa osoittaa, että EU on onnistunut melko hyvin verrattuna nousevan talouden maihin. Erityisesti on edistytty innovaatiotoimintaan tarvittavissa henkilöresursseissa (korkea-asteen tutkinnon suorittaneet), laajakaistayhteyksien saatavuudessa ja pääomasijoitusten saatavuudessa. Yritysten investoinneissa on kuitenkin vielä heikkoutta, ja EU on jäljessä Yhdysvaltoja ja Japania T&K- ja tietotekniikkamenoissa. Vaikka raporteissa onkin todettu muiden kuin teknologisten innovaatioiden merkitys, EU:n yritysten tällaiseen innovaatiotoimintaan (esim. suunnittelu, markkinointi, uudet laitteet) käyttämät menot ovat pienentyneet. Innovointi ratkaisuna talouden elpymiselle Euroopan innovaatioiden tulostaulun analyysi perustuu finanssikriisiä edeltäviin tietoihin. Ne osoittavat kuitenkin meneillään olevia suuntauksia, vahvuuksia ja heikkouksia, jotka on otettava huomioon nykyisiin olosuhteisiin reagoitaessa. EU:n edistyminen ennen finanssikriisiä on antanut eurooppalaisille yrittäjille paremmat lähtökohdat elpymiseen innovoinnin avulla. Yritysten jatkuvasti alimitoitetut innovaatioinvestoinnit kilpailijoihin verrattuna ovat kuitenkin selvä heikkous, johon on puututtava muun muassa uudistamalla julkista tukea innovatiivisille yrityksille esimerkiksi edelläkävijämarkkinoita koskevan aloitteen avulla (ks. IP/08/12), jonka tarkoituksena on lisätä uusien tuotteiden ja palveluiden kysyntää markkinoilla. Arvokasta tietoa tarjoaa myös innovaatiotoiminnan edistymistä koskeva raportti (Innovation Progress Report), joka julkaistiin Euroopan innovaatioiden tulostaulun (EIS) ohessa ja jossa esitellään riippumaton asiantuntija-analyysi kansallisten innovaatiopolitiikkojen ja hallintotapojen kehityssuuntauksista. Raportti perustuu riippumattomien asiantuntijoiden laatimiin maaraportteihin, ja se on saatavilla PRO INNO -aloitteen internetsivustolla. Se osoittaa suuntausta sellaisten innovatiivisten uusyritysten ja strategioiden tukemiseen, jotka käsittelevät uusia haasteita, kuten ilmastonmuutosta ja luonnonvarojen tuottavuutta. Euroopan komissio käyttää raporttien tuloksia apuna arvioidessaan nykyisen innovaatiopolitiikan onnistumista ja määrittäessään tulevia painopistealueita. Taustatietoja: Euroopan komission yritys- ja teollisuustoiminnan pääosasto on tilannut Euroopan innovaatioiden tulostaulun (EIS), jonka laatijana on Maastricht Economic and social Research and training centre on Innovation and Technology (UNU-MERIT), ja innovaatiotoiminnan edistymistä koskevan raportin (Innovation Progress Report), jonka laatijana on asiantuntijoiden yhteenliittymä, jota johtavat Ateenan yliopisto ja Technopolis Group. Raportit ovat kokonaisuudessaan saatavilla osoitteessa http://www.proinno-europe.eu/metricsLisätietoja, ks. MEMO/09/18, IP/09/92, MEMO/09/19