IP/09/348 Bruxelles, 4 martie 2009Publicarea Raportului general privind activitatea Uniunii Europene în 2008Comisia a publicat Raportul general privind activitatea Uniunii Europene, consacrat evoluției Uniunii în 2008. Printre evenimentele marcante petrecute în aceste douăsprezece luni, criza financiară internațională, schimbările climatice și mai multe conflicte internaționale au făcut obiectul unei reacții europene rapide și eficiente, care a plasat Uniunea în prim-planul scenei politice internaționale. Procesul de ratificare a Tratatului de la Lisabona, încetinit ca urmare a rezultatului negativ al referendumului irlandez din primăvară și relansat cu ocazia Consiliului European din decembrie, a constituit evenimentul instituțional al anului. Cu ocazia publicării Raportului general 2008, președintele Barroso a afirmat că, „după cincizeci de ani de existență, instituțiile europene și-au demonstrat capacitatea de reacție rapidă în fața provocărilor mondiale apărute în 2008. Uniunea economică și monetară, care a sărbătorit anul acesta cea de-a zecea aniversare, a demonstrat protecția pe care moneda euro o reprezintă în fața unei crize financiare la nivel mondial.” Raportul general cuprinde activitățile tuturor instituțiilor și organismelor Uniunii și are drept obiectiv conturarea unei imagini generale a evenimentelor importante și tendințelor esențiale care au caracterizat Uniunea Europeană în 2008. Anul 2008 a fost un an marcat de numeroase provocări importante, la care statele membre și instituțiile au dat răspunsuri comune. Uniunea Europeană și-a asumat poziția de lider în realizarea unei reforme reale și complete a sistemului financiar internațional. Pentru a contracara impactul crizei financiare asupra economiilor europene, au fost adoptate măsuri de urgență, menite să coordoneze reacțiile europene în fața acestei crize mondiale. Planul european de redresare economică, care prevede măsuri pe termen scurt destinate să stimuleze cererea, are, de asemenea, drept scop păstrarea locurilor de muncă și contribuția la restabilirea încrederii. În plus, planul prevede stimulente fiscale rapide, specifice și temporare în valoare de aproximativ 200 de miliarde de euro, respectiv 1,5% din produsul intern brut (PIB) al Uniunii. De altfel, instituțiile și-au asumat în 2008 angajamente serioase privind celălalt dosar important al anului, și anume definirea unei politici europene în domeniul energiei, care să țină seama de schimbările climatice. Cu ocazia Consiliului European din decembrie, s-a ajuns la un acord privind pachetul de măsuri ambițioase privind energia și schimbările climatice, al cărui obiectiv este de a acorda Uniunii posibilitatea de a-și reduce cu cel puțin 20% emisiile de gaze cu efect de seră și de a mări la 20% până în 2020 ponderea energiilor regenerabile în consumul de energie. Continuarea procesului de ratificare a Tratatului de la Lisabona a reprezentat o altă evoluție importantă în 2008. Irlanda, singurul stat care a recurs la un referendum, s-a aflat în situația de a constata un vot negativ de 53,4% la referendumul organizat la 12 iunie. Cu toate acestea, a fost găsită o soluție: Uniunea va clarifica în cadrul unor declarații obligatorii din punct de vedere juridic aspectele din tratat care stau la baza îngrijorărilor exprimate în Irlanda, unde va fi organizat un nou referendum în cursul anului 2009, înainte de încheierea mandatului actualei Comisii. Politica externă a jucat un rol important pe scena europeană în 2008, de la proiectul Uniunii pentru Mediterana la parteneriatul estic cu țările din Europa de Est, trecând prin dezvoltarea „Sinergiei Mării Negre”. În plus, rezolvarea conflictului deschis izbucnit în Georgia și a problemei securității aprovizionării energetice au devenit priorități ale Uniunii. Cu un volum de aproximativ 250 de pagini, cuprinsul raportului cu privire la domeniile de activitate este organizat în funcție de cele patru obiective strategice definite de Comisie la începutul mandatului său: prosperitatea, solidaritatea, securitatea și rolul Uniunii ca partener mondial. De altfel, alte trei capitole sunt consacrate vieții instituțiilor și organismelor comunitare, bugetului și activităților financiare, respectiv cadrului politic și economic general al activităților comunitare. Acest ultim capitol subliniază, printre altele, progresele înregistrate în 2008 în domenii fundamentale, cum ar fi preocuparea pentru o mai bună legiferare și reducerea sarcinilor administrative suportate de întreprinderi. Publicat în cele douăzeci și două de limbi oficiale ale Uniunii, Raportul general este disponibil pe internet, pe serverul Europa, la adresa: http://europa.eu/generalreport/fr/welcome.htm. În curând, va fi disponibil în diferitele puncte de vânzare a publicațiilor Uniunii Europene.