IP/09/218 Βρυξέλλες, 5 Φεβρουαρίου 2009«Ναι στην ποικιλομορφία. Όχι στις διακρίσεις.»: τα άρθρα που βραβεύτηκαν φέτος από την ΕΕΤο βραβείο δημοσιογραφίας της ΕΕ «Ναι στην ποικιλομορφία. Όχι στις διακρίσεις» απονεμήθηκε σήμερα σ’ ένα γαλλικό άρθρο για τους ομοφυλόφιλους ποδοσφαιριστές, από κοινού με ένα δανικό άρθρο για τις γυναίκες που προσηλυτίζονται στον ισλαμισμό. Το τρίτο βραβείο δόθηκε σ’ ένα πορτογαλικό άρθρο, ενώ το ειδικό βραβείο για τους Ρομ το κέρδισε μια ελληνίδα δημοσιογράφος. Η τελετή απονομής των βραβείων θα πραγματοποιηθεί απόψε στο Παλάτι Kaiserštejnský της Πράγας. «Τα μέσα ενημέρωσης διαδραματίζουν αποφασιστικό ρόλο στον αγώνα για την καταπολέμηση των διακρίσεων, των προκαταλήψεων και των στεροτύπων», αναφέρει ο Επίτροπος της ΕΕ για τις ίσες ευκαιρίες, κ. Vladimír Špidla. «Οι αξίες της ποικιλομορφίας και της κοινωνικής συνοχής αποκτούν ιδιαίτερη σημασία στο σημερινό κοινωνικοοικονομικό περιβάλλον.» Στη σημερινή τελετή, η Ευρωπαϊκή Επιτροπή θα τιμήσει τους δημοσιογράφους που με την πένα τους βοηθούν τους αναγνώστες να καταλάβουν τα οφέλη της ποικιλομορφίας και τους παροτρύνουν να εξετάζουν με κριτική ματιά τα θέματα των διακρίσεων και της ανισότητας. Φέτος η Επιτροπή απονέμει ένα ειδικό βραβείο σε άρθρο που αναφέρεται σε ζητήματα της κοινότητας των Ρομ. Η Pascale Krémer, δημοσιογράφος της εφημερίδας Le Monde, μοιράζεται το πρώτο βραβείο για το άρθρο της «Homophobie et football: la leçon de Chooz» (Ομοφοβία και ποδόσφαιρο: το μάθημα του Chooz) σχετικά με τον ομοφυλόφιλο παίκτη μιας τοπικής ομάδας ποδοσφαίρου. Εξετάζει, αφενός, τον τρόπο με τον οποίο ο εμπορικός χαρακτήρας του ποδοσφαίρου διαιωνίζει τις διακρίσεις κατά των ομοφυλόφιλων ανδρών και γυναικών και, αφετέρου, τα θετικά μέτρα που έχουν λάβει οι ποδοσφαιρικές ομοσπονδίες σε όλη την Ευρώπη για την καταπολέμησή τους. Το πρώτο βραβείο απονέμεται επίσης στον Ole Hall, δημοσιογράφο της δανικής εφημερίδας Morgenavisen Jyllands-Posten. Στο άρθρο του «Danske muslimer udsat for chikane» (Οι δανές μουσουλμάνες υφίστανται παρενοχλήσεις) αποκαλύπτει πώς οι Δανές που προσηλυτίστηκαν στον ισλαμισμό έγιναν ξαφνικά από μέλη της πλειοψηφίας μια μικρή δακτυλοδεικτούμενη μειονότητα μέσα στην ίδια τους τη χώρα. Αντιμετωπίζουν έτσι τις ίδιες προκαταλήψεις και την ίδια εχθρότητα από την κοινωνία με τις μουσουλμάνες ξένης καταγωγής. Η Christiana Martins και η Marisa Antunes κερδίζουν το τρίτο βραβείο με το άρθρο τους «Elite à prova de racismo» (Μια ελίτ που νίκησε το ρατσισμό) για τους πορτογάλους πολίτες οι οποίοι προέρχονται από μειονότητες και κατόρθωσαν να επιτύχουν στη ζωή τους παρά τις αντιξοότητες και τα εμπόδια που αντιμετώπισαν. Το άρθρο αυτό δημοσιεύτηκε στην εβδομαδιαία πορτογαλική εφημερίδα Expresso. Το ειδικό βραβείο για τους Ρομ απονέμεται στη δημοσιογράφο του Ελεύθερου Τύπου Μίκα Κοντορούση για το άρθρο της «Η Γιουζγιάν σπάει τα σύνορα της φυλής της». Στο άρθρο περιγράφονται τα προβλήματα που αντιμετωπίζουν οι γυναίκες των Ρομ στην προσπάθειά τους να ξεφύγουν από τους παραδοσιακούς τους ρόλους στην κοινωνία. Η τελετή απονομής των βραβείων θα πραγματοποιηθεί στο πλαίσιο του σεμιναρίου με τίτλο «Τα μαζικά μέσα ενημέρωσης υπέρ της ποικιλομορφίας» που διοργανώνεται από την Ευρωπαϊκή Επιτροπή. Στο σεμινάριο θα παρουσιαστούν τα αποτελέσματα μιας πανευρωπαϊκής μελέτης για τις ορθές πρακτικές που εφαρμόζονται από τα μέσα μαζικής ενημέρωσης, αλλά και σχετικά με αυτά, για την αντιμετώπιση των διακρίσεων και την προώθηση της ποικιλομορφίας. Στην εκδήλωση αυτή θα συναντηθούν 80 επαγγελματίες από το χώρο των μέσων μαζικής ενημέρωσης, φορείς για την ισότητα και ΜΚΟ από όλη την Ευρώπη. Το Βραβείο Δημοσιογραφίας εντάσσεται σ’ ένα ευρύ φάσμα δραστηριοτήτων ευαισθητοποίησης της ΕΕ στο πλαίσιο της ενημερωτικής εκστρατείας «Ναι στην ποικιλομορφία. Όχι στις διακρίσεις.» Το φετινό βραβείο υποστηρίζεται από τον Ευρωπαϊκό Νεανικό Τύπο και από την Ένωση Ευρωπαίων Δημοσιογράφων. Οι συμμετοχές που βραβεύτηκαν επιλέγησαν ανάμεσα από 545 άρθρα από όλα τα κράτη μέλη που υποβλήθηκαν από την 1η Ιανουαρίου έως την 31η Οκτωβρίου 2008. Τα μέλη της κριτικής επιτροπής του διαγωνισμού εξήραν την υψηλή ποιότητα των άρθρων που υποβλήθηκαν. Οι τέσσερις Ευρωπαίοι που αναδείχθηκαν νικητές θα λάβουν επιχορήγηση για ένα ταξίδι έρευνας σε οποιαδήποτε χώρα της ΕΕ επιθυμούν.Βλ. επίσης MEMO/09/51 Περισσότερες πληροφορίες Βραβείο Δημοσιογραφίας 2008 http://journalistaward.stop-discrimination.infoΕκστρατεία «Ναι στην ποικιλομορφία. Όχι στις διακρίσεις». http://www.stop-discrimination.infoΜελέτη «Τα μαζικά μέσα ενημέρωσης υπέρ της ποικιλομορφίας»http://www.media4diversity.eu/