IP/09/640 Briuselis, 2009 m. balandžio 27 d.Europos Komisija skelbia naujo ES ekologiškų produktų logotipo kūrimo konkursąEkologiškam maistui reikia naujo dizaino: Europos Komisijos Žemės ūkio ir kaimo plėtros generalinis direktoratas kviečia visus 27 ES valstybių narių dizaino ir dailės studentus dalyvauti europiniame ekologiškų produktų logotipo kūrimo konkurse. Konkurse siūlomi prizai, kurių nenusipirksite už jokius pinigus: laimėjusysis logotipas bus pristatytas kaip oficialusis visos Europos Sąjungos ekologiškų produktų logotipas 2010 m. liepos mėn. Konkurso išvakarėse Europos Komisijoje žemės ūkio reikalus tvarkanti komisarė Mariann Fischer Boel pasidžiaugė, kad naujasis ekologiškas logotipas padės atskirti ES ekologiškus gaminius, o taip pat prisidės prie vieningos rinkos, naudingos tiek gamintojams, tiek vartotojams, kūrimo. Siekdama turėti išmanų ir kūrybingą ES ekologiškų produktų logotipą, ES suteikia esamiems ir būsimiems Europos talentams galimybę sukurti logotipą, kuris bus spausdinamas ant milijonų produktų pakuočių. Naujuoju ES ekologiškų produktų logotipu bus privaloma ženklinti visus ES valstybių narių kilmės fasuotus ekologiškus produktus. Be to, šis ES logotipas galės būti savanoriškai naudojamas visiems nefasuotiems ES kilmės ar importuotiems iš trečiųjų šalių ekologiškiems produktams žymėti. Visi Europos piliečiai, kurie studijuoja aukštojoje dailės ar dizaino mokykloje, veikiančioje ES valstybėse narėse, kviečiami dalyvauti šiame unikaliame tarptautiniame logotipo kūrimo konkurse. Bus atrinkti trys laimėtojai, o pirmosios vietos laimėtojas bus apdovanotas 6 000 eurų piniginiu prizu. Antrosios ir trečiosios vietų laimėtojai atitinkamai gaus po 3 500 ir 2 500 eurų. Darbus galima pristatyti specialiame konkurso tinklalapyje, adresu: www.ec.europa.eu/organic-logo, iki 2009 m. birželio 25 d. ES ekologiškų gaminių logotipo konkursui teisėjaus ekologiško ūkininkavimo ir gamybos ekspertai, taip pat dizaino profesionalai pripažinti tarptautiniu mastu. Tarp žinomų žiuri narių yra profesorius, garbės daktaras, kūrybos direktorius ir vykdantysis partneris Erik Spiekermann iš Vokietijos; Riitta Brusila-Räsänen, Laplandijos / Suomijos Universiteto grafinio dizaino profesorė; Szymon Skrzypczak, jaunas, apdovanojimų laimėjęs dizaineris iš Lenkijos; Elisabeth Mercier, „Agence BIO“ direktorė iš Prancūzijos; Urs Niggli, Ekologiškos žemdirbystės tyrimų instituto (FiBL) direktorius iš Šveicarijos; Tom Václavík, ekologiškų produktų rinkodaros ekspertas ir Tarptautinės ekologiškų produktų mažmenininkų asociacijos prezidentas iš Čekijos Respublikos bei Craig Sams, Dirvožemio asociacijos pirmininkas iš JK. Konkurso žiuri pirmininkaus buvęs Europinė prekės ženklų dizaino asociacijos prezidentas Rob Vermeulen. Pasibaigus darbų pateikimo terminui žiuri atrinks geriausius darbus, kurie bus patalpinti konkurso tinklalapyje, kaip oficialūs galimi kandidatai į naująjį logotipą. Visi Europos piliečiai bus kviečiami padėti išrinkti laimėtoją, balsuojant internetu už labiausiai patikusį logotipą. 2010 m. vasarą laimėtojas ir antrosios bei trečiosios vietų prizininkai bus pakviesti į apdovanojimų teikimo ceremoniją Briuselyje, kurios metu Europos žemės ūkio ir kaimo plėtros komisarė įteiks jiems prizus. Šis konkursas skatina studentus sukurti akį traukiantį ir originalų logotipą, kuris apimtų įvairius ekologiško ūkininkavimo ir gamybos aspektus. Be to, žiuri vertins dizainą pagal jo universalų patrauklumą, suprantamumą, pristatymo aiškumą ir nevienadieniškumą. Visas sąlygas rasite tinklalapyje, adresu: www.ec.europa.eu/organic-logo.