IP/09/1548 Brüsszel, 2009. október 20 Versenypolitika: Az online zeneforgalmazással foglalkozó kerekasztal megállapodása nyomán bővülnek az európai zenefogyasztók lehetőségei Az online zeneforgalmazás általános alapelveit megfogalmazó, és ezzel az európai fogyasztók kiszolgálásának javítását megalapozó közös nyilatkozat aláírásával ért véget 2009. október 19‑én az online zeneforgalmazási kerekasztal negyedik ülése, amelyen Neelie Kroes, az Európai Bizottság versenypolitikai biztosa elnökölt. A kerekasztalon az Amazon, a BEUC, az EMI, az iTunes, a Nokia, a PRS for Music, a SACEM, a STIM és a Universal képviselői vettek részt. A találkozót követően több résztvevő is konkrét intézkedéseket és kötelezettségvállalásokat jelentett be, amelyek bővíteni fogják az európai fogyasztók hozzáférését az online zenei piachoz. A közös nyilatkozat aláírása kapcsán Kroes biztos a következőket mondta: „Az európai fogyasztók jogos igénye az online zenekínálat bővítése. A megbeszélésen az alapelvekről született mai megegyezés valódi előrelépést jelent ebbe az irányba. A piac különböző részeit képviselő szereplőknek most első ízben sikerült közös menetrendet elfogadniuk. Azokat a konkrét lépéseket és kötelezettségvállalásokat is üdvözlöm, amelyek révén a kerekasztal résztvevői javítani fogják az online zenék hozzáférésének lehetőségeit Európában.” A találkozó megnyitójában Kroes biztos emlékeztetett arra a közös felismerésre, hogy javítani kell a zenei alkotások online felhasználásának engedélyezési mechanizmusait. Az engedélyezési rendszer nehézkessége és bonyolultsága miatt a digitális forgalmazásban érdekelt felek komoly piaci lehetőségektől esnek el. Az egyszerűbb és átláthatóbb engedélyezési megoldások nyomán bővülhet a piac, gazdagabb és innovatívabb online zenei kínálat nyílhat meg az európai fogyasztók szélesebb köre előtt, és e megoldások a kulturális sokszínűség és a szerzők érdekeinek védelméhez is hozzájárulnak. A közös nyilatkozat szerint a kerekasztal résztvevői:Elkötelezték magukat amellett, hogy több jogkezelő szervezet repertoárját tartalmazó új európai uniós engedélyezési platformokat alakítanak ki. Ezeknek a platformoknak a jogkezelők katalógusaiban lévő alkotások lehető leggazdagabb repertoárját kell tartalmazniuk, és a jogtulajdonosok önkéntes együttműködésén kell alapulniuk.Megegyeztek abban, hogy a közös jogkezelőknek objektív, átlátható és megkülönböztetésmentes feltételek alapján kell kiválasztaniuk azokat a szervezeteket, amelyeket több területre érvényes engedélyek kiadásával bíznak meg.Munkacsoportot hoznak létre a jogtulajdonosi információk megállapítására és cseréjére vonatkozó közös keretrendszer kialakítása érdekében. Ez megkönnyíti majd, hogy a kereskedelmi felhasználók azonosítsák a megfelelő jogtulajdonost, és megszerezzék a szükséges jogokat.Ezekhez az alapelvekhez az iparág más szereplői is szabadon csatlakozhatnak. Az alapelvek célja, hogy a piac bővítése és a fogyasztók kiszolgálása érdekében megkönnyítsék a zenei alkotások online felhasználásának engedélyezését. A kerekasztalt követően:Az Apple bejelentette, hogy ösztönzőnek találja az online zeneforgalmazás hatékonyabb engedélyezési megoldásainak kialakítása felé tett előrelépést, és derűlátó annak kapcsán, hogy 2010‑ben sikerül bővíteni azoknak az európai országoknak a körét, ahol a fogyasztók hozzáférnek az iTunes webáruház kínálatához.Az EMI bejelentette, hogy a spanyol (SGAE) és a francia (SACEM) jogkezelő szervezetekkel megkötendő nem kizárólagos megállapodások aláírásával fontos lépést tesz majd az európai digitális engedélyezés terén.Az Amazon hangsúlyozta, folyamatosan arra törekszik, hogy valamennyi európai weboldalán széles választékot és alacsony árakat kínáljon a vásárlóknak, és ma már mind a 27 uniós tagállamban valamennyi fizikai termékkategória esetében lehetővé teszi a szállításokat. A vállalat kiemelte továbbá, elkötelezett amellett, hogy továbbra is a lehető legszélesebb kínálatot biztosítsa a fogyasztóknak az online zenei piacon. Az Amazon üdvözli a közös elvek megfogalmazását, amelyet az EU engedélyezési keretrendszerének továbbfejlesztése és az európai vásárlók számára biztosított online digitális zeneforgalmazás megkönnyítése felé tett fontos lépésnek tart.A kerekasztalon elfogadott elvekkel összhangban a SACEM a lehető legnagyobb számú európai szerzői szervezettel kíván együttműködést kialakítani annak érdekében, hogy az összeurópai alapon működő, online szolgáltatások számára a lehető legszélesebb repertoárt kínáló közös, nem kizárólagos portált hozzon létre.Kroes biztos üdvözölte a kerekasztalt követően bejelentett, a fogyasztók online zenei kínálathoz történő hozzáférését javítani hivatott konkrét intézkedéseket. A kerekasztal tagjai által elfogadott elvek fényében most további lépésekre nyílik lehetőség. A Bizottság továbbra is elkötelezett amellett, hogy a fogyasztók számára biztosított valódi előnyök érdekében együttműködjön a piaci szereplőkkel. A kerekasztal résztvevőinek az online zeneforgalmazás általános elveiről szóló, 2009. október 19‑i közös nyilatkozata az alábbi linken érhető el:http://ec.europa.eu/competition/sectors/media/joint_statement_1.pdf Az EMI, a PRS for Music, a SACEM, a STIM és a Universal Music Group International „Munkacsoport a jogtulajdonosi információk közös keretrendszeréről” című közös nyilatkozata az alábbi linken érhető el:http://ec.europa.eu/competition/sectors/media/joint_statement_2.pdf Előzmények Az online kereskedelmi kerekasztal első, a termékek és a szolgáltatások online kereskedelmével foglalkozó ülésén (2008. szeptember 17. – lásd IP/08/1338) az EMI Music Publishing, a Fiat, az eBay, az Apple/iTunes, az Alcatel-Lucent, az LVMH, a Which? (brit fogyasztói szervezet), a SACEM (szerzők és zeneszerzők francia jogkezelő szervezete), és Sir Mick Jagger vett részt. A második találkozó (2008. december 16.) az online zeneforgalmazással foglalkozott, és azon a kerekasztal e kérdésben érintett tagjai vettek részt. A megbeszélések eredményeként született meg az „Online kereskedelmi kerekasztal jelentése az online kiskereskedelem lehetőségeiről és gátjairól”. A jelentés a következő honlapon érhető el: http://ec.europa.eu/competition/consultations/2009_online_commerce/roundtable_report_en.pdf A jelentést a Bizottság nyilvános konzultációra bocsátotta; az ennek kapcsán megfogalmazott beadványok az alábbi weboldalon olvashatók:http://ec.europa.eu/competition/consultations/2009_online_commerce/index.html A harmadik találkozón (2009. szeptember 8.) az online zeneipar további kulcsszereplői, így az Amazon, a Nokia, a PRS for Music (brit jogkezelő szervezet), a STIM (svéd jogkezelő szervezet), a Universal Music Publishing Group és az európai fogyasztók képviselői (Európai Fogyasztóvédelmi Szervezet – BEUC) is részt vettek.