IP/09/472 Bruxelles, 25 martie 2009Comisia UE adoptă măsuri severe împotriva sclaviei moderne și abuzului sexual asupra copiilorComisia Europeană a adoptat astăzi două propuneri de noi norme în vederea intensificării luptei împotriva traficului de persoane, precum și a abuzului sexual asupra copiilor, a exploatării sexuale a copiilor și a pornografiei infantile. Aceste noi propuneri înlocuiesc legislația existentă care este în vigoare din 2002 și respectiv 2004. Noile propuneri vor garanta alinierea deplină la cele mai înalte standarde europene, vor asigura o mai bună asistență victimelor și acțiuni mai stricte împotriva criminalilor vinovați de abuz sexual asupra copiilor și de trafic de persoane. Propunerile tratează, de asemenea, tehnologiile din cyberspațiu care evoluează rapid. Vicepreședintele Barrot, însărcinat cu problemele de justiție, libertate și securitate, a declarat: „Dorim să construim o Uniune Europeană care este într-adevăr în măsură să ofere protecție celor mai vulnerabili cetățeni împotriva celor mai oribile infracțiuni. Când ne referim la traficul de persoane, vorbim despre femei și fete care fac obiectul sclaviei sexuale, despre copii bătuți și maltratați, obligați să cerșească și să fure, despre tineri obligați să muncească în condiții îngrozitoare pentru salarii de mizerie. Când ne referim la abuzul sexual asupra copiilor și la exploatarea sexuală a copiilor, vorbim despre infracțiuni înfiorătoare împotriva copiilor care lasă urme adânci și provoacă suferință o viață întreagă.” Fapte și cifre-cheie Conform Organizației Mondiale a Muncii, în total 1 225 milioane de persoane sunt victime ale traficului de persoane la nivel transnațional sau în interiorul țării lor. Majoritatea victimelor traficului de persoane sunt exploatate pentru prostituție (43%) sau pentru muncă (32%). În ceea ce privește exploatarea sexuală comercială sub constrângere, majoritatea copleșitoare (98%) o reprezintă femeile și fetele. Din cifrele pe care le avem la dispoziție, se poate estima că anual câteva sute de mii de persoane sunt victime ale traficului de persoane din țări terțe în UE sau în interiorul UE. Studiile sugerează că o minoritate importantă de copii din Europa, între 10% și 20% conform unei estimări științifice fundamentate, va face obiectul unui abuz sexual în copilărie. În 2008 au fost identificate peste 1 000 de site-uri comerciale și aproximativ 500 de site-uri necomerciale cu conținut legat de abuzul copiilor, din care 71% în SUA. Se estimează că aproximativ 20% din site-urile cu materiale pornografice cu copii sunt site-uri necomerciale [majoritatea în sistem peer-to-peer (P2P)]. Se estimează că aproximativ 20% în medie din autorii infracțiunilor sexuale (cu mari diferențe între diferitele profiluri ale autorilor infracțiunilor) săvârșesc noi infracțiuni după condamnare. Noile propuneri Cele două propuneri de decizii-cadru ale Consiliului prevăd obligativitatea ca țările UE să acționeze pe trei fronturi: aducerea în fața justiției a criminalilor, protejarea victimelor și prevenirea infracțiunilor. Propunerea de combatere a traficului de persoane apropie legislațiile naționale și sancțiunile, garantează că autorii infracțiunilor sunt aduși în fața justiției, chiar și atunci când infracțiunile sunt săvârșite în străinătate. Documentul permite poliției să recurgă la ascultarea convorbirilor telefonice, interceptări și alte instrumente similare folosite pentru a combate criminalitatea organizată. Victimele vor beneficia de găzduire și îngrijiri medicale, și, dacă este necesar, de protecția poliției astfel încât să poată să își revină și să nu le fie teamă să depună mărturie împotriva autorului infracțiunii. Victimele vor fi protejate astfel încât să nu fie traumatizate ulterior în cursul procedurilor penale, ca urmare, de exemplu, a întrebărilor de analizare a experienței legate de exploatarea sexuală forțată. Victimele vor beneficia de consultanță juridică gratuită pe parcursul procedurilor, inclusiv cu scopul de a solicita despăgubiri financiare. Propunerea încurajează sancțiunile împotriva clienților persoanelor obligate să ofere servicii sexuale și împotriva angajatorilor care exploatează persoanele traficate. Propunerea instituie, de asemenea, organisme independente de monitorizare a aplicării acestor acțiuni. Propunerea de combatere a abuzului sexual asupra copiilor și a exploatării sexuale a copiilor înlesnește pedepsirea celor care abuzează de copii prin prevederea de sancțiuni penale pentru noile forme de abuz precum ademenirea copiilor prin internet – grooming și abuzarea de aceștia, vizualizarea materialelor pornografice cu copii fără descărcarea fișierelor sau obligarea copiilor să pozeze în ipostaze sexuale în fața camerelor web. „Turiștii în scopuri sexuale” care călătoresc în străinătate pentru a comite abuzuri asupra copiilor vor răspunde penal atunci când se întorc acasă. Copiii victime vor putea depune mărturie fără a trebui să se afle în prezența autorului infracțiunii în instanță, pentru a-i scuti de traume suplimentare și vor beneficia de asistența gratuită a unui avocat. Fiecare autor al infracțiunii va fi evaluat individual și va avea acces la tratament specific astfel încât să nu mai comită abuzuri. Interzicerea desfășurării de activități care presupun contactul cu copii, în cazul autorului infracțiunii ar trebui să se aplice nu numai în țara în care a fost condamnat, ci în întreg teritoriul UE. Vor fi dezvoltate sisteme de blocare a accesului la site-urile care conțin materiale pornografice cu copii. Propunerile vor fi discutate în Consiliul de Miniștri al UE și odată aprobate vor fi transpuse în legislațiile naționale. Vicepreședintele Barrot a concluzionat: „Mesajul nostru este clar. Aceste infracțiuni care nu au frontiere sunt inacceptabile. Europa va continua să stabilească cele mai înalte și ambițioase standarde pentru a combate aceste infracțiuni”.