IP/09/341 Bryssel 3. maaliskuuta 2009EU käynnisti kampanjan sukupuolten välisen palkkaeron poistamiseksiEuroopan komissio on tänään käynnistänyt EU:n laajuisen kampanjan, jonka tarkoituksena on auttaa poistamaan sukupuolten välinen palkkaero. EU:n talouden piirissä naiset ansaitsevat keskimäärin 17,4 prosenttia vähemmän kuin miehet. Kansainvälisenä naisten päivänä, 8. maaliskuuta, käynnistettävän kampanjan perusajatuksena on yksinkertaisesti ”sama palkka samanarvoisesta työstä”. Pyrkimyksenä on lisätä tietoisuutta sukupuolten välisestä palkkaerosta, sen syistä ja sen poistamiskeinoista. EU:n tasa-arvoasioista vastaavan komission jäsenen Vladimir Špidlan mukaan sukupuolten väliseen palkkaeroon on monia syitä, ja siihen tarvitaan monia ratkaisuja. ”Palkkaeron poistaminen edellyttää toimia kaikilla tasoilla sekä kaikkien osapuolten sitoutumista – niin työnantajien ja ammattiliittojen kuin kansallisten viranomaisten ja jokaisen kansalaisenkin. Kampanjamme auttaa ihmisiä tiedostamaan paremmin, miksi naiset ansaitsevat Euroopassa edelleen niin paljon vähemmän kuin miehet ja mitä me voimme tehdä asialle. Nykyisessä taloustilanteessa naisten ja miesten tasa-arvo on entistäkin tärkeämpää. Muutos voidaan saada aikaan ainoastaan ottamalla käyttöön kaikki taidot.” Sama palkka samasta työstä on yksi Euroopan unionin perusperiaatteista. Se sisällytettiin Rooman sopimukseen vuonna 1957, ja vuonna 1975 siitä säädettiin jo direktiivillä, joka kieltää kaikenlaisen palkkasyrjinnän naisten ja miesten välillä, kun on kyse samasta tai samanarvoisesta työstä. Tämän tuloksena yksinkertaiset ja näkyvät suoran syrjinnän tapaukset – palkkaero siitä huolimatta, että mies ja nainen, joilla on samanlainen kokemus ja ammattitaito, tekevät täsmälleen samaa työtä samoin tuloksin – ovat vähentyneet suuresti EU:n ja kansallisen samapalkkaisuutta koskevan lainsäädännön tehokkuuden ansiosta. Mutta mikä on selityksenä EU:ssa edelleen olevaan 17,4 prosentin suuruiseen sukupuolten väliseen palkkaeroon? Naisten ja miesten välisellä palkkaerolla tarkoitetaan eroa naisten ja miesten keskituntipalkassa ennen veroja koko talouden piirissä. Palkkaero kertoo työmarkkinoilla vallitsevasta syrjinnästä ja eriarvoisuudesta, jotka koskettavat pääosin naisia. Naisten työ katsotaan yhä usein arvoltaan vähäisemmäksi kuin miesten tekemä työ, ja naiset työskentelevät usein aloilla, joilla palkat ovat keskimäärin alhaisemmat kuin miesvaltaisilla aloilla. Esimerkiksi vallintamyymälöiden naispuoliset kassanhoitajat ansaitsevat yleensä vähemmän kuin varastomiehet. Palkkaero vähentää myös naisten elinaikaisia ansioita ja eläkkeitä ja aiheuttaa näin köyhyyttä myöhemmällä iällä. Iältään vähintään 65-vuotiaista naisista 21 prosenttiin kohdistuu köyhyysriski, kun miesten kohdalla sama osuus on 16 prosenttia. Kampanjan tavoitteena on lisätä tietoisuutta palkkaerosta ja siitä, miten se voidaan poistaa. Kampanjan kohteena ovat kansalaiset, työnantajat ja työntekijät, ja sillä tuodaan esiin eri puolilta Eurooppaa hyviä käytäntöjä palkkaeron torjumiseksi. Lisäksi jaetaan kampanjaan liittyviä välineitä työnantajille ja ammattiliitoille EU:n tasolla ja jäsenvaltioissa. Kampanjaan sisältyy myös verkkosivusto, mainoksia eurooppalaisessa lehdistössä sekä julistekampanja. Kampanja on jatkoa komission vuonna 2007 antamaan palkkaeroa koskevaan poliittiseen tiedonantoon, jossa analysoitiin eron syitä ja suunniteltiin EU:n tason toimia. Tiedonannossa korostettiin, että on tarpeen lisätä tietoisuutta palkkaerosta sekä keinoista sen poistamiseksi toimimalla kaikilla tasoilla, ottamalla kaikki osapuolet mukaan ja keskittymällä kaikkiin eron taustalla oleviin tekijöihin. Vuotuinen tasa-arvokertomus Komissio esittelee tänään myös vuoden 2009 kertomuksen naisten ja miesten välisestä tasa-arvosta. Siinä vahvistetaan, että vaikka sukupuolten välisessä tasa-arvossa on jonkin verran edistytty, useilla alueilla on edelleen huomattavia eroja. Naisten työllisyysaste on viime vuosina noussut tasaisesti (naisten työllisyysaste nyt 58,3 prosenttia ja miesten 72,5 prosenttia), mutta naiset ovat edelleen miehiä useammin osapäivätöissä (31,2 prosenttia naisista ja 7,7 prosenttia miehistä) ja naiset ovat enemmistönä aloilla, joilla palkat ovat alhaisempia (yli 40 prosenttia naisista työskentelee terveyden, koulutuksen tai julkishallinnon alalla – kaksi kertaa miehiä enemmän). Kaikista uusista yliopistotutkinnon suorittaneista naisia on kuitenkin 59 prosenttia. Naisten ja miesten osallistuminen päätöksentekoon Komission toimeksiannosta laadittu tuore asiantuntijaraportti vahvistaa, että naiset ovat myös erittäin aliedustettuina talouden päätöksenteossa ja Euroopan politiikassa. EU:n kaikkien 27 jäsenvaltion keskuspankin johdossa on mies. Naisten aliedustus huipputasolla korostuu suuryrityksissä, sillä lähes 90 prosenttia keskeisten yritysten (joista lasketaan kunkin maan ns. blue chip -indeksi) hallitusten jäsenistä on miehiä. Tämä luku ei ole juurikaan parantunut viime vuosina. Kansallisten parlamenttien naisedustajien osuus on noussut noin puolella viimeisen vuosikymmenen aikana: vuonna 1997 osuus oli 16 prosenttia ja vuonna 2008 se oli 24 prosenttia. Euroopan parlamentissa osuus on hieman tätä suurempi (naisia 31 prosenttia). Jäsenvaltioiden hallituksissa miehiä on keskimäärin kolme yhtä naista kohden (naisia 25 prosenttia, miehiä 75 prosenttia). MEMO/09/91 Lisätietoja: Palkkaeron vastaisen kampanjan verkkosivut http://ec.europa.eu/equalpay Vuoden 2009 kertomus naisten ja miesten välisestä tasa-arvosta http://ec.europa.eu/social/main.jsp?catId=418&langId=fi Naiset Euroopan politiikassa – aika toimia http://ec.europa.eu/employment_social/publications/booklets/equality/pdf/ke8109543_en.pdfSukupuolten välistä palkkaeroa sekä naisten ja miesten osallistumista päätöksentekoon koskevia videouutislähetyksiä http://www.tvlink.org