IP/09/57 Briuselis, 2009m. sausio 15 d.Pieno produktų rinka. Komisija siūlo papildomų pagalbos pieno sektoriui priemoniųAtsižvelgdama į tai, kad neseniai gerokai nukrito pieno ir pieno produktų kainos, už žemės ūkį atsakinga Komisijos narė Marianna Fischer Boel šiandien įsipareigojo pradėti taikyti naujas rinkos paramos priemones. Komisija nuo kitos savaitės vėl mokės eksporto grąžinamąsias išmokas už sviestą, sūrį, nugriebto ir nenugriebto pieno miltelius. Kovo mėnesį bus pradėtas intervencinis sviesto ir nugriebto pieno miltelių pirkimas, tačiau Komisija įsipareigojo, jei reikės, pirkti šių produktų daugiau nei nustatyta ir tam rengti viešuosius pirkimus. Lapkričio mėnesį Komisija vėl pradėjo taikyti sviesto laikymo privačiuose sandėliuose programą, pagal kurią nuo 2009 m. sausio 1 d. sviestą (taip pat ir gruodžio mėnesį pagamintą sviestą) galima laikyti privačiuose sandėliuose. Taigi produktų laikymo privačiuose sandėliuose programa pradedama taikyti anksčiau nei numatyta. „Pastaraisiais mėnesiais smarkiai sumažėjusios pieno kainos nustebino daugelį, – sakė Komisijos narė Marianna Fischer Boel. – Viešėdama įvairiose valstybėse narėse kalbėjausi su daugeliu gamintojų ir aiškiai mačiau, kad jie susirūpinę. Europos Sąjungai atėjo laikas jiems padėti. Įgyvendinus priemones, pasiūlytas atliekant bendrosios žemės ūkio politikos reformos patikrinimą, pieno sektoriui bus suteiktas didelis postūmis, tačiau veiksmų reikia imtis jau dabar, nes šios priemonės bus pradėtos taikyti tik kitą sezoną. Esu tvirtai įsitikinusi, kad šiandien mano siūlomos priemonės tikrai padės stabilizuoti pieno rinką.“ 2007 m. ir 2008 m. pradžioje pieno ir pieno produktų kainos buvo pasiekusios neregėtas aukštumas, tačiau dabar padėtis yra visiškai priešinga. Pasaulio rinkose pieno produktų pasiūla išaugo, tačiau jų paklausa vidaus rinkose sumažėjo, todėl pieno produktų kainas prireikė sumažinti beveik iki intervencinių kainų ar net žemesnio lygio. Akivaizdu, kad atitinkamai kinta ir pieno gamintojams už pieno produktus mokama kaina: jau nustatyta, kad ji labai sumažėjo, ir panašu, kad mažės toliau. Intervencinis sviesto ir nugriebto pieno miltelių pirkimas bus vėl taikomas nuo kovo 1 d. (bus galima pirkti vasario mėnesį pagamintus produktus), ir tęsis iki rugpjūčio pabaigos. Pirmosios 30 000 tonų sviesto ir 109 000 tonų nugriebto pieno miltelių bus nupirktos iš anksto nustatyta kaina (intervencijos kaina). Manome, kad šis sviesto kiekis bus supirktas gana greitai ir pasiekus šią ribą, rinką reikės remti naudojant kitas priemones. Kaip nuspręsta BŽŪP išsamaus patikrinimo strategijoje, gali būti superkami papildomi kiekiai tokia kaina, kuri nustatoma kas dvi savaites organizuojamuose viešųjų pirkimų konkursuose. Komisijos narė Fischer Boel paprašė Komisijos tarnybų parengti sprendimą taikyti šią priemonę, jei intervenciniu būdu būtų supirkta 30 000 t sviesto arba 109 000 t nugriebto pieno miltelių. Tokiu sprendimu, kuris turės būti pateiktas vadybos komitetui, siekiama užtikrinti, kad šiuo kainų mažėjimo laikotarpiu būtų galima toliau taikyti intervencinį pirkimą. Atėjo laikas vėl taikyti grąžinamųjų išmokų priemonę. Kadangi pasaulio rinkoje ilgai laikėsi aukštos kainos, 2007 m. birželio mėn. eksporto grąžinamųjų išmokų taikymą panaikinome. Dabar, kai pasaulio rinkos kainos yra mažesnės už ES intervencines ir rinkos kainas, mūsų eksportuotojai nebegali konkuruoti. Šią eksportuotojų padėtį sunkina jau turimos problemos dėl finansinės ir (arba) kreditų krizės. Eksporto grąžinamosios išmokos bus vėl mokamos ne tik už sviestą ir nugriebto pieno miltelius, bet ir už visus kitus pieno produktus, kuriems ši priemonė taikyta anksčiau – daugiausia už nenugriebto pieno miltelius ir sūrį. Grąžinamųjų išmokų už sviestą ir nugriebto pieno miltelius dydis nustatomas konkurso būdu. Kitą savaitę turėtų būti nuspręsta, kada vėl bus galima teikti paraiškas. Siekiant didesnio sistemos veiksmingumo, konkursai bus organizuojami dažniau – ne vieną, bet du kartus per mėnesį. Kaip ir anksčiau, eksporto grąžinamosios išmokos bus mokamos laikantis PPO susitarimais numatytų teisių ir įsipareigojimų. Konkretus grąžinamųjų išmokų dydis priklausys nuo pasiūlymų, kuriuos gausime iš prekybos atstovų, ir bus nustatomas pagal įprastus objektyvius kriterijus, siekiant užtikrinti, kad išmokų mastas būtų toks, kokio reikia. Šiomis priemonėmis Komisija siekia aiškiai parodyti pieno gamintojams ir pieno pramonei savo pasiryžimą visapusiškai panaudoti turimas priemones rinkai remti ir gamintojų pajamoms užtikrinti.