IP/09/696 V Bruseli 4. mája 2009Riadenie internetu: Komisárka EÚ Redingová žiada od 1. októbra úplnú privatizáciu a úplnú zodpovednosť spoločnosti ICANNVo videopríhovore uverejnenom dnes ráno na jej webovej stránke Viviane Redingová, komisárka Európskej únie pre informačnú spoločnosť a médiá, žiada o vyššiu transparentnosť a zodpovednosť pri riadení internetu, a to od októbra 2009. Kľúčové rozhodnutia týkajúce sa riadenia Internetu, ako sú domény najvyššej úrovne a spravovanie centrálneho zoznamu internetu, v súčasnosti prijíma Internetová spoločnosť pre pridelené mená a čísla (ICANN), súkromná nezisková spoločnosť so sídlom v Kalifornii. Spoločnosť ICANN doteraz pôsobila na základe dohody s Ministerstvom obchodu USA. Platnosť tejto dohody sa však 30. septembra tohto roka skončí. Na následné obdobie dnes komisárka Redingová navrhla nový model riadenia internetu. Podľa tohto modelu by vznikla úplne privátna a zodpovedná spoločnosť ICANN doplnená o nezávislý súdny orgán, ako aj o „skupinu G12 pre riadenie Internetu“ – multilaterálne fórum pre vlády zamerané na riešenie všeobecných otázok politiky a bezpečnosti riadenia internetu. „Verím, že prezident Obama prejaví odvahu, múdrosť a rešpekt pred globálnym charakterom internetu a vytvorí podmienky na to, aby sa v septembri mohla spustiť nová, zodpovednejšia, transparentnejšia, demokratickejšia a mnohostrannejšia podoba riadenia internetu,“ povedala dnes ráno komisárka EÚ Viviane Redingová vo svojej internetovej videospráve. „Čas konať je práve teraz. A Európa bude pripravená podporiť prezidenta Obamu v jeho úsilí.“ Komisárka Redingová zdôraznila, že „chvíľa pravdy nadíde 30. septembra tohto roku, keď sa skončí platnosť dohody medzi spoločnosťou ICANN a vládou USA. To otvorí dvere úplnej privatizácii spoločnosti ICANN a nastolí otázku, komu by sa spoločnosť ICANN mala od 1. októbra zodpovedať. Spoločnosť ICANN rieši niektoré veľmi citlivé otázky týkajúce sa riadenia internetu, ako sú domény najvyššej úrovne alebo spravovanie systému internetových adries, vďaka ktorému sa môžu navzájom prepojiť milióny počítačov. Bola založená v roku 1998 v Kalifornii na základe dohody s vládou USA. „Spoločnosť ICANN musí byť zodpovedná,“ povedala komisárka Redingová. „Rozhodnutie Clintonovej vlády týkajúce sa progresívnej privatizácie internetových domén a systému adries je správne. Z dlhodobého hľadiska je neobhájiteľné, aby nad fungovaním internetu, ktorý používajú milióny ľudí v krajinách celého sveta, malo dohľad ministerstvo vlády iba jednej krajiny.“ Komisárka EÚ Redingová takisto naznačila, ako by sa mohol formovať nový model riadenia internetu po 30. septembri, ktorý by mohol zahŕňať najmä:Úplne privatizovanú a nezávislú spoločnosť ICANN pôsobiacu v súlade s najlepšími normami riadenia spoločností, najmä pokiaľ ide o transparentnosť vo finančných otázkach a vnútornú zodpovednosť, spoločnosť podriadenú účinnému súdnemu preskúmaniu. Multilaterálne fórum, na ktorom môžu vlády rokovať o všeobecných otázkach politiky riadenia internetu, niečo ako „skupina G12 pre riadenie Internetu“ – neformálna skupina zástupcov vlád, ktorá sa stretáva aspoň dvakrát ročne a ktorá môže podľa potreby predkladať spoločnosti ICANN odporúčania schválené väčšinou. Táto skupina by zabezpečovala rýchlu reakciu v prípade ohrozenia stability, bezpečnosti a otvorenosti internetu. S cieľom dosiahnuť geografickú vyrovnanosť by táto „skupina G-12 pre riadenie internetu“ mala mať po dvoch zástupcov zo severnej Ameriky, južnej Ameriky, Európy a Afriky, troch zástupcov z Ázie a Austrálie a ako člen bez hlasovacieho práva by mal do nej patriť aj predseda spoločnosti ICANN. Medzinárodné organizácie s kompetenciami v tejto oblasti by mohli dostať štatút pozorovateľov.Pod záštitou Európskej komisie sa 6. mája v Bruseli uskutoční prvé verejné prerokovanie s cieľom umožniť Európskej internetovej spoločnosti, aby vyjadrila svoje očakávania týkajúce sa budúcnosti riadenia internetu. Kontext Európska únia už veľa rokov zohráva významnú úlohu v medzinárodných rokovaniach o riadení internetu. Európska komisia opakovanie vyzvala, aby sa systém riadenia internetu úplne zveril do rúk súkromného sektora bez zasahovania vlády do každodenného spravovania internetu (pozri IP/06/1297) a podporila otvorený mnohostranný politický dialóg o riadení internetu a jeho rozvoji (IP/06/1491). Európska komisia takisto participuje na činnosti Governmental Advisory Committee Internetovej spoločnosti pre pridelené mená a čísla (ICANN), ktorej hlavným cieľom je poskytovať spoločnosti ICANN poradenstvo v oblasti verejnopolitických aspektov jej koordinačných aktivít. Videopríhovor komisárky Redingovej je k dispozícii na: http://ec.europa.eu/commission_barroso/reding/video/index_en.htm Ďalšie informácie o verejnom prerokovaní týkajúcom sa riadenia internetu, ktoré Európska komisia organizuje 6. mája v Bruseli, budú k dispozícii na tejto adrese: http://ec.europa.eu/information_society/policy/ipv6/index_en.htm