IP/09/480 Štrasburg, 25. marca 2009Európska jar 2009: pozvanie študentov na dialóg o budúcnosti EurópyTohtoročná kampaň „Európska jar“, ktorej cieľom je motivovať študentov k účasti na aktivitách podporujúcich zvýšenie informovanosti o európskych otázkach, sa začala 25. marca v Štrasburgu. Podpredsedníčka Komisie Margot Wallströmová a predsedníčka Výboru pre kultúru a vzdelávanie Európskeho parlamentu Katerina Batzeliová sa pri tejto príležitosti stretli so skupinou študentov počas ich návštevy Európskeho parlamentu. Stretnutie sa konalo v predvečer júnových volieb do Európskeho parlamentu. Európska jar je každoročné podujatie financované Európskou komisiou, ktoré organizuje Európska školská sieť - združenie pozostávajúce z 31 ministerstiev školstva v Európe. Tohtoročné motto je: „Nápady hýbu Európou“ a toto podujatie sa spája s Európskym rokom tvorivosti a inovácie. V školách členských štátov a v ostatných európskych krajinách vrátane Nórska, Bosny a Hercegoviny a Švajčiarska sa až do 30. júna organizujú rôzne aktivity. Medzi tieto aktivity patria diskusie o Európe s pozvanými hosťami, internetové rozhovory s komisármi a inými verejnými činiteľmi, debaty, súťaže a iné projekty zamerané na zvýšenie informovanosti o európskych otázkach. Mladí ľudia sú pozvaní na dialóg o budúcnosti demokracie v Európe. „Toto je veľká príležitosť zvýšiť informovanosť mladých ľudí o význame EÚ a jej parlamentu – ako budúci voliči musia teraz dostať šancu poukázať na problémy, ktoré považujú za dôležité“, povedala Margot Wallströmová. „Poskytovanie informácií o Európe občanom, ale najmä študentom, mladšej európskej generácii, je nielen jednou z priorít EÚ, ale aj základným bodom programu zameraného na budúcnosť Európy“, uviedla Katerina Batzeliová. „Európska jar je cesta ako informovať študentov a ľudí pôsobiacich vo sfére školstva o možnosti využiť svoje právo na účasť na demokratickom živote Únie a motivovať a aktivovať ich k tejto účasti.“ „Tešíme sa na záplavu inovatívnych a tvorivých myšlienok mladých ľudí pri ich tvarovaní budúcnosti Európy“, povedal Ján Figeľ, komisár pre vzdelávanie a odbornú prípravu, ktorý sa už zúčastnil na internetových rozhovoroch so školami. „Každý rok sa desaťtisíce mladých Európanov zúčastňujú na európskych programoch, ktoré sú navrhnuté špeciálne pre nich. Prístup ku kvalitným informáciám o Európe a príležitosti diskutovať o našej budúcnosti sú základným prvkom pri výchove k občianstvu.“ Predchádzajúcim kampaniam Európskej jari dominovali také témy ako medzikultúrny dialóg, debata o našej budúcnosti a rozšírenie Európskej únie. Do aktivít sa doteraz zapojilo viac ako 4 000 škôl, ktoré môžu využívať informačné zdroje prostredníctvom internetovej stránky venovanej tomuto projektu (dostupnej v 23 jazykoch): http://www.springday2009.net Záujemcovia, ktorí chcú hosťovať na školách ako prednášajúci, sa môžu zaregistrovať na tejto internetovej stránke: http://www.springday2009.net/ww/en/pub/spring2009/misc/back_to_school_apps.cfm Na zozname hosťujúcich prednášajúcich sa momentálne nachádza viac ako 30 členov EP, traja európski komisári a niekoľko zástupcov vnútroštátnych a regionálnych orgánov, ako aj univerzitní profesori, odborníci a absolventi programu Erasmus.